**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Οκτωβρίου 2021, ημέρα Τετάρτη και ώρα 12.25΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την ενημέρωση των μελών της Επιτροπής, από τον Υπουργό Οικονομικών, κ. Χρήστο Σταϊκούρα, σύμφωνα με το άρθρο 36 παρ. 5 του Κανονισμού της Βουλής, συζήτηση και κατάθεση απόψεων και θέσεων επί του ζητήματος  της  παροχής  ρευστότητας  στην πραγματική οικονομία εκ μέρους των τραπεζικών ιδρυμάτων.

Στην συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Πρόεδρος του Συμβουλίου Οικονομικών Εμπειρογνωμόνων του Υπουργείου Οικονομικών, κ. Μιχαήλ Αργυρού, καθώς και αρμόδιοι υπηρεσιακοί παράγοντες.

Επίσης, παρέστησαν οι κ.κ. Δημήτριος Μαλλιαρόπουλος, Διευθυντής Οικονομικής Ανάλυσης και Μελετών της Τράπεζας της Ελλάδος (ΤτΕ), Βασίλειος Ράπανος, Πρόεδρος της Ελληνικής Ένωσης Τραπεζών (ΕΕΤ) και Χαρίκλεια Απαλαγάκη, Γενική Γραμματέας της Ελληνικής ένωσης Τραπεζών (ΕΕΤ).

Στην συνεδρίαση, επίσης, συμμετείχαν μέσω υπηρεσιών τηλεδιάσκεψης, οι κ.κ. Ιωάννης Μπρατάκος, Πρόεδρος του Εμπορικού και Βιομηχανικού Επιμελητηρίου Αθηνών (ΕΒΕΑ), Ιωάννης Χατζηθεοδοσίου, Πρόεδρος της Κεντρικής Ένωσης Επιμελητηρίων Ελλάδος (ΚΕΕΕ), Αθηνά Χατζηπέτρου, Πρόεδρος και Διευθύνουσα Σύμβουλος της Ελληνικής Αναπτυξιακής Τράπεζας, Γεώργιος Καββαθάς, Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ) και Γεώργιος Καρανίκας, Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Πολάκης Παύλος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χήτας Κωνσταντίνος, Γρηγοριάδης Κλέων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα «Ενημέρωση των μελών της Επιτροπής, από τον Υπουργό Οικονομικών, κ. Χρήστο Σταϊκούρα, σύμφωνα με το άρθρο 36 παρ. 5 του Κανονισμού της Βουλής, συζήτηση και κατάθεση απόψεων και θέσεων επί του ζητήματος  της  παροχής  ρευστότητας  στην πραγματική οικονομία εκ μέρους των τραπεζικών ιδρυμάτων».

Είναι μαζί μας σήμερα, ο Υπουργός Οικονομικών, κύριος Σταϊκούρας.

 Από την Τράπεζα της Ελλάδος, μετέχουν ο κύριος Δημήτριος Μαλλιαρόπουλος, Διευθυντής Οικονομικής Ανάλυσης και Μελετών της Τράπεζας, ο κύριος Βασίλειος Ράπανος, Πρόεδρος της Ελληνικής Ένωσης Τραπεζών και η κυρία Χαρίκλεια Απαλαγάκη, Γενική Γραμματέας της Ελληνικής Ένωσης Τραπεζών, ο κύριος Ιωάννης Μπρατάκος, Πρόεδρος του Εμπορικού και Βιομηχανικού Επιμελητηρίου Αθηνών, ο κύριος Ιωάννης Χατζηθεοδοσίου, Πρόεδρος της Κεντρικής Ένωσης Επιμελητηρίων Ελλάδος, η κυρία Αθηνά Χατζηπέτρου, Πρόεδρος και Διευθύνουσα Σύμβουλος της Ελληνικής Αναπτυξιακής Τράπεζας, ο κύριος Γεώργιος Καββαθάς, Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας, ο κύριος Γεώργιος Καρανίκας, Πρόεδρος της Ελληνικής Συνομοσπονδίας Εμπορίου και Επιχειρηματικότητας.

Παρίσταται, επίσης, στην Επιτροπή μας, ο κύριος Μιχάλης Αργυρού, Πρόεδρος του Συμβουλίου Οικονομικών Εμπειρογνωμόνων του Υπουργείου Οικονομικών.

Καλωσορίζουμε όλους τους προσκεκλημένους στην Επιτροπή μας. Η συζήτηση θα οργανωθεί ως ακολούθως. Θα ξεκινήσει ο κύριος Υπουργός. Στη συνέχεια θα δώσουμε τον λόγο στους εκπροσώπους των φορέων και στους προσκεκλημένους από τις τράπεζες για μια μικρή εισαγωγή. Έπειτα θα πάρουν τον λόγο οι συνάδελφοι βουλευτές που θα ζητήσουν να τοποθετηθούν και βεβαίως, θα υπάρξει ένας δεύτερος κύκλος από την πλευρά των εκπροσώπων των φορέων για να δοθούν διευκρινίσεις, απαντήσεις, ενδεχομένως συμπληρωματικά στοιχεία που θα ζητηθούν από τους συναδέλφους βουλευτές.

Ξεκινάμε με τον Υπουργό Οικονομικών, κύριο Χρήστο Σταϊκούρα.

 Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρίες και κύριοι συνάδελφοι, η σημερινή συζήτηση, με αντικείμενο την ρευστότητα στην πραγματική οικονομία, πραγματοποιείται με πρωτοβουλία του Υπουργού Οικονομικών.

 Έπεται, σχετικών συναντήσεών μου, με τις διοικήσεις των πιστωτικών ιδρυμάτων και φορείς της αγοράς, όπως γνωρίζουν πολύ καλά οι ίδιοι οι φορείς για το ίδιο θέμα, καθώς και σχετικών επιστολών μου προς την Ελληνική Ένωση Τραπεζών με τις οποίες ζητώ συγκεκριμένα μηνιαία στοιχεία για τη χρηματοδότηση της πραγματικής οικονομίας.

Σας προϊδεάζω ότι θα ακολουθήσουν και άλλες σχετικές πρωτοβουλίες για το συγκεκριμένο ζήτημα, με συστημικό τρόπο, εντός και εκτός Βουλής.

Γιατί σε μία τράπεζοκεντρική χώρα, bank base χώρα όπως είναι η Ελλάδα, η παροχή ρευστότητας στην πραγματική οικονομία μέσω των πιστωτικών ιδρυμάτων είναι προϋπόθεση για την επίτευξη υψηλής και διατηρήσιμης ανάπτυξης, την δημιουργία νέων θέσεων απασχόλησης και την ενίσχυση της κοινωνικής συνοχής.

Κυρίες και κύριοι συνάδελφοι, κυρίες και κύριοι καλεσμένοι μας με την τοποθέτησή μου θα θέσω τέσσερα συγκεκριμένα ερωτήματα και τα οποία θα επιδιώξω να απαντήσω. Πρώτον, η Κυβέρνηση ενίσχυσε τη ρευστότητα στην πραγματική οικονομία την τελευταία διετία; Η απάντηση είναι θετική. Η Κυβέρνηση κατά την διάρκεια της πανδημίας σχεδίασε και υλοποιεί ένα ευρύ πλέγμα μέτρων στήριξης και ενίσχυσης νοικοκυριών και επιχειρήσεων ύψους 42,7 δισεκατομμυρίων ευρώ, κρατώντας όρθια την κοινωνία και την οικονομία. Μεταξύ αυτών ενδεικτικά θα μιλήσω για τρία. Επιστρεπτέα προκαταβολή, με την υλοποίηση των 7 κύκλων του προγράμματος διοχετεύσαμε 8,3 δισεκατομμύρια ευρώ στην πραγματική οικονομία και ενισχύσαμε περίπου 600.000 επιχειρήσεις, μοναδιές επιχειρήσεις μικρού ή μεσαίου μεγέθους. Συγκρατήστε 8,3 δις, 600.000 επιχειρήσεις.

Δεύτερον, προγράμματα επιδότησης δόσεων δανείων, μέσω του προγράμματος «Γέφυρα 1», η διάρκεια του οποίου επεκτάθηκε για ακόμη 3 μήνες, έχουμε διαθέσει μέχρι στιγμής επιδοτήσεις ύψους 200 εκατομμυρίων ευρώ σε 76.000 δικαιούχους φυσικά πρόσωπα, ανοίγω μια παρένθεση γιατί την θεωρώ ιδιαίτερα σημαντική, ιδίως οι συνεπείς δανειολήπτες που μέχρι σήμερα ποτέ δεν είχαν βοηθηθεί σε αυτή τη χώρα. Αντίστοιχα, μέσω του προγράμματος «Γέφυρα 2» έχουμε διαθέσει μέχρι σήμερα επιδοτήσεις ύψους 100 εκατομμυρίων ευρώ σε περισσότερες από 10.300 επιχειρήσεις μικρού και μεσαίου μεγέθους. Τρίτο εργαλείο για το οποίο θέλω να σας μιλήσω, τα χρηματοδοτικά εργαλεία της Ελληνικής Αναπτυξιακής Τράπεζας, μόνο μια πολύ μικρή αναφορά θα κάνω εδώ, είναι η κυρία Χατζηπέτρου που μπορεί να τα πει πιο αναλυτικά. Μέχρι σήμερα έχουν εκταμιευθεί δάνεια 7,8 δισεκατομμύρια ευρώ σε περίπου 34.000 επιχειρήσεις. Εξ αυτών το 98% είναι μικρομεσαίες επιχειρήσεις, Άρα, ένα πρώτο συμπέρασμα, μόνο μέσα από αυτά τα τρία εργαλεία η Κυβέρνηση διοχέτευσε τους τελευταίους 18 μήνες 16,4 δισεκατομμύρια ευρώ στην πραγματική οικονομία και δεν περιλαμβάνονται σε αυτά η αποζημιώσεις ειδικού σκοπού, τα μειωμένα ή μηδενικά ενοίκια, η επιδότηση παγίων δαπανών, τα στοχευμένα προγράμματα ενίσχυσης ρευστότητας μέσω του ΕΣΠΑ, οι αναστολές φορολογικών, ασφαλιστικών, τραπεζικών υποχρεώσεων. Αυτά έχουμε κάνει μέχρι σήμερα ως Κυβέρνηση διακριτά από το τραπεζικό σύστημα.

Δεν σταματάμε όμως μόνο σε αυτά. Ενεργοποιούμε και άλλα χρηματοδοτικά εργαλεία και δράσεις για να ενισχύσουμε περαιτέρω τη ρευστότητα στην πραγματική οικονομία.

Δημιουργία πλαισίου παροχής δανείων μέσω ταμείου ανάκαμψης και ανθεκτικότητας. Από το συνολικό διαθέσιμο ποσό, τα 12,7 δισεκατομμύρια ευρώ θα έχουν τη μορφή τραπεζικού δανεισμού. Από αυτά, 6,7 δισεκατομμύρια ευρώ θα εισρεύσουν στην αγορά μέσω τραπεζικού συστήματος, 5 δισεκατομμύρια ευρώ μέσω της Ευρωπαϊκής Τράπεζας Επενδύσεων και 1 δισεκατομμύριο ευρώ μέσω της Ευρωπαϊκής Τράπεζας Ανασυγκρότησης και Ανάπτυξης την EBRD.

Για το σκοπό αυτό έχει ήδη ολοκληρωθεί από το Υπουργείο Οικονομικών η δημόσια διαβούλευση για την επιλεξιμότητα των δανείων του Ταμείου Ανάκαμψης και είχε αναρτηθεί η σχετική απόφαση. Επίσης, έχουν αναρτηθεί στη «Διαύγεια» οι δύο προσκλήσεις ενδιαφέροντος προς τα πιστωτικά ιδρύματα για την από κοινού παροχή δανείων και έχουν υποβληθεί οι πρώτες αιτήσεις συμμετοχής. Τέλος, το Υπουργείο Οικονομικών έχει ήδη υπογράψει την επιχειρησιακή συμφωνία με την Ευρωπαϊκή Τράπεζα Επενδύσεων και αναμένεται η υπογραφή και με την Ευρωπαϊκή Τράπεζα Ανασυγκρότησης και Ανάπτυξης. Πρώτη, δηλαδή, επιπλέον παρέμβαση τόνωσης της ρευστότητας στην πραγματική οικονομία μέσω δανείων από το Ταμείο Ανάκαμψης 12,7 δις.

Δεύτερον. Η υλοποίηση έργων του Ταμείου Ανάκαμψης που αφορούν την ενίσχυση του χρηματοπιστωτικού τομέα. Μεταξύ άλλων αυτά αφορούν την επιτάχυνση διαδικασιών αναδιάρθρωσης ιδιωτικού χρέους, καθώς, και την ίδρυση παρατηρητηρίου πιστοληπτικής επέκτασης με στόχο την ορθή παρακολούθηση της παροχής ρευστότητας στην πραγματική οικονομία.

Τρίτον. Επειδή συχνά υπάρχει αυτός όρος πόσες επιχειρήσεις είναι bankable, δηλαδή, μπορούν να χρηματοδοτηθούν από το τραπεζικό σύστημα και πόσες όχι. Παροχή κινήτρων για μεγέθυνση των επιχειρήσεων, ώστε να είναι αυτές με βάση τραπεζικά κριτήρια επιλέξιμες για χρηματοδότηση. Έχει ήδη τεθεί σε δημόσια διαβούλευση σχέδιο νόμου για προώθηση των συνενώσεων και των συνεργασιών μεταξύ μικρών και μεσαίων επιχειρήσεων-μόνο αυτές αφορά το σχέδιο νόμου- με στόχο την επίτευξη οικονομιών κλίμακας, την αύξηση ανταγωνιστικότητας αυτών, τη μείωση του κενού ΦΠΑ και της αδήλωτης εργασίας, την άφιξη των επενδύσεων και τη βελτίωση της προσβασιμότητας τους στο τραπεζικό σύστημα.

 Τέταρτον. Παροχή μικροπιστώσεων. Το συγκεκριμένο πλαίσιο για την χορήγηση δανείων έως 25.000 ευρώ χωρίς εξασφαλίσεις, ψηφίστηκε, θεσπίστηκε τον Ιούλιο του 2020. Στην συνέχεια, η αναγκαία απόφαση διαμόρφωσης προληπτικής εποπτείας των ιδρυμάτων παροχής μικροπιστώσεων εκδόθηκε από την Τράπεζα της Ελλάδος το Σεπτέμβριο του 2020 . Μέχρι σήμερα έχουν υποβληθεί και εξετάζονται από την Τράπεζα της Ελλάδος δύο σχετικές αιτήσεις. Δύο σχετικές αιτήσεις, δηλαδή, από δύο φορείς, οι οποίοι προτίθενται να παρέχουν μικροπιστώσεις στην πραγματική οικονομία. Πιθανότατα, η Τράπεζα της Ελλάδος μπορεί να μας πει περισσότερα στοιχεία για αυτές τις αιτήσεις.

Πέμπτον. Νέο θεσμικό πλαίσιο για την ενιαία ρύθμιση οφειλών σε νοικοκυριά και επιχειρήσεις, ώστε να βελτιωθεί η προσβασιμότητα τους στο τραπεζικό σύστημα. Είναι και αυτό σημαντικό. Ρύθμιση ιδιωτικού χρέους σημαίνει ότι μία επιχείρηση θα έχει ευκολότερη πρόσβαση στο τραπεζικό σύστημα. Έχει ήδη ενεργοποιηθεί η ηλεκτρονική πλατφόρμα του εξωδικαστικού μηχανισμού ρύθμισης οφειλών, μια πραγματική μεταρρύθμιση σε συνεργασία με την Τράπεζα της Ελλάδος, τις τράπεζες και τους διαχειριστές δανείων. Έχουν εισέλθει σε αυτήν 37.100 οφειλέτες και οι τράπεζες έχουν ξεκινήσει την επεξεργασία των αιτήσεων ρύθμισης οφειλών. Άρα, εκτός αυτών που ήδη έχουμε κάνει, σας κατέγραψα πέντε ακόμα πρωτοβουλίες, οι οποίες δρομολογούνται ή υλοποιούνται για να ενισχύσουμε ακόμα περισσότερο άμεσα τη ρευστότητα ή έμμεσα τη ρευστότητα μέσω διαμόρφωσης των προϋποθέσεων παροχής αυτών.

Για την αξιολόγηση όμως της πιστωτικής επέκτασης έχουν αναληφθεί και κάποιες άλλες συγκεκριμένες πρωτοβουλίες. Πρώτη πρωτοβουλία. Σύσταση Παρατηρητηρίου Ρευστότητας. Σκοπός του Παρατηρητηρίου που συστάθηκε τον Δεκέμβριο του 2020 είναι η παρακολούθηση της ρευστότητας στην αγορά αυτοτελώς, καθώς, και σε συνάρτηση με την πιστωτική επέκταση.

Δεύτερον, συγκρότηση Συμβουλίου Ρευστότητας. Έργο του Συμβουλίου, που συγκροτήθηκε επίσης, το Δεκέμβριο του 2020, είναι η υλοποίηση του αντικειμένου του παρατηρητηρίου ρευστότητας. Για το σκοπό αυτό έχουν πραγματοποιηθεί μέχρι σήμερα 6 συνεδριάσεις μετά από πρόσκληση του Υπουργού Οικονομικών με αντικείμενο συζήτησης τον προσδιορισμό των δεικτών παρακολούθησης παροχής ρευστότητας, τον τρόπο παροχής επεξεργασίας και ανάλυση των στοιχείων, τον τρόπο δημοσιοποίηση των στοιχείων και την διατύπωση προτάσεων για τη δημιουργία νέων χρηματοδοτικών εργαλείων παροχής ρευστότητας.

Τρίτον, αποστολή επιστολών στην Ελληνική Ένωση Τραπεζών. Στις 28 Σεπτεμβρίου του 2021 και το καταθέτω στα πρακτικά, στο πλαίσιο λειτουργίας του Παρατηρητηρίου Ρευστότητας έστειλα επιστολή, με την οποία ζητώ, να λαμβάνω από το Τραπεζικό Σύστημα σε μηνιαία βάση στοιχεία, που να απεικονίζουν τα νέα δάνεια, που χορηγεί το Τραπεζικό Σύστημα από ίδια κεφάλαια σε επιχειρήσεις και ελεύθερους επαγγελματίες, δηλαδή, εξαιρουμένων των δανείων, με εγγύηση του Ελληνικού Δημοσίου και άλλων αναπτυξιακών φορέων, καθώς και συγχρηματοδοτούμενων χρηματοδοτικών προγραμμάτων και εργαλείων.

Τέταρτον και αυτό νομίζω ότι μπορούν, να το αναδείξουν και οι φορείς μετά, πραγματοποίηση συναντήσεων με πρωτοβουλία του Υπουργού Οικονομικών με φορείς της αγοράς και, ταυτόχρονα, με εκπροσώπους του Τραπεζικού Συστήματος. Σκοπός των συναντήσεων είναι η δημιουργία διαύλου επικοινωνίας μεταξύ επιχειρήσεων και Τραπεζικού Συστήματος, ώστε να αποσαφηνιστούν τα αίτια, που καθιστούν έναν αριθμό επιχειρήσεων μη επιλέξιμο για τραπεζικό δανεισμό και να βρεθούν λύσεις, ώστε να αυξηθεί η περίμετρος των επιχειρήσεων, που θα έχουν πρόσβαση στο τραπεζικό σύστημα.

Συνεπώς, συμπερασματικά επί του πρώτου ερωτήματος, η Κυβέρνηση έχει χορηγήσει την απαραίτητη ρευστότητα στην πραγματική οικονομία, έχει δρομολογήσει τα κατάλληλα χρηματοδοτικά εργαλεία για την ενίσχυσή της και έχει θεσπίσει τους κατάλληλους μηχανισμούς για την παρακολούθησή της.

Δεύτερο ερώτημα. Σε ποιες ενέργειες έχει προβεί η Κυβέρνηση για τη δημιουργία των προϋποθέσεων ισχυρής πιστωτικής επέκτασης μέσω του Τραπεζικού Συστήματος; Πρώτον, στο παθητικό των τραπεζών η αύξηση των καταθέσεων εξαιτίας της ενίσχυσης της εμπιστοσύνης στη χώρα και τις οικονομικές προοπτικές της. Το σύνολο των καταθέσεων νοικοκυριών και επιχειρήσεων αυξήθηκε κατά 36,3 δισ. ευρώ την τελευταία διετία. Είναι απίστευτος αριθμός και αυξάνει κάθε μήνα, κάθε μήνα ακόμα και το καλοκαίρι φέτος. Σύμφωνα με πρόσφατη έρευνα του ΟΟΣΑ, το καταθέτω στα πρακτικά, η αξία των καταθέσεων σε όρους ΑΕΠ είναι η δεύτερη μεγαλύτερη στην Ελλάδα μετά τις Ηνωμένες Πολιτείες.

Δεύτερον, πάλι στο παθητικό των τραπεζών, δεν είναι μόνο οι καταθέσεις, είναι και το πώς αντλούν κεφάλαια. Από που; Από τις αγορές ή από το σύστημα. Η άντληση κεφαλαίων, συνεπώς, με εξαιρετικά χαμηλό κόστος δανεισμού εξαιτίας της ενίσχυσης της αξιοπιστίας, πριν σας είπα της εμπιστοσύνης, τώρα της αξιοπιστίας, της χώρας, αλλά και της ενίσχυση της εμπιστοσύνης στην ασκούμενη οικονομική πολιτική. Οι τράπεζες έχουν απορροφήσει από το ευρωσύστημα μέχρι σήμερα κεφάλαια 47 δισ. ευρώ με επιτόκια από -0,5% έως -1%. Παράλληλα, απέκτησαν πλήρη πρόσβαση στις αγορές και πέτυχαν αυξήσεις μετοχικού κεφαλαίου και εκδόσεις ομολόγων.

Αυτά κάναμε, εμείς, μέσα από την πολιτική μας, για να ενισχύσουμε το παθητικό των τραπεζών. Υπάρχει, όμως, και το ενεργητικό. Στο ενεργητικό των τραπεζών η μείωση των «κόκκινων δανείων» στα χαρτοφυλάκιά τους είναι σημαντική, εξαιτίας της υλοποίησης του Προγράμματος «Ηρακλής». Τα μη εξυπηρετούμενα δάνεια ανήλθαν τον Ιούνιο του 2021 στα 29,4 δισ. ευρώ ή στο 20% του συνόλου των δανείων. Εντυπωσιακή μείωση από τα 75,3 δισ. ευρώ που τα παραλάβαμε. Δε μιλάω καν για τα 107 δισ. ευρώ του Μαρτίου του 2016, λέω για τα 75,3 δισ. ευρώ, που είχαν διαμορφωθεί τον Ιούνιο του 2019.

 Παρένθεση, είναι αυτονόητο ότι αυτά τα δάνεια μεταβιβάζονται σε κάποιους φορείς. Αλλά, το αντικείμενο της συζήτησής μας σήμερα και, ξέρετε, έχουμε κάνει εκτενείς συζητήσεις για αυτό, δεν είναι το ιδιωτικό χρέος. Το αντικείμενο της συζήτησης μας είναι η ρευστότητα στην πραγματική οικονομία. Άρα, θα πρέπει να βελτιωθεί το χαρτοφυλάκιο των τραπεζών στο ενεργητικό, μαζί με το βελτιωμένο παθητικό, για να υπάρξει πιστωτική επέκταση. Συνεπώς, συμπερασματικά, επί αυτού του ερωτήματος, η Κυβέρνηση με τις πολιτικές της έχει ενισχύσει τη διαχείριση ενεργητικού παθητικού των τραπεζικών ιδρυμάτων δημιουργώντας πράγματι, τις προϋποθέσεις για πιστωτική επέκταση.

Τρίτο ερώτημα. Αυτά κάναμε εμείς. Οι τράπεζες, από τη δική τους πλευρά, τι έκαναν; Πρώτον. Σύμφωνα με την ετήσια έρευνα της Ευρωπαϊκής Κεντρικής Τράπεζας, και την καταθέτω στα πρακτικά, για την προσβασιμότητα των επιχειρήσεων στον τραπεζικό δανεισμό, διαπιστώνεται πρόβλημα χρηματοδότησης των μικρομεσαίων επιχειρήσεων. Μεταξύ άλλων ευρημάτων θα αναδείξω δύο. Η Ελλάδα καταγράφει το υψηλότερο financing gap, δηλαδή τη διαφορά μεταξύ της ζήτησης για νέα δάνεια και της προσφοράς τους από τις τράπεζες, το οποίο φθάνει το 14%, όταν ο μέσος ευρωπαϊκός όρος είναι 4%. Επίσης, το 22% των αιτήσεων για δάνειο που υποβάλλουν οι μικρομεσαίες επιχειρήσεις στην Ελλάδα απορρίπτεται, ενώ το αντίστοιχο μέσο ευρωπαϊκό ποσοστό είναι 8%. Αυτή είναι μια έκθεση. Αποτυπώνει πτυχές του προβλήματος.

Δεύτερη έκθεση. Νομίζω, θα μιλήσει πολύ εκτενέστερα η Τράπεζα της Ελλάδος για αυτό. Θα επικαλεστώ, απλώς, την έκθεση νομισματικής πολιτικής της. Η αναλογία χορηγήσεων δανείων σε μεγάλες και μικρομεσαίες επιχειρήσεις «γέρνει» σταθερά προς τις μεγάλες, αλλά η σχέση τείνει να βελτιώνεται. Συγκεκριμένα, ο ετήσιος ρυθμός πιστωτικής επέκτασης προς τις μεγάλες επιχειρήσεις επιταχύνθηκε κατά 10,8% το πρώτο τετράμηνο του 2021 και για τις μικρομεσαίες κατά 7,4%. Το μερίδιο των δανείων, όμως, προς τις μικρομεσαίες επιχειρήσεις στη σωρευτική ακαθάριστη ροή δανείων αυξήθηκε στο 44% το πρώτο τετράμηνο του 2021 από 37% το 2020 και 41% το 2019. Άρα, υπάρχει μια σταδιακή στροφή του τραπεζικού συστήματος στη χορήγηση πιστώσεων προς τις μικρομεσαίες επιχειρήσεις.

Τέλος, τρίτο στοιχείο, σύμφωνα με αυτά που μου κατέθεσαν και εκτιμώ ότι θα τοποθετηθεί επί αυτών ο κ. Ράπανος, η Ελληνική Ένωση Τραπεζών ως απάντηση στην επιστολή μου, το σύνολο των νέων εκταμιεύσεων προς τις επιχειρήσεις, ανεξαρτήτως τζίρου, ανέρχεται στα 11,2 δισεκατομμύρια ευρώ το πρώτο οκτάμηνο του 2021. Ειδικά προς τις μικρομεσαίες επιχειρήσεις, με κύκλο εργασιών έως 50 εκατομμύρια ευρώ, οι χορηγήσεις ήταν 3,3 δισεκατομμύρια ευρώ από τον Απρίλιο μέχρι τον Αύγουστο του 2021 εκ των οποίων 1,2 δισεκατομμύρια ευρώ σε επιχειρήσεις με ετήσιο τζίρο μέχρι 500.000 ευρώ, 1,2 δις. Συνεπώς, επί του τρίτου ερωτήματος, συμπερασματικά, η πραγματικότητα είναι και οι σχετικές έρευνες επιβεβαιώνουν ότι οι τράπεζες διοχετεύουν ρευστότητα στην πραγματική οικονομία. Όχι, όμως, στην επιθυμητή ένταση και έκταση ειδικά στις μικρομεσαίες επιχειρήσεις και, μάλιστα, με συγκριτικά υψηλότερο κόστος δανεισμού. Καταθέτω στα πρακτικά το Net interest income και το Net interest margin των ελληνικών τραπεζών, δηλαδή, τη διαφορά επιτοκίου και τον σχετικό δείκτη που αποδεικνύει ότι στην Ελλάδα αυτός είναι αρκετά υψηλός. Το πρόβλημα, βέβαια, δεν εμφανίζεται μόνο στην Ελλάδα, αλλά είναι εντονότερο στη χώρα μας και πρέπει όλοι μας να συμβάλουμε στην αντιμετώπισή του με ρεαλισμό και υπευθυνότητα. Κυρίως το τραπεζικό σύστημα, το οποίο διαθέτει πλέον, καλύτερη ποιότητα ενεργητικού, φθηνή χρηματοδότηση από τις αγορές και το ευρωσύστημα και αυξημένες καταθέσεις.

Τέλος, κυρίες και κύριοι συνάδελφοι, κλείνω με το τελευταίο ερώτημα.

Πώς θα μπορέσει το τραπεζικό σύστημα να ενισχύσει την πιστωτική επέκταση, χωρίς να δημιουργηθούν, όμως, κλυδωνισμοί σε αυτό;

Είναι γεγονός ότι η αύξηση της πιστωτικής επέκτασης δε θα πρέπει να συνοδεύεται από τη δημιουργία μιας νέας γενιάς κόκκινων δανείων, αρκετά ταλαιπωρηθήκαμε από αυτό. Ούτε να υποσκάπτει την αναγκαία κουλτούρα πληρωμών, πρέπει να επιβραβεύεται η συνέπεια και να καθοδηγούμαστε από τη συνέπεια.

Τα πιστωτικά ιδρύματα οφείλουν να προετοιμαστούν καλύτερα, ώστε να εντοπίζουν περισσότερες βιώσιμες ή δυνητικά βιώσιμες επιχειρήσεις, ενσωματώνοντας και το πλαίσιο ρύθμισης των οφειλών τους, διευρύνοντας την περίμετρο των δικαιούχων πιστώσεων.

Συνεπώς, πρέπει τα πιστωτικά ιδρύματα, χωρίς να αγνοούν τους ευρωπαϊκούς κανόνες, να προσαρμόσουν τα πιστωτικά κριτήρια στις προοπτικές των επιχειρήσεων και της χώρας.

Παράλληλα, πρέπει να αναβαθμίσουν το σύστημα συλλογής πληροφοριών και δεδομένων, ποσοτικών και ποιοτικών, προκειμένου να είναι σε θέση να αναλύουν σε μεγαλύτερο βάθος τις ελληνικές επιχειρήσεις, να εντοπίζουν περισσότερες βιώσιμες επιχειρήσεις και να τιμολογούν τον πιστωτικό κίνδυνο με μεγαλύτερη ακρίβεια, έτσι ώστε να μειωθεί και το κόστος για τις ελληνικές επιχειρήσεις. Να μειωθεί, δηλαδή, το, πράγματι, υψηλό κόστος δανεισμού, το οποίο διατηρεί υψηλό, ιδιαίτερα σε σχέση με άλλες χώρες, όπως είπα, το καθαρό επιτοκιακό έσοδο, το net interest income, των τραπεζών.

Επίσης, μία παράμετρος είναι και αυτή που θα πρέπει να την αναζητούμε και ήδη έχουμε ξεκινήσει συγκεκριμένη εργασία με τον πρόεδρο του Συμβουλίου Οικονομικών Εμπειρογνωμόνων, θα πρέπει και οι διαχειριστές, που πλέον κατέχουν μεγάλο όγκο κόκκινων δανείων, να ενεργοποιηθούν. Να ενεργοποιηθούν στην κατεύθυνση δημιουργίας επιλέξιμων για δανειοδότηση επιχειρήσεων, αφού γίνεται η ρύθμιση αυτών.

Τέλος, θα πρέπει να αναπτυχθεί η συμβουλευτική, τόσο από τις τράπεζες όσο και από επιμελητήρια και φορείς της αγοράς, ώστε να καταρτιστούν ταχύτερα περισσότερα επιλέξιμα επιχειρηματικά σχέδια, στο πλαίσιο Ταμείου Ανάκαμψης

Κυρίες και κύριοι συνάδελφοι, κύριε Πρόεδρε, βασική επιδίωξη του οικονομικού επιτελείου και συνολικά της Κυβέρνησης, είναι τα τραπεζικά ιδρύματα να αποτελέσουν ξανά μοχλό ανάκαμψης της οικονομικής δραστηριότητας και ενεργοποίησης των δημιουργικών και παραγωγικών δυνάμεων της χώρας.

Εμείς έχουμε κάνει αυτό που οφείλουμε για να διοχετεύσουμε ρευστότητα στην πραγματική οικονομία και να δημιουργήσουμε τις προϋποθέσεις για βιώσιμη πιστωτική επέκταση.

Τώρα είναι η ώρα των πιστωτικών ιδρυμάτων να συμβάλουν περισσότερο καθοριστικά, ώστε όλες οι δημιουργικές και παραγωγικές δυνάμεις του τόπου να οικοδομήσουν μια οικονομία δυναμική, παραγωγική, εξωστρεφή, κοινωνικά δίκαιη, πράσινη, χωρίς αποκλεισμούς και ανισότητες.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Ο κ. Μαλλιαρόπουλος, έχει το λόγο.

**ΠΑΥΛΟΣ ΠΟΛΑΚΗΣ:** Δεν ήταν στο πρόγραμμα ο κ. Στουρνάρας, σήμερα;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε συνάδελφε, καλέσαμε την Τράπεζα της Ελλάδος.

**ΠΑΥΛΟΣ ΠΟΛΑΚΗΣ:** Το πρόγραμμα λέει ότι θα ερχόταν ο κ. Στουρνάρας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι, καλέσαμε …

**ΠΑΥΛΟΣ ΠΟΛΑΚΗΣ:** Το πρόγραμμα λέει ότι καλέσατε τον κ. Στουρνάρα και αυτό γράφει και το πρόγραμμα, «Θα ενημερώσει ο Διοικητής της Τράπεζας της Ελλάδας, κ. Στουρνάρας».

Γι’ αυτό, άλλωστε, είμαι και εγώ εδώ σήμερα. Δεν είμαι μέλος της Επιτροπής, ζήτησα αντικατάσταση.

Είχε κόλλημα, δηλαδή, ο κ. Στουρνάρας;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Η Τράπεζα της Ελλάδος εκπροσωπείται από τον κ. Μαλλιαρόπουλο.

**ΠΑΥΛΟΣ ΠΟΛΑΚΗΣ:** Στο πρόγραμμα που μας έχετε στείλει λέει πεντακάθαρα ότι «θα ενημερώσουν την Επιτροπή ο Διοικητής της Τράπεζας της Ελλάδος, κ. Γιάννης Στουρνάρας και ο Πρόεδρος Ελληνικής Ένωσης Τραπεζών, κ. Βασίλης Ράπανος», μαζί με τον κ. Σταϊκούρα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** «ή».

**ΠΑΥΛΟΣ ΠΟΛΑΚΗΣ:** Όχι, δε λέει «ή».

Μετά λέει «θα συμμετέχουν εκπρόσωποι από το Εμπορικό και Βιομηχανικό Επιμελητήριο» και τα λοιπά και τα λοιπά. Αυτό λέει.

Περιμέναμε τον κ. Στουρνάρα.

Δεν εκτιμά την εθνική αντιπροσωπεία ή ήξερε τι θα ακούσει;

 **ΔΗΜΗΤΡΙΟΣ ΜΑΛΛΙΑΡΟΠΟΥΛΟΣ (Διευθυντής Οικονομικής Ανάλυσης και Μελετών της Τράπεζας της Ελλάδος):** Ο κ.Στουρνάρας,απ’ ότι γνωρίζω, έχει σήμερα συνεδρίαση με την Ευρωπαϊκή Κεντρική Τράπεζα και δεν μπόρεσε να έρθει.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Μαλλιαρόπουλος, Διευθυντής Οικονομικής Ανάλυσης και Μελετών της Τράπεζας της Ελλάδος.

**ΔΗΜΗΤΡΙΟΣ ΜΑΛΛΙΑΡΟΠΟΥΛΟΣ (Διευθυντής Οικονομικής Ανάλυσης και Μελετών της Τράπεζας της Ελλάδος):** Ευχαριστώ κύριε Πρόεδρε.

Κύριε Υπουργέ, κύριε Πρόεδρε, κυρίες και κύριοι, η τοποθέτηση μου έχει πέντε σκέλη. Θα προσπαθήσω να δώσω τη γενικότερη εικόνα της χρηματοδότησης των επιχειρήσεων, το 2020 και το 2021, το πρώτο οκτάμηνο, από Τράπεζες, Δημόσιο και αγορές.

Δεύτερον, θα προσπαθήσω να δώσω κάποια ερμηνεία, γιατί επιβραδύνθηκε η τραπεζική χρηματοδότηση το 2021, σε σχέση με το 2020.

Τρίτον, θα εστιάσω στο θέμα της χρηματοδότησης των μικρομεσαίων επιχειρήσεων και θα κατονομάσω κάποιους λόγους, για τους οποίους πιστεύουμε επίσης και συμφωνώ με τον κύριο Υπουργό, ότι οι μικρομεσαίες επιχειρήσεις υποχρηματοδοτούνται.

Τέταρτον, θα αναφερθώ στις εξελίξεις, αναφορικά με τη ρευστότητα της οικονομίας και των τραπεζών, την κεφαλαιακή επάρκεια και τα κόκκινα δάνεια και θα τελειώσω με κάποια συμπεράσματα και πιστεύω, κάποια χρήσιμα διδάγματα από την κρίση της πανδημίας.

Πριν ξεκινήσω τη τοποθέτησή μου, θα ήθελα να δώσω κάποιους βασικούς ορισμούς των μεγεθών της πιστωτικής επέκτασης, για να καταλαβαίνουμε τι μετράμε. Και αυτό αφορά τις έννοιες των υπολοίπων χρηματοδότησης, καθαρές ροές χρηματοδότησης, ακαθάριστες ροές και ετήσιος ρυθμός μεταβολής της πιστωτικής επέκτασης. Θα είμαι σύντομος σε αυτό.

Η Τράπεζα της Ελλάδος παρακολουθεί, σε μηνιαία βάση, την τραπεζική χρηματοδότηση προς την οικονομία, καταγράφοντας τα υπόλοιπα χρηματοδότησης προς επιχειρήσεις και νοικοκυριά, καθώς και λοιπές επιδράσεις, που αφορούν σε διαγραφές δανείων, συναλλαγματικές διαφορές, διαφορές αποτιμήσεων και αναταξινομήσεις ή μεταβιβάσεις δανείων. Η μεταβολή των υπολοίπων, μεταξύ δύο διαδοχικών μηνών, διορθώνεται για τις επιδράσεις αυτές και έτσι υπολογίζεται η καθαρή ροή χρηματοδότησης, η οποία αντανακλά μόνο τις μεταβολές που προκύπτουν, από καθαρές συναλλαγές και όχι από λοιπές επιδράσεις, που δεν σχετίζονται με συναλλαγές. Μέσω των καθαρών ροών υπολογίζονται και οι ετήσιοι ρυθμοί μεταβολής της πιστωτικής επέκτασης.

Από τα ανωτέρω προκύπτει, ότι η παρακολούθηση απλά της μεταβολής των υπολοίπων χρηματοδότησης, μπορεί να οδηγήσει σε εσφαλμένες εντυπώσεις, καθώς για παράδειγμα, οι τιτλοποιήσεις δανείων που γίνονται στο πλαίσιο της στρατηγικής μείωσης του αποθέματος των μη εξυπηρετούμενων δανείων των Τραπεζών, είναι μεταβιβάσεις δανείων προς τους servicers. Τα δάνεια αυτά αποαναγνωρίζονται από τους ισολογισμούς των Τραπεζών, επιδρώντας μειωτικά στα υπόλοιπα χρηματοδότησης, χωρίς αυτό να σημαίνει ότι υπάρχει πραγματική μείωση της πιστωτικής επέκτασης.

Το ίδιο συμβαίνει και με τις διαγραφές μη εξυπηρετούμενων δανείων. Η διαγραφή ενός δανείου μειώνει το υπόλοιπο χρηματοδότησης, χωρίς να σημαίνει ότι οι Τράπεζες παρέχουν λιγότερη χρηματοδότηση προς τον ιδιωτικό τομέα.

Για την εκτίμηση της προσφοράς νέων τραπεζικών δανείων στην οικονομία, η Τράπεζα της Ελλάδος παρακολουθεί τα συνομολογηθέντα, ανά μήνα, δάνεια από τη στατιστική των επιτοκίων. Τα στοιχεία αυτά αξιοποιούνται για τον υπολογισμό της ακαθάριστης ροής χρηματοδότησης, η οποία προσεγγίζει την έννοια των νέων χορηγήσεων δανείων, καθώς δεν επηρεάζεται από παράγοντες, όπως οι αποπληρωμές δανείων.

Άρα, συνοπτικά ισχύει, η καθαρή ροή χρηματοδότησης είναι τα νέα δάνεια μείον οι αποπληρωμές παλιών δανείων. Επισημαίνεται, ότι η δωδεκάμηνη με διεθνή μεταβολή της τραπεζικής χρηματοδότησης, του οποίου δημοσιεύουμε και υπολογίζονται από όλα τα κράτη-μέλη της Νομισματικής Ένωσης και αποτελούν έναν από τους πλέον βασικούς δείκτες των νομισματικών εξελίξεων, καταρτίζεται με βάση την καθαρή ροή και όχι την ακαθάριστη ροή, δηλαδή, είναι το ΝΕΤ, είναι η καθαρή ροή χρηματοδότησης προς τον ιδιωτικό τομέα, τα νέα δάνεια μείον οι αποπληρωμές.

Αναφορικά με τις εξελίξεις των ακαθάριστων και καθαρών ροών χρηματοδότησης του 2020 και 2021, το 2020 η ακαθάριστη ροή χρηματοδότησης προς μη χρηματοπιστωτικές επιχειρήσεις ανήλθε σε 16,2 δισεκατομμύρια ευρώ, εκ των οποίων τα 10,2 δισεκατομμύρια κατευθύνθηκαν προς τις μεγάλες επιχειρήσεις και τα 6,2 δισεκατομμύρια προς τις μικρομεσαίες επιχειρήσεις. Την περίοδο Ιανουαρίου-Αυγούστου του 2021, η ακαθάριστη ροή ανήλθε σε 5,6 δισεκατομμύρια ευρώ, 3,3 δισεκατομμύρια προς μεγάλες επιχειρήσεις και 2,3 δισεκατομμύρια προς μικρομεσαίες επιχειρήσεις.

Άρα, το 2021 παρατηρείται μια μικρή αύξηση στο ποσοστό της ακαθάριστης ροής χρηματοδότησης που κατευθύνθηκε προς μικρομεσαίες επιχειρήσεις, έναντι εκείνων μεγάλου μεγέθους, αν και σε απόλυτα μεγέθη, οι μεγάλες επιχειρήσεις υπερτερούν, μια τάση την οποία παρατηρούμε διαχρονικά και διεθνώς, όπως θα εξηγήσω παρακάτω. Αν συνυπολογίσουμε και τα δάνεια προς τους ελεύθερους επαγγελματίες και ατομικές επιχειρήσεις, η ακαθάριστη ροή χρηματοδότησης προς επιχειρήσεις και ελεύθερους επαγγελματίες ανήλθε συνολικά σε 17,4 δισεκατομμύρια ευρώ το 2020 και σε 6 δισεκατομμύρια ευρώ το οκτάμηνο του 2021.

Σημαντική συμβολή στην ενίσχυση της χρηματοδότησης των επιχειρήσεων και ιδιαίτερα των μικρομεσαίων, είχαν τα προγράμματα της Ελληνικής Αναπτυξιακής Τράπεζας, τα οποία συνεισέφεραν 6,5 δισεκατομμύρια το 2020 και 1,3 δισεκατομμύρια την περίοδο Ιανουαρίου-Αυγούστου του 2021, αλλά, επίσης και τα προγράμματα διεθνών οργανισμών, όπως του ομίλου Ευρωπαϊκής Τράπεζας Επενδύσεων, της EIB, και της Ευρωπαϊκής Τράπεζας Ανασυγκρότησης και Ανάπτυξης, EBRD, τα οποία συνεισέφεραν είτε έμμεσα μέσω του τραπεζικού συστήματος είτε άμεσα με απευθείας δάνεια σε επιχειρήσεις, 2,5 δισεκατομμύρια ευρώ το 2020 και περίπου 1,9 δισεκατομμύρια το οκτάμηνο του 2021. Το εναπομένον ποσό νέας χρηματοδότησης που χορηγήθηκε απευθείας από τις τράπεζες, δηλαδή, χωρίς τη συνδρομή χρηματοδοτικών εργαλείων άλλων φορέων, ανήλθε σε περίπου 9,9 δισεκατομμύρια ευρώ το 2020 και 3,8 δισεκατομμύρια το οκτάμηνο του 2021.

Επίσης, ως χρηματοδότηση προς επιχειρήσεις, μπορούμε να εκλάβουμε και τα κεφάλαια που δόθηκαν στο πλαίσιο της επιστρεπτέας προκαταβολής, τα ανέφερε και ο κ. Υπουργός, 5,5 δισεκατομμύρια το 2020 και 2,8 δισεκατομμύρια το 2021, μέχρι τώρα. Συνολικά η ακαθάριστη χρηματοδότηση προς τις μη χρηματοπιστωτικές εταιρείες, από διάφορες πηγές, τραπεζικές και μη, ανήλθε σε 24,4 δισεκατομμύρια το 2020 και 9,8 δισεκατομμύρια την περίοδο Ιανουαρίου-Αυγούστου του 2021. Επιπλέον, από τα ποσά αυτά, για να έχουμε τη συνολική εικόνα, οι επιχειρήσεις άντλησαν από τις αγορές εταιρικών ομολόγων, διεθνείς και εγχώριες, 1,3 δισεκατομμύρια το 2020 και 3 δισεκατομμύρια το οκτάμηνο του 2021.

Τέλος, σύμφωνα με τις εκτιμήσεις μας, οι επιχειρήσεις άντλησαν το 2020 επιπλέον 1,1 δισεκατομμύριο ευρώ υπό μορφή Eco Deficiency, κυρίως από άμεσες ξένες επενδύσεις. Για το 2021, δεν έχουμε στοιχεία του Eco Deficiency, παρά μόνο για το πρώτο τρίμηνο. Άρα, δεν μπορώ να ξέρω τι συνέβη τα επόμενα δύο τρίμηνα, αυτά είναι στοιχεία, τα οποία θα δημοσιεύσει η ΕΛΣΤΑΤ εν καιρώ. Κατά συνέπεια, αν τα βάλουμε όλα μαζί, η συνολική χρηματοδότηση των εταιρειών από τράπεζες, δημόσιο και κεφαλαιαγορές, ανήλθε σε 26,8 δισεκατομμύρια το 2020, το οποίο αντιστοιχεί σε 16% του ΑΕΠ και πάνω από 12,8 δισεκατομμύρια ευρώ το οκτάμηνο του 2021.

Τέλος, πολύ σύντομα, η χρηματοδότηση προς τα νοικοκυριά παραμένει αδύναμη, με τις ακαθάριστες ροές να ανέρχονται σε 1,5 και 1,1 δισεκατομμύρια ευρώ το 2020 και το οκτάμηνο του 2021 αντίστοιχα. Αν και το 2021, με βάση τις ακαθάριστες μηνιαίες ροές χρηματοδότησης, παρατηρείται μια τάση μικρής ενίσχυσης της χρηματοδότησης προς νοικοκυριά. Όσον αφορά τις καθαρές ροές χρηματοδότησης, αυτές παρέμειναν και το 2021 σε αρνητικό έδαφος για τα νοικοκυριά.

Το ερώτημα, το οποίο θα ήθελα να προσπαθήσω να απαντήσω σύντομα είναι, γιατί παρατηρήσαμε μια επιβράδυνση της τραπεζικής χρηματοδότησης προς τις επιχειρήσεις το 2021. Η πιστωτική επέκταση προς επιχειρήσεις, σημείωσε, πράγματι, μια σημαντική επιτάχυνση το 2020, η οποία αντανακλά την ενίσχυση τόσο της ζήτησης, λόγω έκτακτων μέτρων αναγκών ρευστότητας που δημιούργησε η πανδημία, όσο και της προσφοράς τραπεζικών δανείων, η οποία υποβοηθήθηκε από τα προγράμματα της Ελληνικής Αναπτυξιακής Τράπεζας.

Ο ετήσιος ρυθμός αύξησης της πιστωτικής επέκτασης προς τις επιχειρήσεις, επιταχύνθηκε σε διψήφιο ποσοστό το 2020, 10% περίπου, το οποίο διατηρήθηκε μέχρι και τις αρχές του 2021, αλλά επιβραδύνθηκε στη συνέχεια. Στο τέλος Αυγούστου 2021, ο ρυθμός πιστωτικής επέκτασης μειώθηκε στο 3,2% από 10% στις αρχές του χρόνου. Την περίοδο Ιανουαρίου-Αυγούστου του 2021, η καθαρή ροή χρηματοδότησης προς τις μη χρηματοπιστωτικές επιχειρήσεις, ήταν ελαφρώς αρνητική, μείον 90 εκατομμύρια, έναντι θετικής ροής 6,7 δισεκατομμύρια το 2020 και 1,9 δισεκατομμύρια το 2019, συνολικά για όλο το έτος.

Η μείωση της καθαρής ροής στο 2021, οφείλεται μεταξύ άλλων :

Πρώτον, στη λήξη της αναστολής πληρωμών χρεολυσίων μετά το τέλος του 2020, για το μεγαλύτερο μέρος των δανείων που είχαν τεθεί σε αναστολή, καθώς στο βαθμό που αυτά επανήλθαν σε κανονική ή μερική εξυπηρέτηση, σταμάτησαν να επιδρούν αυξητικά στην καθαρή ροή και τον ετήσιο ρυθμό μεταβολής των πιστώσεων. Άρα, ξαναξεκίνησαν αποπληρωμές δανείων, οι οποίες μείωσαν την καθαρή ροή.

Δεύτερον, στο γεγονός ότι το 2021 ήταν πλέον διαθέσιμοι λιγότεροι πόροι από τα προγράμματα της Ελληνικής Αναπτυξιακής Τράπεζας, μετά την ικανοποιητική απορρόφησή τους το 2020.

Τρίτον, στην αποκλιμάκωση της ζήτησης για δάνεια, καθώς πολλές επιχειρήσεις διαθέτουν αυξημένο επίπεδο ρευστότητας, κυρίως, λόγω των μέτρων στήριξης, αλλά και της ανάκαμψης των ταμειακών τους ροών, τους τελευταίους μήνες. Ενώ οι μεγαλύτερες σε μέγεθος επιχειρήσεις, έχουν τη δυνατότητα, την οποία εκμεταλλεύτηκαν, όπως σας είπα πριν, άντλησης κεφαλαίων από τις αγορές.

Τέταρτον, στην επιφυλακτική πολιτική των τραπεζών για χορήγηση νέων δανείων, λόγω μιας σειράς παραγόντων, όπως του πιστωτικού κινδύνου, εξαιτίας της αβεβαιότητας που προκύπτει για την πανδημία. Του υψηλού αποθέματος των εξυπηρετούμενων δανείων και του κινδύνου εμφάνισης νέων μη εξυπηρετούμενων δανείων, ενόψει της σταδιακής απόσυρσης των μέτρων στήριξης. Της αβεβαιότητας που διαγράφεται ως προς την εξέλιξη του πληθωρισμού, διεθνώς, και της επίπτωσής του στο κόστος δανεισμού. Της επίπτωσης του νέου δανεισμού στην κεφαλαιακή επάρκεια, διότι χρειάζονται νέα κεφάλαια όταν δίνουμε δάνεια. Και τέλος, της καταγραφής ικανοποιητικών αποδόσεων από εναλλακτικές επενδυτικές επιλογές που έχουν οι τράπεζες, όπως κρατικά και εταιρικά ομόλογα.

Όσον αφορά τη στενότητα χρηματοδότησης των μικρομεσαίων επιχειρήσεων, αν και αυξήθηκε το μερίδιο της χρηματοδότησης που κατευθύνθηκε προς τις μικρομεσαίες επιχειρήσεις το 2021, σε απόλυτα μεγέθη, οι μεγάλες επιχειρήσεις, συνέχισαν να αντλούν συνολικά υψηλότερα ποσά.

Συγκεκριμένα, προς τις μικρομεσαίες επιχειρήσεις, οι οποίες ορίζονται ως επιχειρήσεις με αριθμό εργαζομένων 0 έως 249 και αποτελούν τη συντριπτική πλειοψηφία των επιχειρήσεων στη χώρα, κατευθύνθηκε περίπου το 41% της ακαθάριστης ροής του 2021, σύμφωνα με την Ευρωπαϊκή Επιτροπή. Είναι στοιχεία που δημοσιεύθηκαν τον Ιούνιο του 2021. Είναι το λεγόμενο SME country fact sheet για την Ελλάδα.

Τα ποσοστά αυτά υπολείπονται της συνεισφοράς των μικρομεσαίων επιχειρήσεων στην οικονομία σε όρους προστιθέμενης αξίας, καθώς σύμφωνα με στοιχεία της Ευρωπαϊκής Επιτροπής, οι μικρομεσαίες επιχειρήσεις παράγουν το 57% της ακαθάριστης προστιθέμενης αξίας του ιδιωτικού τομέα. Συγκριτικά, το νούμερο για την Ευρωπαϊκή Ένωση των 27, είναι 53%.

Ωστόσο, αξίζει να σημειωθεί, ότι το μερίδιο της τραπεζικής πίστης που διοχετεύτηκε στις μικρομεσαίες επιχειρήσεις στην Ελλάδα, δεν απέχει σημαντικά από εκείνα που παρατηρήθηκαν σε άλλες οικονομίες διεθνώς.

Σύμφωνα με μελέτες του ΟΟΣΑ, το ποσοστό χρηματοδότησης των μικρομεσαίων επιχειρήσεων στη συνολική χρηματοδότηση του τραπεζικού τομέα, ανερχόταν το 2018 σε 30,4% για χώρες μεσαίου εισοδήματος στις οποίες συγκαταλέγεται και η Ελλάδα και σε 52,5% για χώρες υψηλού εισοδήματος.

Βεβαίως, το γεγονός ότι οι μικρομεσαίες επιχειρήσεις συνεισφέρουν πολύ περισσότερο στην απασχόληση, είναι 83% της απασχόλησης που απασχολείται σε μικρομεσαίες επιχειρήσεις, θα δικαιολογούσε υψηλότερα ποσοστά τραπεζικού δανεισμού από τα σημερινά. Όμως, οι τράπεζες παραμένουν επιφυλακτικές, καθώς οι μικρομεσαίες επιχειρήσεις χαρακτηρίζονται από υψηλότερο κίνδυνο. Ενδεικτικά, το ποσοστό των μη εξυπηρετούμενων δανείων για τις μικρομεσαίες επιχειρήσεις, είναι διαχρονικά πολλαπλάσια υψηλότερο από το αντίστοιχο των μεγάλων επιχειρήσεων. Συνεπώς, λόγω του υψηλού πιστωτικού κινδύνου, ακόμα και όταν οι επιχειρήσεις αυτές πληρούν τα κριτήρια τραπεζικού δανεισμού, το κόστος δανεισμού είναι υψηλό και επιχειρηματικά ασύμφορο. Δεν είναι τυχαίο, ότι οι ρυθμοί χρηματοδότησης στις μικρομεσαίες επιχειρήσεις επιταχύνθηκαν σημαντικά το 2020, όταν μέσω του προγράμματος της ελληνικής αναπτυξιακής τράπεζας υπήρξε επιμερισμός κινδύνου, μεταξύ τραπεζών και δημοσίου. Ο επιμερισμός κινδύνου αυξάνει την προσφορά και τη ζήτηση, καθώς σημαίνει ότι αφενός, οι τράπεζες αναλαμβάνουν μικρότερο ρίσκο, λόγω των εγγυήσεων και αφετέρου, οι επιχειρήσεις αντιμετωπίζουν χαμηλότερο κόστος δανεισμού.

Συνθήκες ρευστότητας. Τα επίπεδα ρευστότητας των τραπεζών και της οικονομίας διατηρούνται σε ιδιαίτερα υψηλό επίπεδο. Ανέφερε τις καταθέσεις ο κ. Υπουργός, δεν θα αναφερθώ περισσότερο. Είναι μια τεράστια αύξηση των καταθέσεων και της αποταμίευσης του ιδιωτικού τομέα, η οποία αυξήθηκε από 6% του ΑΕΠ το 2019 σε περίπου 16% σήμερα. Αν αναλογιστούμε, ότι το επίπεδο των επενδύσεων των επιχειρήσεων και των νοικοκυριών ως ποσοστό του ΑΕΠ ανέρχεται σε περίπου 9,5%, τότε έχει δημιουργηθεί ένα σημαντικό πλεόνασμα ρευστότητας, μέσω του οποίου μπορεί να χρηματοδοτηθεί ένα σημαντικό ύψος νέων επενδύσεων, χωρίς απαραίτητα την ανάγκη προσφυγής σε τραπεζικό δανεισμό.

Βασικά μηνύματα. Πρώτον, η χρηματοδότηση της οικονομίας από το τραπεζικό σύστημα εμφανίζεται ενισχυμένη τα τελευταία χρόνια, ωστόσο ενδεχομένως όχι επαρκώς για τις μικρομεσαίες και ιδιαίτερα τις μικρές και πολύ μικρές επιχειρήσεις. Η εξέλιξη αυτή εξηγείται από αντικειμενικούς παράγοντες που δυσχεραίνουν τη χρηματοδότηση, δεδομένων των παραμέτρων του πιστωτικού κινδύνου και της κεφαλαιακής επάρκειας των τραπεζών, ιδίως σε περίοδο υψηλής αβεβαιότητας, της έλλειψης ικανού αριθμού βιώσιμων επενδυτικών σχεδίων, αλλά και της αυξημένης ρευστότητας του ιδιωτικού τομέα. Η κεφαλαιακή επάρκεια των τραπεζών, αν και παραμένει ικανοποιητική και ικανή να στηρίξει σε σημαντικό βαθμό την παροχή νέων δανείων, χρειάζεται ποιοτική και ποσοτική ενίσχυση.

Δεύτερον, έχει δημιουργηθεί ένα σημαντικό μαξιλάρι ρευστότητας στην οικονομία, με την εσωτερική αποταμίευση ιδιωτικού τομέα να υπερκαλύπτει πλέον το επίπεδο επενδύσεων στην πραγματική οικονομία, με αποτέλεσμα πολλές επιχειρήσεις να είναι σε θέση να αυξήσουν τις επενδύσεις τους, χρησιμοποιώντας αποκλειστικά εσωτερική χρηματοδότηση.

Τρίτον, η περαιτέρω ενίσχυση της χρηματοδότησης θα εξαρτηθεί από την πλευρά της προσφοράς, από τη δυνατότητα των τραπεζών να διοχετεύσουν περισσότερους πόρους στην οικονομία, λαμβάνοντας υπόψη τον πιστωτικό κίνδυνο την κεφαλαιακή τους επάρκεια και τις αβεβαιότητες στην οικονομία και από την πλευρά της ζήτησης, από την ύπαρξη αξιόλογων επενδυτικών σχεδίων με βιώσιμα χαρακτηριστικά.

Τέταρτον, σημαντική ώθηση στην τραπεζική χρηματοδότηση αναμένεται με την έναρξη αξιοποίησης των πόρων του Ταμείου Ανάκαμψης. Τα εξήγησε ο Υπουργός αυτά, 12,7 δισεκατομμύρια θα διοχετευτούν. Αυτό περιμένουμε να οδηγήσει σε μια αύξηση των επενδύσεων περίπου 32 δισεκατομμύρια, από τα οποία τα 13 δισεκατομμύρια θα χρηματοδοτηθούν από τις τράπεζες την επόμενη εξαετία.

Τέλος, ένα σημαντικό δίδαγμα της πανδημίας, είναι ότι όταν δημιουργείται επιμερισμός κινδύνου μεταξύ τραπεζών και δημοσίου, η πιστωτική επέκταση επιταχύνεται σημαντικά. Ο επιμερισμός κινδύνου επιτρέπει στις τράπεζες να μειώσουν τον κίνδυνο και λειτουργεί θετικά και από τη μεριά της προσφοράς και τη μεριά της ζήτησης. Το δίδαγμα αυτό πιστεύω, ότι είναι σημαντικό για την επόμενη εξαετία, όπου σύμφωνα με το Ταμείο Ανάκαμψης θα υπάρξει επιμερισμός κινδύνου.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Δεν είναι η πρώτη φορά που κάνουμε συζητήσεις με προσκαλεσμένους και επαναλαμβάνεται το ίδιο χαρακτηριστικό, το οποίο το είχαμε συζητήσει και κατά τη διάρκεια της συζήτησης της πρόσκλησης. Είχε μια ολοκληρωμένη εισήγηση ο Εκπρόσωπος της Τράπεζας της Ελλάδος. Αυτή θα μπορούσε να είχε δοθεί εκ των προτέρων και εκείνος να επικεντρωθεί σε συγκεκριμένα βασικά στοιχεία. Οπότε, και εμείς, με βάση μία πλημμυρίδα αριθμών, να είμαστε καλύτερα προετοιμασμένοι, να μπορούμε να τα συγκρατήσουμε, να κάνουμε πιο ουσιαστική συζήτηση. Όμως, επαναλαμβάνεται το ίδιο μοτίβο. Δεν μπορεί να συνεχιστεί έτσι μια ουσιαστική συζήτηση. Ακόμη και από το Υπουργείο, ο Υπουργός θα μπορούσε να είχε στείλει την εισήγησή του. Έστω και σήμερα το πρωί να μας έστελναν, ώστε να μπορούσαμε, διαγώνια, να ανατρέχουμε σε συγκεκριμένα στοιχεία, για να μπορούμε να κάνουμε μια πιο ουσιαστική συζήτηση.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε συνάδελφε, γνωρίζετε ότι έχει προ ανακοινωθεί η συγκεκριμένη συζήτηση, οπότε καθένας από εμάς είχε το χρόνο να ετοιμαστεί καταλλήλως, πιστεύω. Και ο Εκπρόσωπος της Τράπεζας της Ελλάδος θα καταθέσει την Εισήγησή του.

Επίσης, θα ήθελα να ενημερώσω τους συναδέλφους ότι είναι ανοιχτές δύο ψηφοφορίες, μία στην Ολομέλεια και μία που αφορά στην Επιτροπή Παραγωγής και Εμπορίου.

Και επιτρέψτε μου να ευχαριστήσω θερμά όλους τους συναδέλφους, κυρίες και κυρίους συναδέλφους, για την ιδιαίτερη τιμή που επιφύλαξαν στο Προεδρείο και μας επανεξέλεξαν, πανηγυρικά αν μου επιτρέπετε να πω- και ανανέωσαν τη θητεία μας. Σας ευχαριστούμε θερμά, εκ μέρους του Προεδρείου, όλους και όλες.

Λοιπόν, συνεχίζουμε. Το λόγο έχει ο κ. Ράπανος.

**ΒΑΣΙΛΕΙΟΣ ΡΑΠΑΝΟΣ (Πρόεδρος της Ελληνικής Ένωσης Τραπεζών):** Ευχαριστώ, κύριε Πρόεδρε.

Θέλω να σάς ευχαριστήσω θερμά για την πρόσκληση να παρευρεθούμε στη σημερινή συνάντηση, για να μπορέσουμε και εμείς να σας ενημερώσουμε για το τι κάνει το τραπεζικό σύστημα. Αλλά, μας δίνετε και τη δυνατότητα να ακούσουμε και τους προβληματισμούς και τις απόψεις σας.

Μετά την πολύ λεπτομερή αναφορά σε στοιχεία, τόσο από τον κύριο Υπουργό, αλλά κυρίως από τον κ. Μαλλιαρόπουλο, δεν θα διαβάσω το κείμενο που είχα γράψει. Θα προσπαθήσω να είμαι σύντομος και να αναφερθώ σε μερικά βασικά στοιχεία και σε μερικές σκέψεις για την πολιτική πιστώσεων που ακολουθούμε.

Κατ’ αρχήν, επιθυμώ να σας τονίσω ότι το ελληνικό τραπεζικό σύστημα εισέρχεται σε μία νέα περίοδο, έπειτα από μια πολύ μακρά περίοδο κρίσης, η οποία οφείλω να το τονίσω δεν οφείλεται στην πολιτική των τραπεζών, αλλά στη δημοσιονομική κρίση που ταλάνισε τη χώρα για πολλά χρόνια.

Τα τελευταία χρόνια, όλες οι τράπεζες έχουν κάνει σημαντικές προσπάθειες για την εξυγίανση των ισολογισμών τους και τη δραστική μείωση των μη εξυπηρετούμενων δανείων, τα οποία μπορέσαμε να τα μειώσουμε σημαντικά, με τη βοήθεια και των προγραμμάτων «ΗΡΑΚΛΗΣ». Αναφέρθηκε και ο κ. Υπουργός σε συγκεκριμένα νούμερα.

Με τα μέτρα που έχουμε πάρει όλες οι τράπεζες, εκτιμούμε ότι, στο τέλος του 2022, το ποσοστό των μη εξυπηρετούμενων δανείων θα μειωθεί σε μονοψήφιο αριθμό.

Στα θέματα χρηματοδότησης αναφέρθηκαν λεπτομερειακά και ο κ. Υπουργός και ο κ. Μαλλιαρόπουλος. Θέλω, απλώς, να επιβεβαιώσω λίγο πολύ τα στοιχεία που ανέφερε και ο κ. Μαλλιαρόπουλος, στο πρώτο 8μηνο του 2021, με τους δύο κατεξοχήν τύπους πιστοδοτικών συμβάσεων, δηλαδή τα δάνεια τακτής λήξης και μέσω αλληλόχρεων λογαριασμών, δόθηκαν σε μικρές και μεσαίες επιχειρήσεις περί τα 5 δις 244 εκατομμύρια ευρώ.

 Από αυτά τα 2,6 δις δόθηκαν σε επιχειρήσεις που έχουν ετήσιο κύκλο εργασιών μικρότερο από τα 5 εκατομμύρια και τα 3 δις στις επιχειρήσεις που έχουν ετήσιο κύκλο εργασιών πάνω από τα 5 εκατομμύρια.

 Σε ότι αφορά τις δραστηριότητες στις οποίες κατανεμήθηκαν τα δάνεια, το μεγαλύτερο μέρος των νέων χρηματοδοτήσεων διατέθηκε στους κλάδους της ενέργειας των τροφίμων και ποτών, του χονδρικού και λιανικού εμπορίου, στις κατασκευές και στον αγροτικό τομέα.

 Εκτός από τα παραπάνω στοιχεία αν λάβουμε υπόψη μας και όλα τα δάνεια που δόθηκαν είτε σε ναυτιλιακές επιχειρήσεις ομολογιακά δάνεια, κοινοπρακτικά και παρόμοια τότε το σύνολο της χρηματοδότησης στο πρώτο οκτάμηνο ανήλθε στα 11,2 δισ. ευρώ, από τα οποία τα 8,9 είναι από ίδια διαθέσιμα κεφάλαια των τραπεζών.

 Γνωρίζουμε, τα παράπονα για τις απορρίψεις πολλών αιτήσεων δανείων . Οι βασικοί λόγοι είναι ότι πάρα πάρα πολλές επιχειρήσεις έχουν χαμηλή πιστοληπτική ικανότητα. Η επένδυση για την οποία υποβάλλουν χρηματοδότηση δεν κρίνεται σκόπιμη βάση της επιχειρηματικής δραστηριότητας των επιχειρήσεων και η διαφαινόμενη αδυναμία πληρωμών.

 Πρέπει να τονίσω για άλλη μια φορά ότι παρά το γεγονός ότι επιδιώκουμε να αυξήσουμε την πελατεία μας, να διοχετεύσουμε την αυξημένη ρευστότητα, δεν μπορούμε να παραβούμε βασικούς κανόνες υγιούς χρηματοδότησης και τα κριτήρια, τα οποία επιβάλλουν οι ρυθμιστικές αρχές δηλαδή, η Ευρωπαϊκή Κεντρική Τράπεζα, η Ευρωπαϊκή Τραπεζική Αρχή και οι άλλες αρχές.

 Πολύ συνοπτικά να αναφέρω, ότι τα κριτήρια που δεν μας επιτρέπουν να δανειοδοτήσουμε μικρές επιχειρήσεις είναι ότι πολλές από αυτές τις επιχειρήσεις δεν έχουν οικονομικά στοιχεία. Βαρύνονται με μη εξυπηρετούμενα δάνεια ,δεν διαθέτουν φορολογική ασφαλιστική ενημερότητα έχουν αρνητικά ή ανεπαρκή κεφάλαια. Παρουσιάζουν υπερβολική δανειακή επιβάρυνση και τα περισσότερα από αυτά τα στοιχεία συνδέονται με το ότι το μέγεθος των ελληνικών επιχειρήσεων είναι πάρα πολύ μικρό.

 Πολύ συνοπτικά κύριε Πρόεδρε, θα αναφέρω μερικά στοιχεία που είναι δημοσιευμένα στην Ευρωπαϊκή Επιτροπή και στον ΟΟΑΣΑ. Ο κύκλος εργασιών ανά απασχολούμενο στις πολύ μικρές επιχειρήσεις που απασχολούν έως 9 υπαλλήλους είναι ο μικρότερος σχεδόν στην Ευρωπαϊκή Ένωση. Πιο συγκεκριμένα ο κύκλος εργασιών ανά εργαζόμενο, στις πολύ μικρές επιχειρήσεις στην Ελλάδα είναι 56.000 ευρώ . Την ίδια στιγμή που στην Ιρλανδία είναι 312.000 ευρώ, στην Ισπανία 90.000 ευρώ, στην Ιταλία 105.000 ευρώ και στην Κύπρο 84.500 ευρώ.

 Η παραγωγικότητα της εργασίας στις μικρομεσαίες επιχειρήσεις είναι σχεδόν η μικρότερη στην Ευρωπαϊκή Ένωση πίσω από χώρες όπως η Ρουμανία, η Ουγγαρία, η Πολωνία η Λιθουανία. Είναι επίσης χαρακτηριστικό, ότι στην Ελλάδα το ποσοστό των αυτοαπασχολουμένων είναι το υψηλότερο στην Ευρωπαϊκή Ένωση και ως ποσοστά στη συνολική απασχόληση. Το ποσοστό της αυτοαπασχόλησης των ανδρών είναι 24% και 16, 4% το ποσοστό των γυναικών. Όλες αυτές οι μονάδες δεν έχουν ούτε έναν απασχολούμενο.

 Έγινε αναφορά στα δάνεια από στοιχεία του ΟΟΑΣΑ και τα ανέφερε και ο κ. Μαλλιαρόπουλος το 2018. Στην Ελλάδα το ποσοστό δανείων που δόθηκε στις μικρομεσαίες επιχειρήσεις σε σχέση με το σύνολο των δανείων στον επιχειρηματικό τομέα είναι 53,7%.

Μεγαλύτερο από την Ισπανία, από την Ιρλανδία, από την Ολλανδία, από τη Γαλλία, από την Ιταλία και να αναφέρω και κάτι άλλο, στην τελευταία έκθεση της Ευρωπαϊκής Επιτροπής για τις μικρομεσαίες επιχειρήσεις, πριν ένα μήνα εκδόθηκε η έκθεση αυτή, τι αναφέρει; Ότι η διεθνοποίηση των μικρομεσαίων επιχειρήσεων στην Ελλάδα είναι μία πρόκληση, μόνο το 5,3% των επιχειρήσεων εξάγουν και μόνο το 6,3% εισάγουν από την Ευρωπαϊκή Ένωση. Βλέπετε, λοιπόν, ότι τα μεγέθη είναι τόσο μικρά που αν κάνουμε σύγκριση πόσα δόθηκαν στην Αυστρία, στη Γαλλία, στη Γερμανία, στις άλλες χώρες σε σχέση με την Ελλάδα δεν μπορούμε να κάνουμε άμεσες συγκρίσεις. Μιλάμε για τελείως διαφορετικές βάσεις επάνω στις οποίες ερχόμαστε να αποφασίσουμε και να διαμορφώσουμε πολιτική.

Παρά τα δυσμενή αυτά στοιχεία μπορώ να σας διαβεβαιώσω ότι το ελληνικό τραπεζικό σύστημα καταβάλλει κάθε δυνατή προσπάθεια για να διευρυνθεί η χρηματοδοτική βάση. Η προσπάθεια ωστόσο είναι κοινή. Η πολιτεία κατά τη γνώμη μας πρέπει να συνεχίσει τις διαρθρωτικές παρεμβάσεις ώστε να διαμορφωθεί ένα κλίμα μόνιμης και υψηλής ανάπτυξης, οι επιχειρήσεις να βελτιώσουν την οικονομική τους εικόνα και να αξιοποιήσουν τα κίνητρα για συγχωνεύσεις, συνεργασίες που παρέχονται και επιπλέον, να κάνουν επενδύσεις για εκσυγχρονισμό και για βελτίωση της παραγωγικής τους δυνατότητας.

Τα τελευταία χρόνια ένα άλλο παράπονο, που ακούμε από τις επιχειρήσεις και τους καταναλωτές, είναι ότι κλείνουμε καταστήματα. Πρέπει να σας πω ότι με τις τεχνολογικές αλλαγές που έγιναν τα τελευταία χρόνια η προσέλευση στα καταστήματα είναι πάρα πάρα πολύ περιορισμένη και παρά τις αλλαγές που έχουμε κάνει, πρέπει να σας πω ότι αυτή τη στιγμή υπάρχουν 1.702 καταστήματα τραπεζών σε όλη την επικράτεια. Τα ATMs είναι κάπου 6.000 και έχουν αυξηθεί τα τελευταία χρόνια και οι ηλεκτρονικές συναλλαγές και λόγω της πανδημίας έχουν αυξηθεί κατά 200% περίπου τα τελευταία χρόνια. Με όλες αυτές τις αλλαγές πρέπει να εξορθολογίσουμε τα κόστη μας για αυτό μειώνουμε και καταστήματα, αλλά δεν έχουμε αφήσει κανένα ακριτικό μέρος, κανένα νησί χωρίς παρουσία τραπεζικού συστήματος.

Κυρίες και κύριοι Βουλευτές, τελειώνοντας θα ήθελα να κάνω και μία αναφορά στο τραπεζικό σύστημα διότι υπάρχουν κάποιες δραστηριότητες του τραπεζικού συστήματος που αγνοούνται τελείως και από τα πολιτικά κόμματα και από τις κυβερνήσεις.

Πρώτα, πρώτα θέλω να αναφερθώ στις εκτεταμένες δράσεις κοινωνικής ευθύνης, δωρεές, χορηγίες των ελληνικών τραπεζών, με σημαντικό κοινωνικό πρόσημο. Στη διάρκεια της πανδημίας, οι τράπεζες έδωσαν περίπου 3,5 εκατομμύρια ευρώ, σε χορηγίες στο εθνικό σύστημα υγείας. Επίσης, έμπρακτη κοινωνική στήριξη αποτελεί η αναστολή δόσεων για δανειολήπτες σε περιοχές που έχουν πληγεί από έκτακτα καιρικά φαινόμενα ή από θεομηνίες. Παρά το γεγονός ότι το ρυθμιστικό πλαίσιο δεν μας επιτρέπει να παίρνουμε τέτοια μέτρα.

Επίσης, θα ήθελα να τονίσω ότι όλα τα τραπεζικά συστήματα, όλα τα τραπεζικά καταστήματα, παρέμειναν ανοιχτά για την εξυπηρέτηση των συναλλασσόμενων σε όλη τη διάρκεια της πανδημίας ακόμη και το Μάρτιο του 2020, όταν υπήρχε lockdown.

Τέλος, οφείλω να αναφέρω ότι οι τράπεζες έχουν συνδράμει το ελληνικό δημόσιο για εκσυγχρονισμό των πλατφορμών του Υπουργείου Οικονομικών και του Υπουργείου Ανάπτυξης, τα τελευταία πέντε χρόνια, με 6.110.000 ευρώ.

Τελειώνοντας, θα ήθελα, να υπενθυμίσω, ότι σε όλη τη διάρκεια της κρίσης οι Ελληνικές Τράπεζες συνέχισαν μία σειρά από δράσεις κοινωνικής ευθύνης, είτε με παροχή φαρμακευτικού υλικού στα ακριτικά νησιά, είτε με προγράμματα για τη γήρανση του πληθυσμού ή άλλες δραστηριότητες και συνέχισαν να στηρίζουν τον πολιτισμό μας, όσο κανένας άλλος τομέας στην ελληνική οικονομία.

Και αυτό νομίζω είναι κάτι, το οποίο πρέπει να το λάβουμε υπόψη μας, διότι οι τράπεζες θεωρούνται οι άκαρδες, οι σκληρές χωρίς κοινωνικό πρόσωπο. Έχουμε έντονο κοινωνικό πρόσωπο και πρέπει να σας πω καταλήγοντας, ότι με το Υπουργείο Οικονομικών είμαστε σε συνεχή διάλογο για να βρεθεί τρόπος, ώστε τηρώντας τα κριτήρια υγιούς χρηματοδότησης να μπορέσουμε, να διευρύνουμε τη βάση μας και να χρηματοδοτήσουμε ακόμα περισσότερες και μικρότερες επιχειρήσεις.

Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, τον κύριο Ράπανο.

**ΚΛΕΩΝ ΓΡΗΓΟΡΙΑΔΗΣ** *(ομιλεί εκτός μικροφώνου)*

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι, προφανώς, απλώς είπαμε στην αρχή της συνεδρίασης, ότι θα ήταν καλό, να ακούσουμε τους εκπροσώπους των φορέων και στη συνέχεια να τοποθετηθούν οι συνάδελφοι.

Εννοείται, ότι αν θέλετε μπορείτε, να τοποθετήσετε τώρα, κύριε Βαρουφάκη.

**ΓΙΑΝΗΣ ΒΑΡΟΥΦΑΚΗΣ:** Ευχαριστώ πολύ, κύριε Πρόεδρε, θα ήθελα να κάνω μερικές ερωτήσεις στο πνεύμα της Επιτροπής. Είναι πολύ καλό, ότι αυτή συζήτηση γίνεται στην Επιτροπή και όχι στην Ολομέλεια, οπότε μπορούμε να κάνουμε μια πιο σοβαρή συζήτηση.

 Κύριε Υπουργέ, κύριε Ράπανε, κύριε Μαλλιαρόπουλε είναι συγκεκριμένες οι ερωτήσεις μου. Κύριε Σταϊκούρα, είναι δεδομένο ότι η κρίση από την οποία η Ελλάδα δεν έχει ξεφύγει ποτέ, είναι αποτέλεσμα, το είπε και ο κ. Ράπανος, της πτώχευσης του Ελληνικού Δημοσίου που συμπαρέσυρε και τις τράπεζες. Τώρα αν οι τράπεζες δεν είχαν μερίδιο ευθύνης, είναι μια άλλη ιστορία κύριε Ράπανε, αλλά μην μπλέξουμε σε αυτό, είναι συγκοινωνούντα δοχεία.

Στην Ιρλανδία πτώχευσαν οι τράπεζες και για αυτό πτώχευσε το Δημόσιο, στην Ελλάδα πτώχευσε το Δημόσιο και για αυτό, είναι συγκοινωνούντα δοχεία. Τα τελευταία χρόνια από το 2016 και μετά το πρόγραμμα το τροϊκανικό πρόγραμμα λέει, ότι πρέπει να ξεσκαρτάρουν τα κόκκινα δάνεια οι τράπεζες, για να αρχίσει να ρέει η ρευστότητα.

Και σήμερα το θέμα της συζήτησής μας είναι ακριβώς αυτό η τραπεζική ρευστότητα. Κόκκινα δάνεια, τραπεζική ρευστότητα και δημόσιο χρέος είναι συγκοινωνούντα δοχεία. Νομίζω, ότι συμφωνούμε σε αυτό.

Κύριε Υπουργέ, στην συζήτηση για τον προϋπολογισμό πέρυσι 15η Δεκεμβρίου, σας είχα προειδοποιήσει, είχα πει ότι, θα σας διαβάσω μια φράση από τα πρακτικά της Βουλής, είχα πει η πανδημία, κύριε Υπουργέ, κοκκίνησε και άλλα δισεκατομμύρια ευρώ δανείων, ή υπερπροσφορά αυτή των κόκκινων δανείων, τι έκανε; Καταβαράθρωσε την τιμή των κόκκινων δανείων στη δευτερογενή αγορά του «ΗΡΑΚΛΗ». Το μόνο που κρατάει είναι τα 12 δισεκατομμύρια ευρώ, που έχετε υποσχεθεί, ότι θα δανειστείτε για να τα δώσετε στα ταμεία ως εγγύηση.

Ένα μήνα μετά ακριβώς την 15η Ιανουαρίου του 2021 στη συζήτηση που είχε γίνει προ ημερήσιας διάταξης -έτσι την ονομάζουμε- αναφέρθηκα ξανά σε εκείνα τα 12 δισεκατομμύρια λέγοντας, ότι θα αναγκαστείτε να τα εγγράψετε στο δημόσιο χρέος. Είχα πει είναι δεδομένο, ότι θα τα δώσετε, αλλιώς δηλώστε, ότι δεν θα τα δώσετε και δεν θα τα εγγράψετε.

Τότε κύριε Σταϊκούρα, αγαπητέ κύριε Σταϊκούρα, πρέπει να πω δεν είχατε την ευγένεια να μου απαντήσετε, να με διαψεύσετε. Σήμερα έχουμε πληροφορίες -το γνωρίζουμε πολύ καλά αυτό- ότι η Eurostat εξέτασε την επισφάλεια του πακέτου των δανείων του «ΗΡΑΚΛΗ» και απαιτεί να γραφτούν τα 12 συν 11, 23 δισεκατομμύρια στο δημόσιο χρέος. Δεν ξέρω, τι θα γίνει.

 Ξέρω ότι υπάρχει μεγάλη πίεση και ξέρω ότι έχετε χάσει τον ύπνο σας, κύριε Σταϊκούρα, για αυτό, γιατί 23 δισεκατομμύρια σε ένα κράτος, το οποίο ξοδεύει κάθε χρόνο 5,4 για την παιδεία, και 4,3 για την υγεία, είναι το 14% του ΑΕΠ. Αν προσθέσετε σε αυτό το δανεισμό που έχετε προγραμματίσει των 15 δισεκατομμυρίων για του χρόνου, μιλάμε συνολική αύξηση του δημόσιου χρέους κατά τουλάχιστον 24% του ΑΕΠ σε μια χρονιά που λήγει το πρόγραμμα αγοράς ομολόγων της Ευρωπαϊκής Κεντρικής Τράπεζας και που έχετε στρατηγική –υποτίθεται- αποπληρωμής του πανάκριβου δανεισμού του «GLF» του πρώτου μνημονίου.

 Προφανώς, θα το αρνηθείτε ότι θα εγγραφεί, γιατί φαντάζομαι κάνετε μάχη να μην εγγραφεί αυτό το ποσό των 23 δισεκατομμυρίων στο χρέος.

 Θέλω από εσάς, όμως, είναι μια συγκεκριμένη ερώτηση κ. Σταϊκούρα και θέλω μια απάντηση. Αυτή τη φορά δεν θέλω υπεκφυγή, θέλω απάντηση. Διαψεύδετε ότι είτε τα 12 είτε και τα 23 αυτά δισεκατομμύρια θα εγγραφούν στο δημόσιο χρέος ή δεσμεύεστε, γιατί δεν μπορείτε να το διαψεύσετε, δεσμεύεστε ότι δεν θα εγγραφούν; Είναι μια ξεκάθαρη ερώτηση.

Υπάρχει δέσμευση από τον Υπουργό Οικονομικών, ότι αυτά τα 12 ή τα 23 δις, δεν θα εγγραφούν στο δημόσιο χρέος;

 Προχωρώ στη δεύτερη ερώτηση, που είναι στον κ. Στουρνάρα, ο οποίος δεν μας τίμησε σήμερα με την παρουσία του, δεν υπάρχει εξήγηση ότι είχε άλλη σύσκεψη. Γνωρίζουμε πάρα πολύ καλά ότι το πρόγραμμα των συσκέψεων της Ευρωπαϊκής Κεντρικής Τράπεζας είναι γραμμένο εδώ και μήνες. Επέλεξε να μην είναι εδώ ο κ. Στουρνάρας.

Απαιτώ από τον κ. Στουρνάρα ως Πρόεδρος της Κοινοβουλευτικής Ομάδας του ΜέΡΑ25 να δώσει μια γραπτή απάντηση στο εξής ερώτημα. Από το 2012, 2013 και μετά συζητάμε οικονομολόγοι, Βουλευτές, Υπουργοί ότι το τεράστιο πρόβλημα των «κόκκινων δανείων» θα απαιτήσει τη δημιουργία μιας δημόσιας εταιρείας διαχείρισης των «κόκκινων δανείων», μια «κακή τράπεζα».

Το 2015, σε συζητήσεις μου τόσο με την Ευρωπαϊκή Κεντρική Τράπεζα, όσο και με το Διεθνές Νομισματικό Ταμείο, ήταν και δική τους άποψη αυτή, ότι δεν μπορεί να υπάρξει αντικατάσταση της «κακής τράπεζας» με μία «ημιαγορά» τύπου «Ηρακλή».

Αντ΄αυτού τελικά προκρίθηκε η «ημιαγορά» του «Ηρακλή», χωρίς καν τις προβλέψεις που υπήρχαν στην Κύπρο για τη δυνατότητα των δανειοληπτών να αγοράσουν οι ίδιοι τα δάνειά τους.

Το βασικό επιχείρημα της μη ίδρυσης της «κακής τράπεζας» ποιο ήταν; Θυμάστε; Να μην καταγραφεί λέει αύξηση του δημόσιου χρέους. Τώρα, όμως, θα καταγραφεί η αύξηση του δημόσιου χρέους, εκτός αν ο Υπουργός δεσμευτεί σ αυτήν την αίθουσα εδώ ότι δεν θα καταγραφεί.

Κοιτάξτε, έλεγαν οι «θιασώτες» του «Ηρακλή» ότι τα ταμεία που αγοράζουν τα «κόκκινα δάνεια» θα κάνουν διευθετήσεις, θα κάνουν κουρέματα. Δεν κάνουν. Η αγορά βουίζει με τον θυμό δανειοληπτών, αλλά και μη δανειοληπτών, νομίζω και της Κυβέρνησης κεκλεισμένων των θυρών, για το ότι τα ταμεία κάνουν κατάχρηση της αβάσταχτης εξουσίας που έχουν επάνω στους δανειολήπτες και δεν προβαίνουν στα κουρέματα που εσείς, κ. Σταϊκούρα, το επιτελείο σας, πίστευε ότι θα κάνουν.

 Ερώτηση για τον κ. Στουρνάρα και παρακαλώ τον κύριο Στουρνάρα, μεταφέρετε του κ. Μαλλιαρόπουλε, ξέρω ότι μπορείτε εσείς να απαντήσετε εκ μέρους του, διαφωνεί ο κ. Στουρνάρας ότι έχει έρθει η ώρα τώρα για την «κακή τράπεζα»; Ναι ή όχι;

 Και κάτι άλλο, κ. Μαλλιαρόπουλε, εδώ μπορεί και εσείς να τοποθετηθείτε, δεν ξέρω, πάντως σίγουρα περιμένω απάντηση από τον κ. Στουρνάρα. Αντίθετα με τις 4 συστημικές τράπεζες, η Τράπεζα της Ελλάδος έχει την εποπτεία των ταμείων, των εισπρακτικών εταιρειών. Μπορεί θεωρητικά εσείς, η Τράπεζα της Ελλάδος, μπορείτε θεωρητικά να τους βάλετε τα «δύο πόδια σε ένα παπούτσι» για να κάνουν τα κουρέματα, τα οποία είναι απαραίτητα για να υπάρξει πραγματική ρευστότητα στην αγορά. Γιατί δεν το κάνετε; Η ερώτηση στον κ. Στουρνάρα είναι αυτή.

Ανεξάρτητα της Κυβέρνησης, έχετε τη δυνατότητα να ελέγχετε, να ρυθμίζετε τις εισπρακτικές εταιρείες, να τους επιβάλλετε να κάνουν κουρέματα. Γιατί δεν το κάνετε;

Και τελειώνω, με μία ερώτηση στον καλό μου φίλο και εξαιρετικό συνάδελφο, το Βασίλη Ράπανο, οι τράπεζες συμφωνώ, έχετε ρευστότητα να «φάνε και οι κότες». Το πρόβλημα της ρευστότητας δεν υπάρχει στις τράπεζες πια. Η κεφαλαιακή επάρκεια είναι στα χαρτιά τουλάχιστον πλήρεις, παρά το γεγονός ότι η ποιότητα των κεφαλαίων είναι για κλάματα, αναβαλλόμενοι φόροι, γνωρίζουμε.

Πάντως, δεν σας δημιουργούν πρόβλημα οι ελεγκτικές αρχές για το θέμα της κεφαλαιακής επάρκειας, τότε γιατί δεν δανείζετε τις μεσαίες επιχειρήσεις και τις μικρομεσαίες; Είπατε ότι δανείζετε. Τα δικά μου τα στοιχεία είναι ότι μόνο 20 με 25.000 επιχειρήσεις πληρούν τα τραπεζικά κριτήρια για δανεισμό, οι υπόλοιπες 600.000 που απασχολούν 1,5 εκατομμύριο κόσμο δεν πληρούν τα τραπεζικά σας κριτήρια.

Μήπως δεν δανείζεστε, γιατί φοβάστε, ότι θα κοκκινήσουν τα δάνεια, τα οποία θα δώσετε;

Άρα, δεν πιστεύετε τον κύριο Σταϊκούρα, ότι η Ελλάδα ετοιμάζεται οικονομικά να πετάξει;

Κύριε Σταϊκούρα, έχω μία ερώτηση ακόμη, επιπλέον. Το κράτος, ο πολίτης, ο φορολογούμενος, στήριξε τους τραπεζίτες, ξανά και ξανά και ξανά και αγαπητέ κύριε Ράπανε, δώσατε 5 με 6 εκατομμύρια στο δημόσιο, αλλά έχετε πάρει εκατοντάδες δισεκατομμύρια όχι εσείς, οι τράπεζες παίρνουν εκατοντάδες δισεκατομμύρια και δώσατε 5 εκατομμύρια για να βοηθήσετε την ψηφιοποίηση;

Δεν κάνει να τα λέτε αυτά.

Διασώθηκαν οι τράπεζες από τα κόκκινα δάνεια, ξαναγίνεται και τώρα, όμως οι τράπεζες αρνούνται να χρηματοδοτήσουν την οικονομία.

Κύριε Υπουργέ, υποσχόσασταν και το είπατε και στην ομιλία σας σήμερα και είναι κάτι το οποίο θέλαμε και εμείς να γίνει, ότι ο δανεισμός από εδώ και μπρος δεν θα γίνεται στη βάση των εξασφαλίσεων, των εχέγγυων, αλλά θα γίνεται στη βάση της ποιότητας του business-plan, των προοπτικών της επιχείρησης. Και είπατε ότι πρέπει να γίνει αυτό. Ε, δε γίνεται αυτό. Όσο και να το λέτε από το βήμα της Βουλής, όσο και να παρακαλείτε τους τραπεζίτες, δεν πρόκειται και το έχουν δηλώσει.

Διαψεύστε με, κύριε Ράπανε. Ισχύει ή δεν ισχύει ότι ζητάτε εξασφαλίσεις για τον δανεισμό, είτε από το μικρό, είτε από το μεσαίο, είτε από το μεγάλο; Ισχύει ή δεν ισχύει ότι δεν δίνετε ποτέ στη βάση της ποιότητας του business-plan;

Οπότε, κύριε Σταϊκούρα, πέραν του να παρακαλάτε τις τράπεζες να δανείζουν χωρίς εξασφαλίσεις, θα νομοθετήσετε για να το κάνουν;

Γιατί, ξέρετε, εδώ είναι το διακύβευμα τεράστιο και για εσάς. Έχετε δημιουργήσει τεράστιες προσδοκίες στην αγορά, στις επιχειρήσεις και στον κόσμο και τον ελληνικό λαό, ότι από το Ταμείο Ανάκαμψης θα πάρετε 12,7 δισεκατομμύρια για να τα δανείσετε και θα τα δανείσετε μέσα από τις τράπεζες. Το Ταμείο Ανάκαμψης θα είναι η κινητήρια δύναμη, η μηχανή, η ατμομηχανή της ανάπτυξης που θα έρθει.

Εμείς, στο ΜέΡΑ25, έχουμε εξηγήσει γιατί αυτό δεν θα γίνει. Αλλά, ακόμα και από τη δική σας οπτική σκοπιά, εάν δεν επιβάλλετε στις τράπεζες να δανείζουν χωρίς εξασφαλίσεις, θα έχετε αφήσει έξω από το Ταμείο Ανάπτυξης το μεγαλύτερο κομμάτι των επιχειρήσεων.

Τι θα κάνετε συγκεκριμένα, νομοθετικά, για να ανοίξει ο δρόμος στη χρηματοδότηση των μέσων μαζικής ενημέρωσης;

Οπότε, κύριε Πρόεδρε, ευχαριστώ, θα κλείσω, θυμίζοντας ποιες είναι οι ερωτήσεις, για να μην μου πουν ότι τις ξέχασαν.

 Κύριε Σταϊκούρα, με ποιο νομοθέτημα θα επιβάλλετε στους τραπεζίτες να δανείζουν χωρίς εξασφαλίσεις και εχέγγυα;

Κύριε Ράπανε, τι πρέπει να κάνουν για να σας αναγκάσουν να δανείζετε χωρίς εξασφαλίσεις;

Κύριε Στουρνάρα, ήρθε ή όχι η ώρα για την «κακή» τράπεζα και γιατί δεν τραβάτε τα λουριά στις εισπρακτικές επιχειρήσεις;

Τέλος, κύριε Σταϊκούρα, αυτή είναι η ερώτηση και παρακαλώ, θέλω απάντηση. Δεσμεύεστε ότι τα 12 ή τα 23 δισεκατομμύρια δεν θα εγγραφούν στο δημόσιο χρέος;

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ, κύριε Βαρουφάκη.

Σε αυτό το σημείο ενημερώνω το Σώμα, ότι περνάμε στους εκπροσώπους των φορέων που έχουμε καλέσει. Κύριοι εκπρόσωποι, θα έχετε το λόγο για 5 λεπτά και στη συνέχεια μπορείτε να επανέρθετε, εννοείτε, για να τοποθετήθηκε επί των ερωτήσεων και τοποθετήσεων των συναδέλφων βουλευτών.

Το λόγο έχει ο κύριος Μπρατάκος.

**ΙΩΑΝΝΗΣ ΜΠΡΑΤΑΚΟΣ (Πρόεδρος του Εμπορικού και Βιομηχανικού Επιμελητηρίου Αθηνών (ΕΒΕΑ)):** Σας ευχαριστώ πολύ, κύριε Πρόεδρε.

Κατ’ αρχήν να σας ευχαριστήσω για την πρόσκληση να συμμετέχει το Εμπορικό και Βιομηχανικό Επιμελητήριο της Αθήνας, στην σημερινή συνεδρίαση, για την ρευστότητα των επιχειρήσεων. Θα προσπαθήσω και εγώ, όπως και ο κύριος Ράπανος, να μην χρησιμοποιήσω το κείμενό μου, διότι αρκετά από τα κομμάτια του κειμένου μου, έχουν ήδη ειπωθεί.

Αυτό που θέλω να πω, είναι, ότι πραγματικά σήμερα το πιο σημαντικό πρόβλημα που αντιμετωπίζουν οι μικρομεσαίες επιχειρήσεις, είναι η ρευστότητά τους. Οι επιπτώσεις της πανδημίας, η μείωση των εισοδημάτων, η πτώση του τζίρου, η μείωση των εξαγωγών και όλα αυτά συνδυαστικά, με το υψηλό κόστος του τραπεζικού δανεισμού, με το υψηλό κόστος των φορολογικών και ασφαλιστικών επιβαρύνσεων παρά τις πρόσφατες βελτιώσεις, καθιστούν την ελληνική μικρομεσαία επιχειρηματικότητα σε πολύ δύσκολη θέση.

 Επιπρόσθετα, οι αστρονομικές αυξήσεις στο κόστος της ενέργειας, στο φυσικό αέριο και στις τιμές του πετρελαίου, εάν δεν είναι παροδικές, που το ευχόμαστε, θα δημιουργήσουν ακόμα μεγαλύτερα προβλήματα στην επιχειρηματικότητα.

Επίσης, διαχρονικά η χώρα μας αντιμετωπίζει ένα πολύ σημαντικό πρόβλημα που είναι αυτό του μεγέθους των επιχειρήσεων. Το μέσο μέγεθος της ελληνικής επιχείρησης είναι κατά πολύ χαμηλότερο στην ευρωζώνη. Το μικρό τους μέγεθος κάνει τις επιχειρήσεις μη ανταγωνιστικές.

Εμείς ως Επιμελητήριο, έχουμε αναδείξει πάρα πολλές φορές την ανάγκη το μέγεθος των επιχειρήσεων να αυξηθεί, όμως, για να γίνει αυτό απαιτούνται κεφάλαια, διότι δεν μπορεί να γίνει χωρίς να υπάρχει πρόσβαση σε χρηματοδότηση.

Ανέφερε πριν ο κ. Υπουργός, μια σειρά ολοκληρωμένων παρεμβάσεων για την ενθάρρυνση της επιχειρηματικής μεγέθυνσης. Στο σχέδιο νόμου που τώρα έχει κατατέθηκε και είναι σε διαβούλευση, εμείς θα συμμετέχουμε.

Κατά τη διάρκεια της πανδημίας οι καταθέσεις, το είπαν πριν και οι εκπρόσωποι των τραπεζών, σημείωσαν ανοδική πορεία και οι χρηματοδοτήσεις παρότι φαίνεται να αυξηθήκαν, αυτό έχει να κάνει κυρίως με τις μεγάλες και όχι με τις μικρές και τις μεσαίες επιχειρήσεις.

Παρά τις σημαντικές προσπάθειες τόνωσης της ρευστότητας των επιχειρήσεων, που ανέλυσε και ανέπτυξε πριν ο Υπουργός, ο κ. Σταϊκούρας, που έχει να κυρίως με τους επτά κύκλους τις επιστρεπτέας προκαταβολής και ένα ευρύ πρόγραμμα εγγυήσεων και επιδοτήσεων, με κύρια εργαλεία τα ΤΕΠΙΧ Ι και ΤΕΠΙΧ ΙΙ, το πρόγραμμα δανειοδότησης μέσω του νέου Ταμείου Εγγυοδοσίας Επιχειρήσεων, η ανάσα που έχει δοθεί είναι περιορισμένη. Δηλαδή, εδώ η πραγματικότητα είναι ότι οι τράπεζες δεν έχουν αναλάβει τον πολύ σημαντικό ρόλο που τους αναλογεί, παρά την απαιτούμενη ρευστότητα που έχουν ήδη λάβει.

Οι προϋποθέσεις που απαιτούνται από τις επιχειρήσεις για να είναι bank ball, για να μπορούν να λάβουν χρηματοδότηση, είναι αδύνατον να πληρούνται από τη συντριπτική πλειοψηφία των επιχειρήσεων, γιατί οι όροι και η γραφειοκρατία που επιβάλλονται τις περισσότερες φορές είναι αδύνατον να τις κάνουν να συμμετέχουν.

Έτσι, λοιπόν, εάν οι επιχειρήσεις δεν μπορούν να λάβουν χρηματοδότηση από τα εργαλεία, που ανέφερα πριν, τα οποία είχε διαθέσει η πολιτεία, πηγαίνουν στην έμμεση και ανορθόδοξη χρηματοδότηση και προσφεύγουν κυρίως από τη διαχείριση των δόσεων των βεβαιωμένων οφειλών στην εφορία και τον ΕΦΚΑ. Και αυτό είναι μία βίαιη προσαρμογή στην ανάγκη χρηματοδότησης των επιχειρήσεων.

Τι εννοώ;

Ακόμα κι αν έχουν χρήματα κάποιες επιχειρήσεις, οι οποίες δεν μπορούν να χρηματοδοτηθούν για να κάνουν επενδύσεις, αναγκάζονται να κρατούν τα αποθεματικά τους, να μπαίνουν σε διάφορες δόσεις ή να απεντάσσονται από πολλά προγράμματα για να μπαίνουν σε περισσότερες δόσεις ή να δημιουργούν καινούργιες οφειλές, έτσι ώστε να μπορούν να χρηματοδοτήσουν τα αποθεματικά τους, τα διαθέσιμά τους για επενδύσεις, διότι δεν μπορούν να χρηματοδοτήσουν. Αυτή φυσικά δεν συνιστά κανονικότητα στο πλαίσιο της χρηματοδότησης.

Εδώ, λοιπόν, καλούνται οι τράπεζες να λάβουν σημαντικό ρόλο, έτσι ώστε να βοηθήσουν στην ανάκαμψη της ελληνικής οικονομίας και, μάλιστα, τώρα που είναι και απελευθερωμένες προς τα μη εξυπηρετούμενα δάνεια. Πρέπει να μειώσουν τη γραφειοκρατία, να περιορίζουν τους απαγορευτικού όρους και να κάνουν σωστά τη δουλειά τους.

Και τι εννοώ;

Πρέπει να διαβάζουν σωστά τους ισολογισμούς, να μελετούν τα επιχειρηματικά σχέδια που παρέχουν οι επιχειρήσεις και να εξετάζουν τη βιωσιμότητα και την προοπτική των επιχειρήσεων, αλλά και των κλάδων τους.

Τι σημαίνει, όταν μια επιχείρηση θεωρείται προβληματική βάσει κάποιου άρθρου του Κανονισμού 51 του 2014;

Μια επιχείρηση, για παράδειγμα, χωρίς αμυντική καθαρή θέση, δεν σημαίνει ότι δεν είναι βιώσιμη, ότι δεν είναι διατηρήσιμη. Διότι, αν η τρέχουσα πορεία της είναι ανοδική, αυτό σημαίνει ότι τώρα, ακόμα κι αν είναι αρνητική η καθαρή της θέση, χρειάζεται χρηματοδότηση, έτσι ώστε να μπορέσει να γυρίσει την αρνητική της θέση σε θετικό πρόσημο.

Τι και αν μία εταιρεία έχει ληξιπρόθεσμες οφειλές πάνω από 90 μέρες; Ακόμα και αν αυτό συμβαίνει, έχει ελεγχθεί η ιστορικότητα της εταιρείας, έχει μιλήσει ο εκπρόσωπος της εταιρείας με εκπρόσωπο της τράπεζας για να δουν ποια είναι η προοπτική της εταιρείας και ποια είναι η προοπτική του κλάδου.

Είναι ανάγκη, λοιπόν, σήμερα παρά ποτέ να έρθουν σε συνεννόηση οι τράπεζες με τον ιδιωτικό τομέα και τα επιμελητήρια με το θεσμικό τους ρόλο να παίξουν τον ρόλο του σημαντικού αρωγού. Εμείς είμαστε εδώ, ως Εμπορικό και Βιομηχανικό Επιμελητήριο της Αθήνας, να μιλήσουμε με την Ένωση Ελληνικών Τραπεζών και με την Τράπεζα της Ελλάδος, έτσι ώστε να βρούμε λύση στο τεράστιο πρόβλημα που αντιμετωπίζουν αυτή τη στιγμή οι επιχειρήσεις.

Στο πλαίσιο αυτό μάλιστα είμαστε σε μια διαδικασία προετοιμασίας για να συστήσουμε ένα ίδρυμα μικροπιστώσεων, ανέφερε πριν ο Υπουργός σχετικά, σε συνεργασία μάλιστα και με την Ελληνική Αναπτυξιακή Τράπεζα, την κυρία Χατζηπέτρου, την οποία συζητούμε, με βασικό σκοπό την δυνατότητα χρηματοδότησης με μικρά, αλλά αναγκαία ποσά για τις μικρές επιχειρήσεις που δεν έχουν δυνατότητα χρηματοδότησης από τις κλασικές διαδικασίες. Γιατί, πραγματικά, υπάρχουν εταιρείες, οι οποίες έχουν τη δυνατότητα να αποπληρώσουν τις υποχρεώσεις τους, αλλά δεν έχουν καμία πρόσβαση στις τράπεζες.

Θα ήθελα να σας ευχαριστήσω για τη δυνατότητα που μας δίνετε να τοποθετηθούμε για το θέμα της ρευστότητας στις επιχειρήσεις και να ζητήσω από τις τράπεζες να μην επικαλούνται συνεχώς εμπόδια και προβλήματα, αλλά να αποτελέσουν μέρος της λύσης. Εμείς είμαστε εδώ για να βοηθήσουμε, ώστε η αγορά να προχωρήσει, να υπάρχει ανάπτυξη της επιχειρηματικότητας, να υπάρξει τόνωση της αγοράς και ανάταση της εθνικής οικονομίας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Χατζηθεοδοσίου.

**ΙΩΑΝΝΗΣ ΧΑΤΖΗΘΕΟΔΟΣΙΟΥ (Πρόεδρος της Κεντρικής Ένωσης Επιμελητηρίων Ελλάδος – ΚΕΕΕ):** Κύριε Πρόεδρε, επιτρέψτε μου ένα μικρό σχόλιο. Είναι γεγονός ότι ο Πρόεδρος της Κεντρικής Ένωσης σε όλες οι συνεδριάσεις προηγείται των Επιμελητηρίων, εκτιμώ βαθύτατα τον κ. Μπρατάκο, αλλά μέχρι σήμερα ο Πρόεδρος Κεντρικής Ένωσης προηγείται, δεν είναι πρωτόκολλο, αλλά θεωρώ χρέος μου να σας το πω.

Μπαίνω στην ουσία. Εγώ θέλω να πω ότι πραγματικά ο κ. Σταϊκούρας έχει πάρει μια πρωτοβουλία, έχουν προηγηθεί τρεις συναντήσεις με τους Διοικητές των τεσσάρων συστημικών τραπεζών και φαίνεται ότι η Κυβέρνηση αναγνωρίζει, μέσω του Υπουργού, το μεγάλο πρόβλημα που υπάρχει στη ρευστότητα των επιχειρήσεων.

Και πραγματικά πρέπει να σας πω ότι όσο υπήρχε η πανδημία τα μέτρα που πήρε η Κυβέρνηση ήταν σημαντικά και νομίζω ότι πραγματικά ανακούφισαν, μπορεί να θέλαμε κι άλλα, αλλά θέλω να πω ότι ήταν μια τεράστια στήριξη στις επιχειρήσεις που νομίζω ότι την είχαμε ανάγκη.

Μπαίνω, όμως, στο ζήτημα που υπάρχει. Αγαπητέ κύριε Υπουργέ, αγαπητοί βουλευτές, χαίρομαι ιδιαίτερα που συμμετέχουν σε αυτή τη συζήτηση και οι Αρχηγοί των κομμάτων.

Όταν η Ένωση Ελληνικών Τραπεζών αναγνωρίζει στις συναντήσεις που κάναμε, ότι το 85% των επιχειρήσεων είναι εκτός κάθε δανεισμού, νομίζω ότι αντιλαμβάνεστε ότι ουσιαστικά αποδέχεται ότι δεν υπάρχει σήμερα στην Ελλάδα τραπεζική στήριξη στις επιχειρήσεις και σε ένα σύστημα που είναι η ελεύθερη οικονομία δεν μπορεί να λειτουργήσει χωρίς να υπάρχει τραπεζικό σύστημα.

Θυμίζω μερικά στοιχεία. Το 2020 40.000 επιχειρήσεις, ο Υπουργός λέει 50.000, πήραν κάποια μορφή δανεισμού, δηλαδή το 7%, το 93% δεν έχει καμία μορφή δανεισμού. Ο Πρόεδρος της Ένωσης Ελληνικών Τραπεζών είπε στις συναντήσεις μας ότι το 60% των επιχειρήσεων δεν μπορούν να πάρουν καμία μορφή δανεισμού, γιατί έχουν προβλήματα, το 15% δεν έχει τις εγγυήσεις και το 10% δεν εγκρίνει τα σχέδια.

Αυτά όλα πρέπει να τα λάβουμε υπόψη μας σε αυτή τη συζήτηση, γιατί μέχρι τώρα κάνουμε τεράστια κουβέντα, αλλά το αποτέλεσμα είναι ίδιο.

Σκεφτείτε ακόμη, ότι όταν λέμε προβλήματα των μικρομεσαίων επιχειρήσεων, μιλάμε για δέκα χρόνια μνημονίων, για 2 χρόνια πανδημία, άρα, τα προβλήματα εντάθηκαν ακόμη παραπάνω. Ουσιαστικά, όταν το θέμα είναι ότι σήμερα συζητάμε για το μέλλον των επιχειρήσεων, καλό είναι να πω στο Σώμα, ποια είναι η κατάσταση των επιχειρήσεων στη χώρα που την άκουσα σήμερα να είναι απόλυτα σωστή, όπως λέει η Έκθεση της Ευρωπαϊκής Επιτροπής.

Στη χώρα μας έχουμε 719.080 επιχειρήσεις, από τις οποίες οι 680.000, δηλαδή, το 94,6% είναι μέχρι 9 άτομα.

Για να μην επικαλούμαστε την Ευρώπη, το αντίστοιχο ποσοστό στην Ευρώπη είναι 93,3%, δηλαδή ούτε στην Ευρώπη το ποσοστό είναι τόσο μικρότερο από ό,τι εμάς. Αυτές που ανέφερα είναι οι πολύ μικρές επιχειρήσεις. Οι μικρές επιχειρήσεις είναι 34.740, το 4,8%, στην Ευρώπη είναι 5,7% και οι μεσαίες επιχειρήσεις με περίπου 4.000 και είναι το 0,5%-0,9% στην Ευρώπη. Οι μεγάλες επιχειρήσεις στην Ελλάδα είναι 522, το 0,1% και στην Ευρώπη είναι το 0,2%, δηλαδή, με πάνω από 250 εργαζόμενους. Αυτά γιατί πολλές φορές ακούμε ότι το πρόβλημα είναι της χώρας μας. Δεν είναι της χώρας μας. Είναι ολόκληρης της Ευρωπαϊκής Κοινότητας και ιδιαίτερα του Νότου.

Άρα, το ουσιώδες ζήτημα που μπαίνει είναι με ποιο τρόπο θα βρούμε να στηριχθούν αυτές οι επιχειρήσεις σε μια κρίσιμη περίοδο. Όταν, λοιπόν, ακούμε ότι τα προγράμματα ΕΣΠΑ, το Ταμείο Ανάκαμψης θα λειτουργήσουν μέσω τραπεζών, είναι σαν να λέμε εκ προοιμίου ότι θα εξαιρεθεί το 85% των επιχειρήσεων. Υπάρχουν παραδείγματα, όπως στην Πορτογαλία, όπου οι ενισχύσεις γίνονται όχι πάντα μέσω των τραπεζών, αλλά από άλλα συστήματα – στην Ελλάδα έχουμε την Αναπτυξιακή Τράπεζα – είτε μέσω άλλων τρόπων, ώστε τα χρήματα να φτάσουν σε αυτούς. Εδώ υπάρχει και το μεγάλο θέμα. Ακούμε πολλές φορές για τη συνένωση των επιχειρήσεων. Αν αποδεχόμαστε – και το λέω ως Πρόεδρος των Επιμελητηρίων της χώρας – ότι το 60% από τα δείγματα της τράπεζας έχουν προβλήματα, τι θα πει συνένωση; Θα συνενωθούν 10 πτωχευμένες επιχειρήσεις για να γίνει μια μεγάλη; Θα πρέπει να δοθεί ευκαιρία αυτές να εξυγιανθούν.

Το δεύτερο ζήτημα που επικαλούμαι είναι μια δήλωση, που ακούστηκε πολλές φορές, του κυρίου Στουρνάρα. «Έτσι όπως είναι δομημένη – διαβάζω ακριβώς τη δήλωσή του – η οικονομία της Ελλάδας ένα πολύ μεγάλο ποσοστό της απασχόλησης είναι σε αυτό που λέμε μικρομεσαίες επιχειρήσεις». Οι μικρομεσαίες επιχειρήσεις πρέπει να μείνουν ζωντανές. Δεν έχουμε τη δυνατότητα να κλείσουν βιώσιμες επιχειρήσεις. Άρα, λοιπόν, οι τράπεζες πρέπει να φτιάξουν κατάλληλα προγράμματα. Άρα, αποδεχόμαστε όλοι μια πραγματικότητα, γιατί και αν ακόμη υπάρχει δυσκολία, αυτή η μετάβαση, όπως έχουμε πει πολλές φορές, θα πρέπει να γίνει με έναν τρόπο ορθό, δηλαδή, με ένα σχέδιο για το πώς πάμε στη νέα εποχή που τη ζητάμε όλοι. Είμαστε υπέρ, λοιπόν, των συγχωνεύσεων και της μετάβασης, αλλά πρέπει να γίνει με ένα σχέδιο. Γιατί είναι αλήθεια ότι ένα μεγάλο μέρος των επιχειρήσεων της χώρας έχει σοβαρότατα προβλήματα.

Τα τονίζω αυτά γιατί αυτή τη στιγμή όταν η τράπεζα λέει αυτό που σας είπα προηγουμένως, είναι στο χέρι της Κυβέρνησης να βρεθεί τρόπος για να αλλάξουμε, μερικές προτάσεις. Υπάρχει το 15% και 10%, δηλαδή 25%, που η τράπεζα λέει είτε δεν έχουν τις εγγυήσεις, είτε δεν συμφωνώ με τα προγράμματά τους. Παρεμβαίνει η Κυβέρνηση, δίνει τις εγγυήσεις, έχει τα χρήματα και μπορεί να λύσει ένα θέμα τεράστιο, άρα, να μπορούν δυνητικά το 40% των επιχειρήσεων να έχουν κάποια μορφή δανείου. Από τις υπόλοιπες επιχειρήσεις μπορούμε να ξεκινήσουμε αυτό που κάναμε στο παρελθόν, την έγκαιρη προειδοποίηση, ένα πανευρωπαϊκό πρόγραμμα, να δούμε ποιες από αυτές σώζονται και ουσιαστικά, σε αυτές που σώζονται να βρεθούν οι τρόποι για να γίνει αυτό.

Θυμίζω ότι η Κομισιόν έχει ήδη αποφασίσει ότι υπάρχει πρόβλημα πανευρωπαϊκό για τις πολύ μικρές και ψάχνουν σε όλη την Ευρώπη τρόπους στήριξης. Έχουμε τους τρόπους. Έχουμε τη συγκατάθεση της Ευρώπης – και αυτό το ξέρει και ο Υπουργός – στο να βρεθούν τρόποι να λειτουργήσει ουσιαστικά. Ένα κλείσιμο όλων αυτών των επιχειρήσεων θα δημιουργούσε όχι μόνο οικονομικό θέμα, αλλά και κοινωνικό θέμα. Φανταστείτε, λοιπόν, ότι αυτές οι επιχειρήσεις έχουν περίπου 2 εκατομμύρια εργαζόμενους, άρα πρέπει να βρούμε τον τρόπο να επιβιώσουν, γιατί, πέρα από την οικονομία, υπάρχει και το κοινωνικό θέμα που θα δημιουργούσε και της ανεργίας που θα δημιουργούσε.

Αυτό που φαίνεται είναι από έρευνα που έκανε η Κεντρική Ένωση Επιμελητηρίων Ελλάδος, ότι σήμερα απαντάει το 75% των επιχειρήσεων ότι δεν μπορεί να αποπληρώσει τα χρέη. Είχαμε δύο προτάσεις που καταθέσαμε στον Υπουργό. Η μία είναι κούρεμα ιδιωτικού χρέους που υπήρχε στην πανδημία. Αυτό το χρέος είναι περίπου υπολογίζουμε στα 15 δις. Άρα, αυτό θα έδινε την δυνατότητα αποπληρωμής των παλαιών χρεών. Αν αυτό δεν μπορεί να γίνει, γιατί θέλει η ευρωπαϊκή απόφαση, τότε τα προγράμματα ΕΣΠΑ, που υπάρχει δυνατότητα και το Ταμείου Ανάκαμψης, να στηρίξουν τις μικρές και πολύ μικρές επιχειρήσεις.

Αν τίποτα από τα δύο δεν γίνει, θεωρείστε δεδομένο ότι οδηγούμε σε αφανισμό αυτές τις επιχειρήσεις, γιατί μια έρευνα που επίσης είναι γνωστή σε όλους σας, δείχνει ότι 1 στις 4 επιχειρήσεις θεωρούν ότι δεν έχουν καμία δυνατότητα επιβίωσης με τη σημερινή κατάσταση που υπάρχει. Άρα, η απόφαση, λοιπόν, αφορά όχι μόνον την οικονομία, αλλά θα έλεγα και τη χώρα μας, για το μέλλον που μπορεί να έχουμε σαν οικονομία. Αυτό που διαπιστώνουμε είναι ότι στην περίοδο της πανδημίας, επειδή ακριβώς δεν υπήρξαν τεράστιες δυνάμεις, ούτε υπήρχαν δυνατότητες οικονομικές ή και εκσυγχρονισμού των επιχειρήσεων, ξέρουμε ότι μεγάλα κομμάτια της οικονομίας τα πήραν πολύ μεγάλες πολυεθνικές.

Λέω δύο χώρες που νομίζω ότι τους γνωρίζετε όλοι. Σε ό,τι όσον αφορά κομπιούτερ, τηλεοράσεις και όλα αυτά τα ηλεκτρονικά μέσα, 10 επιχειρήσεις έχουν σήμερα το 85%. Υπάρχει τεράστια παρέμβαση των πολυεθνικών στο χώρο που αφορά την εστίαση, όπου, μέσω των e-shops και μέσω των καναλιών που έχει το ίντερνετ, σήμερα παίρνουν μεγάλο μέρος από τις μικρές επιχειρήσεις.

Το δεύτερο σκέλος που υπάρχει και δεν κάνουμε τίποτα, κινδυνεύουμε να έχουμε και αφανισμό επιχειρήσεων και στη θέση των μικρών επιχειρήσεων, ένα μεγάλο κομμάτι θα πάρουν οι πολυεθνικές που έχει μεγαλύτερες επιπτώσεις στην οικονομία από το απλό, το ποιες επιχειρήσεις θα κλείσουν. Αυτό λοιπόν που θέλω να τονίσω είναι το εξής, έχουμε κάνει προτάσεις ως ΚΕΕΕ και είπα μερικές από αυτές, και νομίζω ότι αυτό που θέλω να σας πω είναι ότι η χώρα μας, δεν πρόκειται να αλλάξει ριζικά και το επόμενο διάστημα αν δείτε το 95% το 50% θα είναι μικρομεσαίες. Θα πρέπει να υπάρχει ένα σχέδιο για να τα ποστάρουμε ουσιαστικά στην επόμενη μέρα, όπου περιλαμβάνει το χρέος και τον εκσυγχρονισμό.

Είμαστε υπέρ λοιπόν του εκσυγχρονισμού που όμως απαιτεί χρόνο. Σήμερα 25.000 από τις 800.000 περίπου επιχειρήσεις, έχουν κάποια μορφή e-shop. Θέλουμε να μπει το e-shop στη ζωή μας, θέλει χρόνο και θέλει αφομοίωση. Αυτή η αφομοίωση απαιτεί ένα μεταβατικό βήμα για να φτάσουμε εκεί.

Αυτό λοιπόν που θέλω να πω κλείνοντας, είναι θέμα πολιτικής βούλησης ποια οικονομία θέλουμε στο μέλλον. Εμείς θα υπερασπιστούμε τις μικρές επιχειρήσεις, αυτό δεν σημαίνει ότι δεν βλέπουμε τα προβλήματα που υπάρχουν και είναι αρκετά αλλά σε κάθε περίπτωση, θεωρούμε ότι έχει να κερδίσει πολύ παραπάνω η Κυβέρνηση με τη σωτηρία των επιχειρήσεων και θα χάσει πολύ παραπάνω αν κλείσουν.

Μια επιχείρηση που κλείνει παύει να πληρώνει φόρους, παύει να πληρώνει εισφορές, παύει να πληρώνει τα δάνειά της. Άρα, είναι σημαντικό να βρούμε τους τρόπους να επιβιώσουν γι’ αυτό και είμαι υπέρ του συμφέροντος της πολιτείας. Τέλος, είναι παράλογο αυτή την εποχή να ξεκινάμε τον πτωχευτικό κώδικα, δηλαδή, να φτάνουμε στο σημείο -έχουν γίνει ήδη 1.000 πλειστηριασμοί- και εδώ η αντίθεση μας είναι, βεβαίως, όσοι χρωστάνε πρέπει να πληρώσουν, όμως η πρώτη κατοικία είναι κάτι το οποίο έβαλε στην τράπεζα αυτόματα το σπίτι του ως ενέχυρο για να πάρει ένα δάνειο, δεν αγόρασε το σπίτι. Άρα, δεν μπορεί να του κατασχέσει γιατί αυτό μπορεί να το έχει πάρει από τον πατέρα του, από τους παππούδες του και το έκανε για να σωθεί.

Δεν φταίει αυτό που τα τελευταία 10 χρόνια η οικονομία έχει τόσο σοβαρά προβλήματα. Θέλω για άλλη μια φορά να εκφράσω τη διαφωνία των Επιμελητηρίων και των κοινωνικών φορέων, ότι αυτό πρέπει να σταματήσει είναι άδικο, είναι παράλογο, να χάνει κάποιος το σπίτι του γιατί η οικονομία μας έχει αυτή την κατάσταση και αν θέλουμε προστασία της πρώτης κατοικίας, των επιχειρήσεων που σήμερα άδικα χάνουν αυτό που με αίμα κτίστηκε από τους γονείς τους και από τους παππούδες τους.

Κύριε Υπουργέ, θέλω να κλείσω με το εξής, πιστεύω ακράδαντα ότι για να γίνουν όλες οι συναντήσεις μέχρι τώρα, ψάχνουμε να βρούμε μια λύση. Χρειάζεται οι τράπεζες να σκεφτούν ότι όπως σωστά άκουσα προηγουμένως, για να υπάρχουν σήμερα οι τράπεζες ο ελληνικός λαός έδωσε από το υστέρημά του 50 δισεκατομμύρια για να γίνει οι ανακεφαλαιοποιήσεις τους. Άρα, οφείλουμε να βρούμε μία λύση, η οποία λύση θα κρατήσει όρθιες τις επιχειρήσεις που σημαίνει όρθια την οικονομία όρθια την κοινωνία όρθια τη χώρα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Χατζηθεοδοσίου, για να μην υπάρξει καμία παρεξήγηση δεν υπάρχει κανένα απολύτως θέμα προτεραιότητας σε ότι αφορά τη σειρά, με την οποία καλούμε τους φορείς και τους εκπροσώπους τους να τοποθετηθούν παρακαλώ πολύ αυτό να είναι ξεκάθαρο.

Το λόγο έχει η κυρία Χατζηπέτρου.

**ΑΘΗΝΑ ΧΑΤΖΗΠΕΤΡΟΥ (Πρόεδρος και Διευθύνουσα Σύμβουλος της Ελληνικής Αναπτυξιακής Τράπεζας):** Θα προσπαθήσω να δώσω λίγα περισσότερα στοιχεία. Έχουν νομίζω αναφερθεί πάρα πολλά νούμερα. Κύριε Πρόεδρε, κύριε Υπουργέ, κύριοι Βουλευτές κυρίες και κύριοι, η Ελληνική Αναπτυξιακή Τράπεζα κλήθηκε στην αρχή της πανδημίας να δράσει άμεσα και να στηρίξει το τζίρο που χανότανε, αυτό ήταν το πρώτο μας date. Άρα, πρωταρχικός μας στόχος ήταν αυτό που λέμε time to market έπρεπε να δράσουμε γρήγορα. Ανασχεδιάστηκαν και μέχρι στιγμής λειτουργούν επιπρόσθετα 8 προϊόντα, δύο κύκλοι Ταμείου Επιχειρηματικότητας, βγήκαν τρεις κύκλοι εγγυοδοσίας επιμερισμός ρίσκου, έχουμε το Ταμείο Δυτικής Μακεδονίας, το οποίο έχει πάρα πολύ υψηλή απορρόφηση. Έχουμε, ήδη, στον αέρα το ΤΜΕΔΕ με πολύ μεγάλο ποσοστό ζήτησης από τους μηχανικούς. Και βγαίνει την άλλη εβδομάδα τα οπτικοακουστικά.

Η στήριξη, λοιπόν, της επιχειρηματικότητας κατά την πανδημία είναι το ζητούμενο. Ακούστηκε ότι έχουν δοθεί 34.000 δάνεια και η εκταμίευση το 2020 και το 2021 υπερβαίνει τα 7,8 δις.

Θέλω να σημειώσω ότι το δημόσιο χρήμα που χρησιμοποιήθηκε για αυτά τα 7,8 δις, ήταν 2,3 δις. Άρα, η Ελληνική Αναπτυξιακή Τράπεζα, ένας φορέας άσκησης πολιτικής, αντικυκλικής πολιτικής σε αυτή τη φάση, όπου δόθηκε ένας συντελεστής μόχλευσης που υπερβαίνει το 3, για να βγουν στην αγορά δάνεια 7,8 δις, μαζί με το κανάλι τραπεζικό σύστημα.

Τα τριάντα τέσσερις χιλιάδες ΑΦΜ, που στηρίχθηκαν από την Ελληνική Αναπτυξιακή Τράπεζα, μέσω των δανείων, το 2019 είχαν αθροιστικό τζίρο που υπερέβαινε τα 160 δις. Άρα, στηρίξαμε επιχειρήσεις που συμμετείχαν σε ποσοστό πάνω από 60% στο παραγωγικό μοντέλο της οικονομίας, τουλάχιστον πριν την κρίση. Αυξήθηκε η περίμετρος, όλα τα reports έχουν δείξει ότι μεγάλο ποσοστό των δανείων και της πιστωτικής επέκτασης, αναφέρθηκε κιόλας, οφείλεται σε αυτά τα προγράμματα.

Τα προγράμματα επιμερισμού ρίσκου, όπως επιβεβαιώνει και η Τράπεζα της Ελλάδος, επιβεβαίωσε προηγουμένως, αυξάνουν την περίμετρο των χρηματοδοτούμενων επιχειρήσεων και θεωρώ και εγώ ότι πρέπει να υπάρξει ένας μόνιμος μηχανισμός προγραμμάτων επιμερισμού ρίσκου στο μέλλον, ούτως ώστε να τροφοδοτείται για να έχει μια συγκεκριμένη στόχευση και επιλεξιμότητα, κατά εποχές.

Θέλω να αναφερθώ ότι το 93% πήγε σε πολύ μικρές επιχειρήσεις, αλλά αυτό που έχει πολύ μεγάλη σημασία είναι το ποσοστό που πήγε σε πολύ μικρές επιχειρήσεις, σύμφωνα πάντα με τον ευρωπαϊκό ορισμό, δηλαδή σε επιχειρήσεις που έχουν λιγότερα από 10 άτομα και έχουν τζίρο λιγότερα από 2 εκατομμύρια.

Από το σύνολο, λοιπόν, που ακούσατε, 25.000 ΑΦΜ αφορούσαν το 72% πολύ πιο μικρές επιχειρήσεις, δηλαδή επιχειρήσεις με λιγότερο από 10 άτομα και λιγότερο από 2 εκατομμύρια τζίρο. Όσον αφορά την αξία, από το σύνολο των 7,8 δις, απευθύνθηκαν σε πολύ μικρές επιχειρήσεις τα 6,1 δις.

Να προσθέσω και κάποια επιπλέον στοιχεία. Επειδή, το ΤΕΠΙΧ, Ταμείο Επιχειρηματικότητας, είχε ρήτρα διακράτησης θέσεων εργασίας, εμείς είδαμε, διαπιστώσαμε μέσα από τον έλεγχο του ΕΡΓΑΝΗ, ότι δημιουργήθηκαν 15.600 νέες θέσεις απασχόλησης.

Στο πλαίσιο αυτό έχουμε «τρέξει» μία μελέτη, οικονομοτεχνική μελέτη, με οικονομετρικό μοντέλο Leodief και μέτρηση GVL, όπου φαίνεται ότι η άμεση και έμμεση στήριξη των θέσεων εργασίας ήταν γύρω στις 237.000 θέσεις εργασίας, συνεισφέροντας στο ΑΕΠ συντελεστή 2.

Πέραν αυτού, μία ανάλυση της εταιρείας Metron Analysis, που ήταν στις επιχειρήσεις που χρηματοδοτήθηκαν, μας έχει δώσει στοιχεία για μελλοντικές χρηματοδοτικές ανάγκες, όσον αφορά τα επενδυτικά πλάνα των επιχειρήσεων. Αυτό θα είναι ένας σημαντικός οδηγός για μας, για πρέπει στο αύριο να δούμε την ατζέντα της αειφόρου ανάπτυξης.

Θέλω να αναφερθώ και εγώ σε αυτό που αναφέρθηκε ο κ. Ράπανος, ότι υπήρχε αναστολή τοκοχρεολυσίων και στα δικά μας προϊόντα και ένα σημείο που ίσως να μην έχει αναφερθεί, είναι ότι έχουν μπει σε 120 δόσεις οι παλιές καταπτώσεις των δανείων του παλιού ΤΕΜΠΕ, που είναι σημαντικό και ήταν μια δυσάρεστη έκπληξη για τους δανειολήπτες μας.

Τα στοιχεία που θέλω και που έχω τη δυνατότητα να σας δώσω, σε περίπτωση ερωτήσεων, ουσιαστικά έρχονται και επιβεβαιώνουν τη δυνατότητα που έχουμε αναπτύξει εσωτερικά για ένα business intelligence φορέα, που θα μπορέσει να βοηθήσει στην άσκηση πολιτικής και που θα μπορέσει να συμπληρώσει τα υπόλοιπα προϊόντα, πρωταρχικά το Ταμείο Ανάκαμψης.

Θέλω να κλείσω με το γεγονός ότι έχουμε αυτή τη στιγμή μη εκταμιευμένα περίπου 900 εκατομμύρια. Σε Ταμείο Εγγυοδοσίας γύρω στα 380 εκατομμύρια, το Ταμείο Δυτικής Μακεδονίας είναι σε ένα μικρό ποσοστό μη εκταμιευμένο που δεν υπερβαίνει τα 7-8 εκατομμύρια, το Ταμείο Εγγύησης Οπτικοακουστικών Μέσων έχει προϋπολογισμό 62 εκατομμύρια και ξεκινάει άμεσα, το Ταμείο Επιχειρηματικότητας, μόνο για επενδυτικά σχέδια, έχει γύρω στα 350 εκατομμύρια υπόλοιπο και το Ταμείο Εγγυοδοσίας ΤΜΕΔΕ έχει ένα πολύ υψηλό demand 75% και έχει έναν προϋπολογισμό για εγγυοδοτική κάλυψη των μηχανικών που προσεγγίζει τα 68 εκατομμύρια.

Ευχαριστώ πολύ, στη διάθεσή σας για ερωτήσεις.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε κυρία Χατζηπέτρου. Περνάμε στον κ. Γιώργο Καββαθά, Πρόεδρο της Γενικής Συνομοσπονδίας Επαγγελματιών Βιοτεχνών Εμπόρων Ελλάδος. Κύριε Καββαθά, καλησπέρα από την Επιτροπή, έχετε το λόγο.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ)):** Καλησπέρα κύριε Πρόεδρε. Σας ευχαριστώ καταρχάς για την πρόσκληση. Να χαιρετίσω τον κύριο Υπουργό, τις κυρίες και τους κυρίους Βουλευτές και τους συναδέλφους εκπροσώπους φορέων.

Να τονίσω καταρχάς, ότι ο ίδιος ο κύριος Υπουργός, ο κύριος Σταϊκούρας, έβαλε όλο το πλαίσιο της σημερινής συζήτησης, αναδεικνύοντας τα μεγάλα προβλήματα που έχουν οι επιχειρήσεις, δηλαδή, στο θέμα της χρηματοδότησης. Ανέδειξε και με στοιχεία το χρηματοδοτικό κενό που υπάρχει στη χώρα. Ανέπτυξε και το θέμα που αφορά το κενό μεταξύ επιτοκίων χορηγήσεων και επιτοκίων καταθέσεων. Και βεβαίως, θέλω να συμφωνήσω με όσα είπε προηγουμένως ο κ. Χατζηθεοδοσίου σε σχέση με τη διάρθρωση της ελληνικής οικονομίας. Τα στοιχεία που έδωσε ο κ. Χατζηθεοδοσίου, δείχνουν σαφέστατα, ότι από ένα σύνολο 700.000 επιχειρήσεων μόνο 30.000 έως 40.000 επιχειρήσεις περνούν τα τραπεζικά κριτήρια. Ίσως, θυμάμαι καλύτερα τον κ. Χατζηθεοδοσίου, στην σύσκεψη που κάναμε με την Ελληνική Ένωση Τραπεζών, την Αναπτυξιακή Τράπεζα, τους Διευθύνοντες Συμβούλους των τραπεζών και τους παραγωγικούς φορείς και την Κυβέρνηση, ότι ο μέχρι προχθές Πρόεδρος της Ελληνικής Ένωσης Τραπεζών ο κ. Χατζηνικολάου, τα στοιχεία μας είχε δώσει, το 93% των επιχειρήσεων στη χώρα αποκλείονταν από τον τραπεζικό δανεισμό για διάφορους λόγους. Τους ανέπτυξε περίπου και ο κ. Ράπανος κατά την τοποθέτησή του.

Το μεγάλο πρόβλημα λοιπόν, είναι να προσαρμόσουμε τα τραπεζικά κριτήρια στα ελληνικά δεδομένα, εάν αυτό είναι δυνατό ή τουλάχιστον να φτάσουμε σε ένα επίπεδο όπου αυτές οι 30.000 – 40.000 επιχειρήσεις που έχουν δυνατότητα πρόσβασης στο τραπεζικό σύστημα, αυτές να τις διπλασιάσουμε. Δημιουργώντας εκείνες τις προϋποθέσεις που θα ήταν εφικτό κάτι τέτοιο. Παραδείγματος χάρη, ακούω συνέχεια για τις μικρομεσαίες, όταν στην Ελλάδα οι μικρομεσαίες με την έννοια του ευρωπαϊκού όρου, είναι πάρα πολύ μικρός ο αριθμός επιχειρήσεων αυτές που μπορούν να έχουν τραπεζικό δανεισμό. Γι’ αυτό, για να μην μακρηγορήσω, θέλω να τονίσω, ότι κατά την άποψή μου, θα πρέπει να κάνουμε τρεις ενέργειες.

Πρώτον, να δημιουργήσουμε ένα οδηγό χρηματοδότησης. Έναν οδηγό χρηματοδότησης μέσα απ’ τον οποίο ο κάθε επαγγελματίας, έμπορος, βιοτέχνης, μικρός, μεγαλύτερος ή μικρομεσαίος, θα ξέρει τους κανόνες πρόσβασης στο τραπεζικό σύστημα, τις προϋποθέσεις και τους όρους που πρέπει να πληροί μια επιχείρηση για να μπορεί να δανειοδοτηθεί. Να είναι ικανή να πάρει δανεισμό.

Το δεύτερο είναι, ότι θα πρέπει να δημιουργήσουμε χρηματοδοτικά προϊόντα και εργαλεία εξειδικευμένα στις μικρές επιχειρήσεις που έχει η χώρα. Οι μικρές επιχειρήσεις και ιδιαίτερα οι πολύ μικρές χρειάζονται κατ’ αρχάς μία συμβουλευτική γύρω από τη σύναψη ενός δανείου. Χρειάζονται συμβουλευτική υποστήριξη κατά τη διάρκεια της παροχής του δανείου, έτσι ώστε να μπορέσουμε να βελτιώσουμε τους όρους και τις προϋποθέσεις λαμβάνοντας υπόψιν και την επιχειρηματική δραστηριότητα.

Θα πρέπει να βρούμε καινοτόμα χρηματοδοτικά εργαλεία. Παραδείγματος χάριν, μία σκέψη είναι θα μπορούσαμε να συνδέσουμε τα POS, που η αύξηση των συναλλαγών μέσω πλαστικού χρήματος έχει αυξηθεί κατά 200% όπως ακούστηκε προηγουμένως, με εμπορικές μισθώσεις;

Άρα, να μην υπάρχει κίνδυνος δημιουργίας νέων κόκκινων δανείων και ταυτόχρονα, η αποπληρωμή των δανείων να γίνεται μέσα από τα POS, δηλαδή, από το τζίρο που δημιουργείται από τα POS. Όπως, επίσης, θα πρέπει να δούμε και να ενισχύσουμε, περιπτώσεις δανεισμού με τη διαδικασία του leasing ή του factoring. Και βέβαια, θα πρέπει να προχωρήσουμε και εμείς ως φορείς και τα Επιμελητήρια, σε μία προσπάθεια να μειώσουμε το χρηματοοικονομικό αναλφαβητισμό που υπάρχει στις μικρές επιχειρήσεις. Δεν αντιλαμβάνονται, πάρα πολλές φορές, οι μικροί επαγγελματίες, έμποροι και βιοτέχνες, δεν κατανοούν, τους βασικούς χρηματοοικονομικούς όρους και έννοιες.

Χρειάζεται, επίσης, να αναλάβουμε δράσεις και παρεμβάσεις, στα θέματα που αφορούν την πράσινη και ψηφιακή μετάβαση. Είναι ανάγκη και έχει αναδειχθεί και από την ετήσια έκθεση του Ινστιτούτου της ΓΣΕΒΕΕ, η ανάγκη για τον ψηφιακό μετασχηματισμό των επιχειρήσεων. Το μεγάλο ζητούμενο και για αυτόν τον τομέα, ήταν η έλλειψη χρηματοδότησης. Αυτή την έλλειψη χρηματοδότησης, εάν δεν την ξεπεράσουμε σε αυτό το στάδιο που βρισκόμαστε σήμερα, είναι βέβαιο ότι θα συμβεί αυτό που είπε προηγουμένως ο κ. Χατζηθεοδοσίου. Θα εξαφανιστούν από το χάρτη οι πολύ μικρές και μικρές επιχειρήσεις. Αυτές, όμως, έχουν το 57% της απασχόλησης στη χώρα και αυτό είναι το κυρίαρχο.

Και για να τονίσω τον ιδιαίτερο λόγο και τις σκέψεις μου, σε σχέση με την ανάγκη να ανοίξει το τραπεζικό σύστημα, ας φανταστεί ο Υπουργός Οικονομικών, τι θα γινόταν και ποιοι θα χρηματοδοτούνταν, εάν οι επιστρεπτέες προκαταβολές θα δινόντουσαν μέσα από τις τράπεζες. Θα είχαν πάρει ενίσχυση 30.000 επιχειρήσεις, 40 - 50 χιλιάδες επιχειρήσεις. Οι υπόλοιπες θα είχανε κλείσει και το κλείσιμο αυτών των επιχειρήσεων είναι βέβαιο, ότι θα διαταράξει την κοινωνική συνοχή. Νομίζω ότι, πρέπει να βρούμε και να βρουν και οι τράπεζες, σε συνεργασία με τα Επιμελητήρια και με τους κοινωνικούς εταίρους, να βρουν τους τρόπους, έτσι ώστε να αρχίσει σταδιακά -γιατί δεν γίνεται από τη μια μέρα στην άλλη- οι επιχειρήσεις να έχουν δυνατότητα δανεισμού. Χρειαζόμαστε εδώ τη συμβολή και της πολιτείας, όπως χρειαζόμαστε τη συμβολή της πολιτείας και για τις μικροπιστώσεις.

 Άκουσα για δύο φορείς, οι οποίοι έχουν κάνει αίτηση για να αδειοδοτηθούν. Γιατί, άραγε δεν κάνουν; Μήπως πρέπει να συνδέσουμε τις μικροπιστώσεις με κίνητρα για τη δημιουργία τέτοιων φορέων, έτσι ώστε πραγματικά αυτή η ανάγκη που υπάρχει για μικροδάνεια μέχρι 25.000 ευρώ, να γίνει επιτέλους πραγματικότητα και στη χώρα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κύριε Καββαθά. Περνάμε στον κύριο Καρανίκα, τον Πρόεδρο της Ελληνικής Συνομοσπονδίας Εμπορίου και Επιχειρηματικότητας, με τον οποίο και θα κλείσουμε τους φορείς, για να περάσουμε στους συναδέλφους βουλευτές. Κύριε Καρανίκα καλησπέρα, έχετε το λόγο παρακαλώ.

**ΓΕΩΡΓIΟΣ ΚΑΡΑΝΙΚΑΣ (Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Ευχαριστώ κύριε Πρόεδρε. Κύριε Υπουργέ, κυρίες και κύριοι Βουλευτές, μια και είμαι τελευταίος, αντιλαμβάνεστε ότι πρέπει να είμαι και τηλεγραφικός και σύντομος, μια και οι συνάδελφοι μου, προηγουμένως, νομίζω ότι κάλυψαν το σύνολο όλων αυτών που, τουλάχιστον εγώ, είχα αποφασίσει ότι θα πω.

Ακούγοντας όμως και τον Υπουργό, καθώς και τους εκπροσώπους των τραπεζών με τα στοιχεία που παρέθεσαν, επιτρέψτε μου και εμένα με τη σειρά μου να επισημάνω τηλεγραφικά, αυτά που θεωρώ σημαντικά για τα «κόκκινα» δάνεια, το κόστος δανειοδότησης και τις εκταμιεύσεις δανείων στην πραγματική οικονομία, οι οποίες είναι αναντίστοιχες του ρυθμού αύξησης των καταθέσεων, ιδιαίτερα στον καιρό της πανδημίας. Στα 29,4 δισ. ευρώ μειώθηκαν στο τέλος του πρώτου εξαμήνου του 2021 τα κόκκινα δάνεια των τραπεζών, καταγράφοντας σημαντική μείωση κατά 52% ή κατά 31,7 δισ. ευρώ, με τα μη εξυπηρετούμενα επιχειρηματικά δάνεια να καταγράφουν, επίσης, σημαντική μείωση κατά -42,4% ή κατά -14,1 δισ. ευρώ, σε σχέση με το πρώτο εξάμηνο του 2020.

Ξεκινώντας, λοιπόν, από το ζήτημα της μείωσης των «κόκκινων» επιχειρηματικών δανείων δεν χωρεί αμφισβήτηση πως η εν λόγω εξέλιξη αποτελεί ενθαρρυντικό στοιχείο. Ωστόσο, δεν θα πρέπει να παραβλέπεται το γεγονός πως ενώ η απλοποίηση δανείων, η πώλησή τους δηλαδή, σε funds συμβάλλουν στη βελτίωση των οικονομικών στοιχείων και των ισολογισμών των τραπεζών, δεν έχουν όμως ουσιαστικό θετικό αποτύπωμα στην πραγματική οικονομία. Τουναντίον, έχοντας πολλές φορές άγνοια οι ελεύθεροι επαγγελματίες βρίσκονται προ δυσάρεστων εκπλήξεων αντιμετωπίζοντας σημαντική αδυναμία επικοινωνίας και συνεργασίας με τους νέους πιστωτές. Ωστόσο, το μείζον πρόβλημα που αντιμετωπίζουν τη δεδομένη χρονική στιγμή οι μικρότερες επιχειρήσεις -εκείνο του αποκλεισμού τους από τον τραπεζικό δανεισμό εξαιτίας των αυστηρών τραπεζικών κριτηρίων και του ακριβού κόστους χρήματος- απαιτεί νομίζω δραστικές και άμεσες αποφάσεις. Σύμφωνα με τα τελευταία διαθέσιμα στοιχεία της Ευρωπαϊκής Κεντρικής Τράπεζας το επιτοκιακό περιθώριο -η διαφορά, δηλαδή, μεταξύ επιτοκίων καταθέσεων και δανείων των Ελληνικών Τραπεζών- ήταν 2,4 ποσοστιαίες μονάδες, όταν η αντίστοιχη διαφορά στην Ευρωπαϊκή Ένωση ήταν 1,25 με συνέπεια το μέσο επιτόκιο δανείων στην Ελλάδα να είναι υψηλότερο κατά 1,15 ποσοστιαία μονάδα σε σχέση με την υπόλοιπη Ευρωπαϊκή Ένωση.

Επιπλέον, οι τράπεζες έχουν αντλήσει φθηνή ρευστότητα από τα έκτακτα προγράμματα της Ευρωπαϊκής Κεντρικής Τράπεζας με μηδενικά, ακόμα και αρνητικά επιτόκια και δυστυχώς μέχρι και σήμερα δεν έχουν ανταποκριθεί σε μεγάλο βαθμό στις ανάγκες της αγοράς. Αν στους παραπάνω παράγοντες προσθέσουμε την κατακόρυφη ενίσχυση των καταθέσεων κατά περίπου 29 δισ. ευρώ στη διάρκεια της πανδημίας, Μάρτιος 2020 μέχρι τον Αύγουστο του 2021, είναι άξιο απορίας γιατί υπάρχει αυτή η αρνητική στάση του πιστωτικού συστήματος στη διοχέτευση περισσότερων πόρων στις μικρότερες επιχειρήσεις και κυρίως γιατί δεν προβαίνουν στην ελαστικοποίηση των υφιστάμενων τραπεζικών κριτηρίων. Αναγνωρίζουμε, βεβαίως, το γεγονός πως το εγχώριο χρηματοπιστωτικό σύστημα στην περίοδο της οικονομικής κρίσης ανέλαβε πρωτοβουλίες ανακούφισης των επιχειρηματιών, όπως τα μορατόριουμ πληρωμής τραπεζικών επιχειρηματικών δανείων, η διευκολύνσεις διευθέτησης υποχρεώσεων εν καιρώ πανδημίας -μειωμένες δόσεις- και λοιπά. Εντούτοις, οι συγκεκριμένες πρακτικές χρήζουν διεύρυνσης προκειμένου ο μικρομεσαίος επιχειρηματίας να αντιλαμβάνεται, σε αυτή τη δύσκολη συγκυρία, τις Τράπεζες αρωγό στο δύσκολο αγώνα επιβίωσης, στο οποίο επιδίδεται εδώ και αρκετούς μήνες.

Και κάτι ακόμα, επειδή ως Εκπρόσωποι του Ελληνικού Εμπορίου θέλουμε να είμαστε δίκαιοι, αναγνωρίζουμε το γεγονός πως το επίπεδο των τραπεζικών προμηθειών – χρεώσεων στην Ελλάδα κυμαίνεται στα ίδια ή οριακά χαμηλότερα επίπεδα σε σχέση με το μέσο όρο της Ευρώπης. Παρόλα αυτά, εξαιτίας του τεράστιου αποθέματος καταθέσεων στην περίοδο της υγειονομικής κρίσης κρίνουμε πως το τραπεζικό σύστημα πρέπει να εστιάσει στη βασική δραστηριότητά του, τη χορήγηση δηλαδή δανείων στις επιχειρήσεις και όχι στις χρεώσεις – προμήθειες προκειμένου να βελτιώσουν τα λειτουργικά τους έσοδα.

Κλείνοντας, κάνω επίκληση σήμερα στους εκπροσώπους των τραπεζικών ιδρυμάτων έτσι ώστε να καταστούν πραγματικοί σύμμαχοι στον αγώνα που δίνουν σήμερα οι μικρότεροι της αγοράς. Πρέπει να γίνει αντιληπτό πως η χορήγηση περισσότερο χαμηλότοκων δανείων σε επιχειρήσεις, που δεν έχουν άλλη εναλλακτική χρηματοδότησης, θα αποδειχθεί επικερδής πρακτική και για τις ίδιες τις τράπεζες εξαιτίας της μόχλευσης που θα επιτευχθεί, αλλά και της διάχυσης των ωφελειών στο σύνολο της οικονομικής δραστηριότητας.

Τέλος, τονίζοντας -θέλω να βάλω bold line- στη σημασία των μικρομεσαίων επιχειρήσεων για την χώρα. Αν θέλετε, να υψώσω μια φωνή απέναντι σε αυτά που ακούστηκαν ιδιαίτερα από τους εκπροσώπους των τραπεζών -δεν ξέρω πώς πρέπει να το ονομάσω, προτροπή- δεν πρέπει να προσπαθούμε να γκριζάρουμε τις μικρομεσαίες επιχειρήσεις αποκρύπτοντας τις θετικές επιδόσεις και υπερ-τονίζοντας τα μειονεκτήματα. Συστρατευόμαστε όλοι για να τις κάνουμε πιο υγιείς, πιο ανταγωνιστικές για το καλό γενικότερα της εθνικής οικονομίας και της κοινωνικής συνοχής.

Σας ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Παπαδημητρίου.

 **ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ**: Ευχαριστώ πολύ, κύριε Πρόεδρε.

Δεν έχω να πω πολλά, διότι ήταν εξαιρετική η εισήγηση του Υπουργού και των άλλων καλεσμένων της επιτροπής και τους ευχαριστούμε όλους είναι προφανές.

Θα κάνω μερικές παρατηρήσεις και ερωτήσεις.

Πρώτον, να ξεκινήσω από το θέμα της συμβουλευτικής που αναφέρθηκε από πολλούς εκπροσώπους. Η αλήθεια είναι ότι τα επιμελητήρια πρέπει επιτέλους να παίξουν αυτό το ρόλο ή να χρηματοδοτήσουν αυτή τη δουλειά, όπως και οι τράπεζες προφανώς πρέπει να αναπτύξουν πολύ περισσότερο αυτά τα εργαλεία. Όμως ακόμη και όταν θα έχουμε κάνει αυτό, περισσότερο είναι να στήσουμε καλύτερα τις επιχειρήσεις, ώστε να μπορούν να απορροφούν τη ρευστότητα, διότι για να χρησιμοποιήσω μια έκφραση που αυτές τις μέρες είναι της μόδας «λεφτά» από ό,τι κατάλαβα από τα στοιχεία που δόθηκαν «υπάρχουν». Το θέμα είναι ότι δεν υπάρχουν διαθέσιμα επενδυτικά σχέδια να απορροφήσουν αυτά τα χρήματα, διότι κάτι που δεν αντιλαμβάνονται πολύ συχνά ειδικά οι μικρότεροι επιχειρηματίες είναι, ότι πρέπει να έχεις ένα σχέδιο για να πάρεις τα χρήματα.

Εδώ οι τράπεζες - και δεν νομίζω ότι οι τράπεζες μετά από όλα όσα έχει βάλει ο ελληνικός λαός χρήματα για να τις διασώσει τις τέσσερις τράπεζές μας - έχουν περιθώρια να δώσουν χρηματοδότηση χωρίς να έχουν απόλυτες εξασφαλίσεις. Ότι πρέπει οι εξασφαλίσεις να γίνουν πιο ευέλικτες δεν διαφωνεί κανείς, αλλά δεν νομίζω ότι είναι εκεί το πρόβλημα.

 Το πρόβλημα είναι αν υπάρχει ένας τρόπος να χρηματοδοτηθούν άλλου είδους σχήματα χρηματοδότησης - θα τα πω έτσι εξωτραπεζικά για να συνεννοηθούμε - τα οποία μπορούν να πάρουν αυτά τα ρίσκα, αλλά, δυστυχώς, εδώ έχουμε και πνευματικές για να μην πω ιδεολογικές αγκυλώσεις, διότι τα σχήματα αυτά είναι τα funds, αυτά έχουν αναλάβει αυτή τη στιγμή να ξεμπλοκάρουν από τα «κόκκινα» δάνεια τις τράπεζες που δυστυχώς τις βαραίνουν ακόμη και που δυστυχώς αυτοί που έχουν την τεράστια ευθύνη για τη δημιουργία τους έρχονται και δίνουν ακόμη συμβουλές και σήμερα «με συγχωρείτε που έφυγα, αλλά δεν μπορούσα να κάνω αλλιώς», αλλά δεν είναι δυνατόν να συνεχίσουμε να επιμένουμε, ότι πάνω στο τραπεζικό σύστημα με κάποιες μεσολαβήσεις θα βγουν αυτά τα δάνεια. Δεν θα βγουν, άλλωστε δεν τα ζητούν.

 Οι αναλύσεις που γίνονται για το τι ζητούν οι μικρότερες επιχειρήσεις για το τι ρίσκα είναι διατεθειμένες να πάρουν μας δείχνουν, ότι οι μικρότερες επιχειρήσεις δεν θέλουν να μπούνε σε άλλο δανεισμό. Βεβαίως, είναι απολύτως απαραίτητο να τελειώνουμε με τα χρέη προς το δημόσιο και τα ταμεία.

Δεν μπορούν να πωληθούν καν επιχειρήσεις, άρα δεν μπορούν να επενδυθούν χρήματα σε επιχειρήσεις που μπορεί να έχουν εσωτερική αξία, μπορεί να μπορούν να πάρουν δάνειο αν δεν είχαν τις οφειλές αυτές στο δημόσιο, στο κράτος, από τις οποίες πρέπει να απελευθερωθούν.

Από εκεί και πέρα το τραπεζικό σύστημα είναι, πλέον, σε μία θέση να μπορεί να διαγράψει μεγάλα ποσά δανείων και αυτό περιμένουμε, διότι όταν δίνουμε αναβολή στην πληρωμή φόρων, χάρη στην οποία στηρίζεται σήμερα σε μεγάλο βαθμό το τραπεζικό σύστημα και το οποίο είναι στα όρια του θεμιτού αυτό που έχει κάνει το κράτος, δεν μπορεί να κάνει διαφορετικά, βέβαια, το αντιλαμβάνομαι, αλλά όταν δίνουμε αυτό το δίνουμε για να τελειώσουμε κάποτε με αυτό το βάρος και για να μπορέσουν οι τράπεζες να απελευθερωθούν. Ακόμη, όμως, και όταν θα έχουν απελευθερωθεί οι τράπεζες από αυτό το βάρος και από αυτούς τους κινδύνους και πάλι οι μικρότερες επιχειρήσεις θα πρέπει να αναζητήσουν μορφές δανεισμού που προϋποθέτουν τη συμμετοχή όσων τις δανείζουν στα κέρδη τους. Αλλά, για να μπορέσει να γίνει αυτό πρέπει τα κέρδη να είναι σαφή, δηλαδή, πρέπει να καθαρά, άρα, οι λογαριασμοί καθαροί μεταξύ όσων κάνουν τη δουλειά και όσων τους δανείζουν. Αυτό δεν το έχουμε ακόμη κατακτήσει και είναι ένα τεράστιο πρόβλημα.

 Επομένως, θα ήθελα να παρατηρήσω, ότι ενώ, λοιπόν, πάμε καλύτερα, δεν πάμε αρκετά καλά με την έννοια ότι χρειάζεται περισσότερα. Εδώ δείτε τα στοιχεία, ότι η διάθεση για συμμετοχή στο Ταμείο Ανάκαμψης είναι περιορισμένη στις μικρότερες επιχειρήσεις. Πώς μπορούμε να τις βάλουμε μέσα, όταν τα αντικείμενά τους δεν είναι κοντινά με τους στόχους του Ταμείου Ανάκαμψης;

 Δεν πρέπει να περιμένουμε, δηλαδή, γενικώς, κύριε Πρόεδρε, ότι επειδή έρχονται λεφτά θα ωφεληθούν όλοι. Κάποιοι θα είναι leaders και άρα, πρέπει και προς τα εκεί να υπάρξει δραστηριότητα και από την πλευρά του κράτους παράδειγμα η Αναπτυξιακή Τράπεζα, οι μικρότερες επιχειρήσεις να δεθούν με εκείνους, οι οποίοι βρίσκονται μπροστά και έχουν σχέδια, τα οποία είναι επιλέξιμα.

 Άρα, χρειαζόμαστε μία διαρθρωτική μεταβολή στη πλευρά όσων ζητούν τα δάνεια, πέραν της κατάστασης που υπάρχει στην πλευρά της ρευστότητας.

Μέσα Δεκεμβρίου μαθαίνω ότι ο Διοικητής της Κεντρικής Τράπεζας της Γερμανίας της Μπούντεσμπανκ αποχωρεί. Πλην, όμως, θα αποχωρήσει 15 μέρες αργότερα από την κρίσιμη συνεδρίαση κατά την οποία η Ευρωπαϊκή Κεντρική Τράπεζα θα αποφασίσει για το μέλλον του προγράμματος χρηματοδότησης, το γνωστό QE. Αυτό δείχνει το μέγεθος των κινδύνων που έχουμε να αντιμετωπίσουμε και τον λόγο για τον οποίο χρειάζεται μια κάποια σοβαρότητα και εμπιστοσύνη να δημιουργείται από την πολιτική πλευρά, από τη Βουλή, από την Kυβέρνηση και την αντιπολίτευση.

Θα ήθελα, τέλος, κύριε Πρόεδρε, με την άδεια σας, να κάνω δύο παρατηρήσεις. Πρώτον, διαφημίζουν οι τράπεζες στεγαστικά. Εύγε, πολύ ωραία, αλλά οι τιμές των ακινήτων έχουν πάρει την ανηφόρα και την ίδια στιγμή εμποδίζουν, κυρίως παράγοντες της αντιπολίτευσης, να τελειώσουν οι διαδικασίες ώστε να βγουν σπίτια στην αγορά. Αν δεν βγουν σπίτια στην αγορά που είναι τώρα κλειδωμένα σε «κόκκινα» δάνεια, στα funds, που τα έχουν αγοράσει και που δεν βλέπουν τι θα κάνουν και πότε θα τελειώσουν μ΄ αυτά. Διότι υπήρξαν τρομακτικές καθυστερήσεις παρόλο ότι η Κυβέρνηση έφερε ένα καλό σχέδιο και το ψηφίσαμε πριν από ένα έτος. Ακόμη η αγορά των ακινήτων είναι μπλοκαρισμένη με αποτέλεσμα και οι τιμές των ακινήτων να σηκώνονται, αλλά κυρίως οι τιμές των ενοικίων. Άρα, χρειαζόμαστε και εκεί μια θαρραλέα προσπάθεια, ώστε να το ξεκαθαρίσουμε το πράγμα και να αρχίσουν τα στεγαστικά αυτά δάνεια να κινούνται όχι προς όφελος των τιμών, αλλά προς όφελος κυρίως όσων έχουν ανάγκη.

Τρεις ερωτήσεις και θα τελειώσω.

Θα ήθελα να γνωρίζω το ποσοστό των απορρίψεων, δηλαδή, στα 100 δάνεια πόσα απορρίπτονται.

Θα ήθελα να ρωτήσω το ποσοστό των δανείων – τεμάχια, δηλαδή, περιπτώσεις - που πηγαίνουν σε τεχνολογικά προηγμένα επενδυτικά σχέδια και το ποσοστό των δανείων που πηγαίνουν σε νέες επιχειρήσεις, τις οποίες δημιουργούν πολύ συχνά νέοι επιχειρηματίες χωρίς άλλα βάρη.

Άρα, με αυτά κατά νου νομίζω, κύριε Πρόεδρε, ότι το πρόβλημα δεν είναι κυρίως στη ρευστότητα, είναι κυρίως στη διάθεση προς επένδυση. Αυτή είναι που πρέπει να βελτιωθεί και ελπίζω ξεπερνώντας και την κρίση του κορωνοϊού να πάμε προς αυτήν την κατεύθυνση.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ τον κ . Παπαδημητρίου.

 Το λόγο έχει η κυρία Αχτσιόγλου.

**ΕΥΤΥΧΙΑ ΑΧΤΣΙΟΓΛΟΥ :** Ευχαριστώ, κύριε Πρόεδρε.

Νομίζω ότι ο συνάδελφος στην τοποθέτησή του μάλλον κινήθηκε σε μια κατεύθυνση κυνική ως προς την λειτουργία της μικρομεσαίας επιχειρηματικότητας. Περίπου είπε ότι, έτσι είναι τα πράγματα και εφόσον δεν χρηματοδοτούνται και εφόσον δεν μπορούν και να επιβιώσουν ας κλείσουν. Αυτό κατάλαβα εγώ από τα συμφραζόμενα του κυρίου Παπαδημητρίου.

 Θα μου επιτρέψετε να κάνω δύο σχόλια πριν περάσω στο πρόβλημα.

Το πρώτο σχόλιο αφορά την τοποθέτηση της Κυβέρνησης εκ μέρους του κυρίου Σταϊκούρα. Ο κύριος Υπουργός τοποθετήθηκε ως παρατηρητής ενός προβλήματος. Δηλαδή, είπε ότι, το πρόβλημα υπάρχει, είπε ότι, υπάρχει μειωμένη χρηματοδότηση των μικρομεσαίων επιχειρήσεων και θα έπρεπε να είναι κάπως διαφορετικά τα πράγματα, αλλά δεν είπε, τι κάνει η Κυβέρνηση, τι προτίθεται να κάνει η Κυβέρνηση για να παρέμβει στο ζήτημα αυτό.

Η Κυβέρνηση δεν είναι σχολιαστής. Η Κυβέρνηση είναι η εκτελεστική εξουσία. Έχει εργαλεία και έχει δυνατότητες παρέμβασης στην πραγματικότητα. Πέρα από το να διαγιγνώσκετε ότι τα πράγματα είναι άσχημα ή τέλος πάντων δυσάρεστα, τι προτίθεται να κάνετε ως προς το να διορθωθεί το ζήτημα της μειωμένης χρηματοδότησης, της μειωμένης ρευστότητας από τον αιμοδότη, υποτίθεται, της οικονομίας, δηλαδή, το τραπεζικό σύστημα προς την πραγματική οικονομία;

 Δεν είναι ο ρόλος σας απλώς να σχολιάζετε τις εξελίξεις, εκτός αν θέλετε με αυτό τον τρόπο να αποσείσετε την πολιτική ευθύνη που σας βαραίνει για την κατάσταση στην οποία βρίσκονται αυτή τη στιγμή οι μικρομεσαίες επιχειρήσεις.

Το δεύτερο σχόλιο αφορά την απουσία του κυρίου Στουρνάρα. Δεν είναι σωστό να απουσιάζει ο Διοικητής σε μία τόσο κρίσιμη συζήτηση. Δεν τιμά ούτε το Κοινοβούλιο ούτε τον ίδιο και θεωρώ ότι είναι και αρκετά προσβλητικό για τους βουλευτές. Δεν ισχύει ότι υπάρχουν υποχρεώσεις συναντήσεων με την Ευρωπαϊκή Κεντρική Τράπεζα. Πριν από λίγο είδα το calendar της Ευρωπαϊκής Κεντρικής Τράπεζας, δεν υπάρχουν τέτοιου τύπου συναντήσεις σήμερα.

Άρα, νομίζω πως είναι αδικαιολογήτως απών και έχει και ιδιαίτερο βάρος αυτή η απουσία του, διότι, ο ίδιος έχει προβεί το τελευταίο χρονικό διάστημα σε μια σειρά από δηλώσεις και συνεντεύξεις, στις οποίες φαίνεται να αναγνωρίζει πρόβλημα μειωμένης χρηματοδότησης προς τις μικρομεσαίες επιχειρήσεις. Άρα, θα ήταν πάρα πολύ κρίσιμο να βρίσκεται εδώ και να εξηγήσει το τι προτίθεται να κάνει, πέρα από ότι και ο ίδιος απλά να αναγνωρίζει ένα πρόβλημα.

Έρχομαι τώρα στο ζήτημα, γιατί ακούσαμε και πολλά στοιχεία και πολλούς αριθμούς που μπορεί να μπερδέψουν λίγο τη συζήτηση. Το βασικό πρόβλημα είναι ότι οι τράπεζες έχουν απολαύσει μιας πρωτοφανούς ρευστότητας τα τελευταία δύο χρόνια, την οποία δεν την διοχετεύουν στην πραγματική οικονομία. Άρα, ένα θέμα είναι η εξαιρετικά μειωμένη χρηματοδότηση της πραγματικής οικονομίας σε σχέση με τη ρευστότητα που έχουν λάβει οι τράπεζες αυτή την περίοδο.

Το δεύτερο θέμα είναι η ανισομερής χρηματοδότηση, δηλαδή, ακόμη και όταν μεταβιβάζουν ένα μέρος αυτού του ποσού προς την πραγματική οικονομία, αυτό γίνεται ανισομερώς υπέρ των μεγάλων επιχειρήσεων και εις βάρος των πολύ μικρών επιχειρήσεων και όπως το έθεσαν και οι εκπρόσωποι των φορέων των επιχειρήσεων, ο αποκλεισμός ουσιαστικά των μικρομεσαίων επιχειρήσεων από τον τραπεζικό δανεισμό.

Το 2020 φαίνεται ότι συμφωνούμε περίπου στα βασικά μεγέθη. Ότι το 2020 η ρευστότητα των τραπεζών αυξήθηκε περισσότερο από 40 δισεκατομμύρια. Εντούτοις, διοχετεύτηκαν ελάχιστα στην πραγματική οικονομία - μόλις 5 δισεκατομμύρια και μιλάμε σε καθαρούς όρους - και εξ αυτών των 5 δισεκατομμυρίων, μόλις τα 2,5 σε περίπου 30.000 μικρομεσαίες επιχειρήσεις. Εδώ, λίγο ποικίλουν τα νούμερα, αλλά περίπου βρισκόμαστε σε αυτή την περίμετρο.

Άρα, μιλάμε ότι και υπήρξε πάρα πολύ χαμηλή μεταφορά της χρηματοδότησης που έχουν οι τράπεζες προς την πραγματική οικονομία, από τα 40 που έδωσαν διοχετεύσαν μόλις 5, αλλά και από αυτά που διοχέτευσαν, ελάχιστα πήγαν σε ελάχιστες επιχειρήσεις μικρομεσαίες. Οι μικρομεσαίες επιχειρήσεις αντιπροσωπεύουν με βάση τις χρηματοδοτήσεις που έλαβαν, δηλαδή, μόλις το 4% του επιχειρηματικού συνόλου, που φαίνεται να δανειοδοτήθηκε αυτήν την περίοδο. Το είπε και κύριος Καββαθάς.

Τα πράγματα χειροτερεύουν το 2021. Λεπτομερή στοιχεία της Τράπεζας της Ελλάδος δείχνουν από τον Ιανουάριο ως τον Αύγουστο του 2021 μείωση κατά 40% των νέων δανείων στις επιχειρήσεις και αν δούμε και τις καθαρές ροές προς το σύνολο του ιδιωτικού τομέα, δηλαδή, επιχειρήσεις, νοικοκυριά, ελεύθερους επαγγελματίες, αγρότες και τα λοιπά, το οκτάμηνο του 2021 σε σχέση με το οκτάμηνο του 2020 έχουμε μια μείωση της τάξης του 156%. Τα επιβεβαιώνουν και στοιχεία από έκθεση της JP Morgan αυτά.

Άρα, βρισκόμαστε σε καθαρό επίπεδο ροών χρηματοδότησης χαμηλότερο από το 2019. Δηλαδή, οι τράπεζες έχουν απολαύσει μιας πρωτοφανούς ρευστότητας αυτή τη διετία, έχουμε τον κορονοϊό, ο όποιος, έχει δημιουργήσει αυτά τα τρομερά προβλήματα λειτουργίας της πραγματικής οικονομίας και οι ροές της χρηματοδότησης βρίσκονται και χαμηλότερα από τα επίπεδα του 2019. Που πήγε όλη αυτή η ρευστότητα;

Φαίνεται από στοιχεία της Τράπεζας της Ελλάδος ότι στην πραγματικότητα οι τράπεζες έλαβαν τη ρευστότητα και εν συνεχεία, αύξησαν τις καταθέσεις τους στην Τράπεζα της Ελλάδος. Με στοιχεία του Σεπτεμβρίου του 2021, οι τράπεζες φαίνεται ότι έχουν τοποθετήσει στην Τράπεζα της Ελλάδος 32 δισεκατομμύρια από την πλεονάζουσα ρευστότητα των 40 δισεκατομμυρίων. Επομένως, ουσιαστικά αυτή η ρευστότητα που τους δίνετε πηγαίνει στο να ενισχύσουν τις καταθέσεις στην Τράπεζα της Ελλάδος και τίποτα -σχηματικά, σε σχέση με τον όγκο - να διοχετεύεται στην πραγματική οικονομία.

Η αναλογία των δανείων δείχνει για άλλη μια φορά αυτή την ανισομέρεια εις βάρος των μικρών επιχειρήσεων και υπέρ των μεγάλων. Αν δούμε δάνεια κάτω του 1 εκατομμυρίου και δάνεια άνω του 1 εκατομμυρίου η αναλογία είναι 1 προς 4, εις βάρος των χαμηλών δανείων, άρα, τελικά, εις βάρος της ενίσχυσης των μικρομεσαίων επιχειρήσεων. Η ίδια αναλογία και στο οκτάμηνο του 2021 και στο αντίστοιχο διάστημα του 2020.

Στα επιτόκια, αναφέρθηκε από τον κ. Χατζηθεοδοσίου ότι τα επιτόκια των επιχειρηματικών δανείων είναι υπερδιπλάσια στην Ελλάδα του αντίστοιχου ευρωζωνικού μέσου όρου. Τα επιτόκια στα καταναλωτικά υπερδιπλάσια του αντίστοιχου ευρωζωνικού όρου, τα επιτόκια στα στεγαστικά σχεδόν διπλάσια του αντίστοιχου ευρωζωνικού όρου. Αυτή είναι η εικόνα της κατάστασης σε σχέση με την ρευστότητα στις μικρομεσαίες επιχειρήσεις, αλλά και στην ιδιωτική οικονομία.

Ερχόμενη στο διά ταύτα και στις τοποθετήσεις που ακούσαμε εδώ, νομίζω ότι αυτές οι τοποθετήσεις εκπέμπουν, εκ μέρους των τραπεζών, μια αμηχανία. Διαπιστώνετε, δηλαδή, όλοι το πρόβλημα, αλλά δεν λέτε εάν προτίθεστε να κάνετε κάτι για να επιλυθεί το πρόβλημα ή τέλος πάντων κάπως να αμβλυνθεί.

Άκουσα τον κ. Μαλλιαρόπουλο να λέει ότι αποδέχεται ότι υπάρχει αυξημένη ρευστότητα στις τράπεζες, αποδέχεται, από ό,τι κατάλαβα, την πλεονάζουσα ρευστότητα, αποδέχεται ότι οι μικρομεσαίες επιχειρήσεις δεν χρηματοδοτούνται επαρκώς με βάση τη συμμετοχή τους στην αγορά και στην αγορά εργασίας, αλλά; Έτσι είναι τα πράγματα; Δεν θα γίνει τίποτα; Υπαινιχθήκατε ότι χρειάζεστε περισσότερες εγγυήσεις από το ελληνικό δημόσιο για να μπορέσετε να δώσετε μεγαλύτερη ρευστότητα; Δεν είδα ένα περίγραμμα απάντησης στο πρόβλημα, εάν το θεωρείτε πρόβλημα κι εσείς. Είπατε, μάλιστα, ότι υπάρχει και μείωση ζήτησης για δάνεια, γιατί μάλλον οι επιχειρήσεις το τελευταίο χρονικό διάστημα έχουν αυξημένη ρευστότητα. Το επιβεβαιώνουν οι εκπρόσωποι των μικρομεσαίων επιχειρήσεων ότι έχουν αυξημένη ρευστότητα; Tα στοιχεία που έχουμε εμείς δείχνουν μια πολύ μεγάλη πίεση ρευστότητας στις μικρομεσαίες επιχειρήσεις, στα όρια της επιβίωσης αυτή τη στιγμή.

Ο κ. Ράπανος νομίζω ότι είπε ότι τα πράγματα είναι περίπου έτσι, αυτή είναι η δομή της ελληνικής οικονομίας, αυτά είναι τα κριτήρια της χρηματοδότησης που έχουμε, δεν μπορεί να γίνει αλλιώς. Αυτό αναγνωρίζετε ως εξέλιξη της κατάστασης, ότι, δηλαδή, δεν μπορεί να γίνει τίποτα, ότι έτσι έχουν τα πράγματα και τίποτα δεν μπορεί να συμβεί; Δε νομίζω ότι τα επιχειρήματα περί εταιρικής κοινωνικής ευθύνης και τα λοιπά απαντούν στη σημερινή συζήτηση. Είναι πολύ λίγα για το πρόβλημα που αντιμετωπίζουμε. Το πρόβλημα, δηλαδή, είναι η δομή της ελληνικής οικονομίας, τα κριτήρια που έχουμε από την Ευρωπαϊκή Κεντρική Τράπεζα είναι αυτά, δεν μπορούμε να κάνουμε τίποτα, έτσι θα μείνουν και, άρα, οι μικρομεσαίες επιχειρήσεις και το σύνολο των εργαζομένων που αυτές απασχολούν ας κλείσουν, όπως κυνικά είπε περίπου ο κ. Παπαδημητρίου;

Nα κλείσω με κάτι ακόμη. Κύριε Σταϊκούρα, χρειαζόμαστε καθαρή τοποθέτηση για αυτά που έχουν δει το φως της δημοσιότητας σε σχέση με το ζήτημα που εγείρει η EUROSTAT για την εγγραφή των εγγυήσεων, περίπου 23 δις, που έχουν δοθεί στις συστημικές τράπεζες για τιτλοποιήσεις των κόκκινων δανείων στο δημόσιο χρέος. Χρειαζόμαστε τοποθέτηση από εσάς γι’ αυτό το ζήτημα, είναι πάρα πολύ σοβαρό, όπως αντιλαμβάνεστε, είναι μια νάρκη. Εάν συμβεί κάτι τέτοιο θα έχουμε τρομερά προβλήματα, φοβερούς κλυδωνισμούς και για το δημόσιο χρέος και για την εμπιστοσύνη της χώρας τη χρηματοπιστωτική και τη χρηματοοικονομική. Θα θέλαμε την τοποθέτηση σας τουλάχιστον γι’ αυτό, εάν, όντως, τίθεται τέτοιο ζήτημα από τη EUROSTAT, πώς απαντάτε εσείς, πώς θα εξελιχθεί η ιστορία αυτή.

Σας ευχαριστώ πολύ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)** (ομιλεί εκτός μικροφώνου): Υποθέτω ότι θα διορθώσετε το νούμερο που είπατε, τα 23 δις δηλαδή.

**ΕΥΤΥΧΙΑ ΑΧΤΣΙΟΓΛΟΥ**: Αναφέρθηκα στο τι λένε τα δημοσιεύματα. Θέλουμε από εσάς καθαρή τοποθέτηση. Εσείς το ξέρετε για να μας ενημερώσετε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε την κυρία Αχτσιόγλου.

Το λόγο έχει ο κ. Κατρίνης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βρυζίδου Παρασκευή, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Κούβελας Δημήτριος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Πολάκης Παύλος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χήτας Κωνσταντίνος, Γρηγοριάδης Κλέων και Λογιάδης Γεώργιος.

**ΜΙΧΑΗΛ ΚΑΤΡΙΝΗΣ**: Ευχαριστώ πολύ, κύριε Πρόεδρε.

Επιτρέψτε μου να κάνω δύο εισαγωγικές παρατηρήσεις.

Η πρώτη είναι ότι ερχόμαστε σε μία συζήτηση στην οποία έχει προηγηθεί κύκλος συναντήσεων της πολιτικής ηγεσίας του Υπουργείου Οικονομικών με τους φορείς της αγοράς και τους εκπροσώπους των τραπεζών προς την κατεύθυνση της διοχέτευσης ρευστότητας στην πραγματική οικονομία. Μάλιστα, υπήρχε και μια δημόσια τοποθέτηση του ίδιου του Πρωθυπουργού στη Διεθνή Έκθεση Θεσσαλονίκης ότι αυτό θα βελτιωθεί το επόμενο διάστημα και φτάνουμε σήμερα σε μια συζήτηση που, ουσιαστικά, τουλάχιστον αυτό συνάγει το συμπέρασμα, η Kυβέρνηση δηλώνει την πλήρη αδυναμία να κάνει την οποιαδήποτε παρέμβαση πάνω στο θέμα όχι της ρευστότητας, αλλά της μη χορήγησης ρευστότητας από το τραπεζικό σύστημα στην πραγματική οικονομία. Αυτή, λοιπόν, είναι η πρώτη παρατήρηση.

Η δεύτερη είναι ότι θα ήθελα, πριν ξεκινήσω να κάνω την τοποθέτησή μου, να αναφερθώ σε μία παράμετρο που είναι μεν άυλη, αλλά είναι πάρα πολύ σημαντική και συνδέεται με τη βασική αρχή της ίδιας της ανάπτυξης των τραπεζών και αυτή είναι η παράμετρος της εμπιστοσύνης ότι, εκτός από καθαρά αμιγώς χρηματοπιστωτικά ιδρύματα, οι τράπεζες λειτουργούν και ως ένας ενδιάμεσος φορέας εμπιστοσύνης μεταξύ όλων των παραγόντων της αγοράς. Όταν, λοιπόν, σήμερα οι τράπεζες έχουν αντλήσει ρευστότητα 46,7 δις με αρνητικό επιτόκιο από -0,1 έως -0,5, μάλιστα για το οποίο επιβαρύνεται και η Τράπεζα της Ελλάδος ετησίως με 180 εκατομμύρια, για να δανείζονται οι τράπεζες με αρνητικό επιτόκιο, κερδίζουν από αυτό, έχουν αυξημένες καταθέσεις πάνω από 30 δις από τον Μάρτιο του 2020 έως σήμερα. Προφανώς, οι ίδιες οι τράπεζες δεν εμπνέουν εμπιστοσύνη όταν οι καθαρές νέες πιστώσεις είναι λίγο πάνω από 8 δις όλο αυτό το διάστημα.

Αντιλαμβανόμαστε ότι οι δεσμοί εμπιστοσύνης μεταξύ τραπεζών και μικρής και μεσαίας επιχειρηματικότητας έχουν επικίνδυνα πλέον διαρραγεί, με προφανείς ευθύνες και της Κυβέρνησης, αλλά κυρίως των τραπεζών. Γιατί ο αποκλεισμός της μεγάλης πλειοψηφίας των επιχειρήσεων από την πρόσβαση στη ρευστότητα μαζί με την εκτίναξη του ιδιωτικού χρέους, που φτάνει και ξεπερνάει τα 250 δις, συνιστούν ένα εκρηκτικό, αλλά και διαλυτικό μείγμα για την οικονομία και για την κοινωνία.

Τι κάνουν, λοιπόν, οι τράπεζες με όλα αυτά τα κεφάλαια που αναφέραμε; Τοποθετούν σε ομόλογα του ελληνικού δημοσίου, περιορίζοντας την εξάρτησή τους από τη τραπεζική αγορά και προστατεύουν και την εύθραυστη κερδοφορία τους. Επίσης, τα παρκάρουν στην ευρωπαϊκή κεντρική τράπεζα, με τη μορφή ταμειακών διαθεσίμων. Άρα, ανακυκλώνεται ένα αντιπαραγωγικό μοντέλο, που η ρευστότητα κατευθύνεται μεταξύ κεντρικής τράπεζας, εθνικών κυβερνήσεων και εμπορικών τραπεζών. Τι έλεγαν, μέχρι σήμερα τουλάχιστον, οι τράπεζες; Ότι δεν μπορούμε να χορηγήσουμε δάνεια, γιατί έχουμε πολύ υψηλό δείκτη μη εξυπηρετούμενων δανείων. Λογικό. Και μόλις αυτό μειωθεί θα αυξηθούν οι χορηγήσεις. Μάλιστα, η Κυβέρνηση πανηγυρίζει κάθε τρεις και λίγο και λέει ότι μειώσαμε τα «κόκκινα» δάνεια. Ακούστηκε και σήμερα αυτό. Τα «κόκκινα» δάνεια, δεν μειώθηκαν στους ισολογισμούς των οικογενειακών προϋπολογισμών, μειώθηκαν μόνο στους ισολογισμούς των τραπεζών, αλλά την ίδια στιγμή που ακούγεται η έκφραση μειώθηκαν τα κόκκινα δάνεια δεν βλέπουμε αυξήσεις των χορηγήσεων από το τραπεζικό σύστημα, τουλάχιστον στο ρυθμό που θα έπρεπε.

 Εδώ προκαλεί εύλογη ανησυχία, μια και άνοιξε το θέμα. Το γεγονός ότι, απ’ ότι τουλάχιστον διαβάζουμε και θα έχει ενδιαφέρον να έχουμε μια επίσημη τοποθέτηση, η Eurostat απαιτεί να προεγγραφούν στο δημόσιο χρέος τα 23 δις από τις καταπτώσεις κρατικών εγγυήσεων για τις τιτλοποιήσεις του Ηρακλή. Οι τράπεζες έλεγαν ότι δεν χορηγούν, το είπε και σήμερα ο Πρόεδρος της Ένωσης Τραπεζών, εμείς δε χορηγούμε δάνεια γιατί είναι το μέγεθος των επιχειρήσεων πολύ μικρό, δεν είναι αξιόχρεες οι επιχειρήσεις. Ποια είναι, όμως, τα κριτήρια που τελικά κάποιες επιχειρήσεις είναι αξιόχρεες; Επιχειρήσεις που είναι βιώσιμες, μπορούν να έχουν πρόσβαση στη χρηματοδότηση των τραπεζών; Αυτό, νομίζω και πρόσφατα από το πρόγραμμα της τράπεζας από 400 εκατομμύρια για μικρές επιχειρήσεις έχουν εκταμιευθεί μέχρι σήμερα μόλις 30 εκατομμύρια, δείχνει ότι αυτά τα κριτήρια είναι πάρα πολύ αυστηρά και γεννά ερωτηματικά για την προθυμία των τραπεζών να φτιάξουν προϊόντα προσαρμοσμένα στις μικρομεσαίες επιχειρήσεις της χώρας που είναι βιώσιμες και οι οποίες παράγουν πάνω από το 63% της προστιθέμενης αξίας της χώρας. Βέβαια, δεν είναι κάτι τυχαίο σ’ αυτή τη συζήτηση το γεγονός ότι τοποθετείται ως πρόβλημα ο μεγάλος αριθμός μικρών επιχειρήσεων. Άρα, το μόνο κίνητρο που δίνετε είναι για συγχωνεύσεις, εξαγορές των μικρών επιχειρήσεων από μεγαλύτερες ομοειδείς, έρχεται σε ευθεία συσχέτιση με την κατεύθυνση των πόρων και δανείων του ταμείου ανάκαμψης, που δίνουν κίνητρα μόνο προς αυτή την κατεύθυνση. Η πραγματικότητα είναι μόλις 30 χιλιάδες επιχειρήσεις στο σύνολο των 400 χιλιάδων επιχειρήσεων στη χώρα και των 830 χιλιάδων ενεργών επιχειρηματικών ΑΦΜ, έχουν πρόσβαση στο ελληνικό τραπεζικό σύστημα λόγω των πολύ αυστηρών κριτηρίων.

 Ακούστηκε, από τον εκπρόσωπο της Τράπεζας της Ελλάδας, αρνητική η καθαρή ροή χρηματοδότησης το 2021. Μάλιστα, μειώνεται όσο αποσύρεται η Αναπτυξιακή Τράπεζα με την εγγυοδοσία αυτών των προγραμμάτων, αυτό νομίζω ότι έχει μία αξία. Και ένα επιπλέον πρόβλημα είναι ότι ακόμα και σε αυτή τη ροή των δανείων υπάρχει πολύ μεγάλη άνιση κατανομή μεταξύ μικρών και μεγάλων επιχειρήσεων. Ακούστηκε, ακόμα και από τον εκπρόσωπο της Τράπεζας της Ελλάδος, υπάρχει σταθερή αύξηση στη ροή χρηματοδότησης στις μεγάλες επιχειρήσεις που έχουν και άλλες δυνατότητες μέσω εταιρικών ομολόγων για να έχουν δική τους χρηματοδότηση και την ίδια στιγμή πολύ μικρός ο αριθμός των δανείων προς τις μικρές επιχειρήσεις. Δεν θέλω να θυμίσω τι είχε γίνει στην πρώτη φάση του ΤΕΠΙΧ II, όταν επιχειρήσεις ως 100.000 τζίρο πήραν μόλις το 2,4% των διαθέσιμων πόρων, ενώ επιχειρήσεις με τζίρο πάνω από πέντε εκατομμύρια ευρώ έλαβαν το 63% των πόρων.

Δεν θέλω να θυμίσω ότι ενώ η Αναπτυξιακή Τράπεζα είχε πάρει απόφαση να μην πάρουν οι επιχειρήσεις στη δεύτερη φάση του ΤΕΠΙΧ ΙΙ, χρήματα, όσες πήραν στην πρώτη φάση, αυτό άλλαξε μετά από κυβερνητική παρέμβαση, με αποτέλεσμα οι ίδιες μικρές σε αριθμό επιχειρήσεις να πάρουν πόρους και στην πρώτη και στη δεύτερη φάση του ΤΕΠΙΧ ΙΙ. Δεν θέλω να θυμίσω ότι πολλές επιχειρήσεις χρησιμοποίησαν τα χρήματα του ΤΕΠΙΧ ΙΙ ως cash collateral για να πάρουν τα χρήματα του Ταμείου Εγγυοδοσίας με 80% εγγύηση του Ελληνικού Δημοσίου και βεβαίως, το γεγονός ότι οι τράπεζες εν τέλει διάλεξαν πού θα κατευθύνουν τη ρευστότητα στους καλούς πελάτες, ακόμα και αν αυτοί δεν είχαν ανάγκες ρευστότητας.

Τι κάνει λοιπόν η Κυβέρνηση σε όλη αυτή την κατάσταση; Έχει συστήσει ένα παρατηρητήριο ρευστότητας, το οποίο δεν έχει καμία μα καμία παρέμβαση -το λέει μάλιστα ο ιδρυτικός νόμος- στην αξιολόγηση και έλεγχο των γενικών και ειδικών όρων των χρηματοδοτικών εργαλείων. Συλλέγει στοιχεία, υποβάλλει προτάσεις, μάλιστα τις κοινοποιεί και στον Πρωθυπουργό, άρα και ο Πρωθυπουργός είναι ενήμερος, άρα και συνυπεύθυνος για αυτή την κατάσταση, εξάλλου, φαντάζομαι γι’ αυτό και στη ΔΕΘ τοποθετήθηκε λέγοντας ότι αυτή η κατάσταση θα αλλάξει. Τι έχει γίνει μέχρι σήμερα; Δεν έχει γίνει σχεδόν τίποτα, γιατί δεν υπάρχει πολιτική βούληση να τροποποιηθούν αυτά τα πολύ αυστηρά όρια υπαγωγής, ώστε να μπορούν να ενταχθούν περισσότερες βιώσιμες, επαναλαμβάνω, βιώσιμες επιχειρήσεις και δεν υπάρχει και η πολιτική βούληση να δημιουργηθούν περαιτέρω χρηματοδοτικά εργαλεία, ιδιαίτερα από το τραπεζικό σύστημα.

Την ίδια στιγμή, οι επιχειρήσεις πνίγονται στο δυσθεώρητο ιδιωτικό χρέος και καλούνται να αποπληρώσουν μια σειρά υποχρεώσεων το επόμενο διάστημα, που είναι πραγματικά δύσκολο να πιστέψουμε ότι θα καταφέρουν να ανταποκριθούν και σε μια περίοδο που θα μπορούσε η παροχή ρευστότητας να βοηθήσει και στον εκσυγχρονισμό και στο μετασχηματισμό των μικρομεσαίων επιχειρήσεων; Δυστυχώς, το εγχώριο τραπεζικό σύστημα αποδεικνύεται κατώτερο των περιστάσεων. Μάλιστα διαβάζουμε ότι υπόσχεται και μέρισμα στο εγγύς μέλλον στους μετόχους του, όταν το 60% των κεφαλαίων προέρχεται από αναβαλλόμενη φορολογική απαίτηση, ενώ δεν έχουν γίνει επαρκείς προβλέψεις για τα νέα κόκκινα δάνεια που θα προκύψουν από την απότομη άρση των μέτρων στήριξης.

Η Κυβέρνηση παραμένει απλός θεατής των εξελίξεων και ο βίαιος μετασχηματισμός της ελληνικής οικονομίας που έρχεται μέσα και από την έλλειψη ρευστότητας στο τραπεζικό σύστημα, αλλά και μέσα από τις κατευθύνσεις του Ταμείου Ανάκαμψης που επίσης περνάνε μέσα από το τραπεζικό σύστημα, αποτελεί καθαρά πολιτική επιλογή της Κυβέρνησης, η οποία νομίζω βρήκε την ευκαιρία να υλοποιήσει μέσω πανδημίας κάτι που θεωρούμε πραγματικά πολιτικά ανήθικο, γιατί αποκλείει πάρα πολλούς βιώσιμους επαγγελματίες, επιχειρηματίες, αυτοαπασχολούμενους από μια βελτίωση της θέσης τους, από μια πρόσβαση στη ρευστότητα, η οποία είναι απλόχερη και η οποία δυστυχώς μείνει ερμητικά κλειστή για ένα πολύ μικρό κλαμπ επιχειρηματιών.

Τώρα θέλω να ρωτήσω κύριε Πρόεδρε την Ένωση Ελληνικών Τραπεζών γιατί δείχνει απροθυμία να φτιάξετε ειδικά προϊόντα για τις μικρομεσαίες επιχειρήσεις, προσαρμοσμένα σε μικρομεσαίες επιχειρήσεις και να υπερβείτε αυτά τα αρτηριοσκληρωτικά κριτήρια με τα οποία αποκλείετε επί της αρχής, κάτι που γίνεται σε άλλες ευρωπαϊκές χώρες;

Το δεύτερο είναι, τι ποσοστό επιχειρήσεων που δεν έχουνε θέμα είτε μη εξυπηρετούμενων δανείων είτε υπαγωγή στον «Τειρεσία», έχουν απορριφθεί από τα αιτήματα που σας έχουν κάνει μέχρι σήμερα για δανειοδότηση και τρίτον, ποιος είναι ο δείκτης των NPEs, ο οποίος πρέπει να φτάσει, για να αυξήσετε τις χορηγήσεις και το λέω αυτό γιατί έχει συσχετιστεί ευθέως ως πολιτική επιλογή της Κυβέρνησης ότι με τον «Ηρακλή» και την μείωση του δείκτη μη εξυπηρετούμενων δανείων αυτόματα θα υπάρχει αύξηση της χορήγησης δανείων στην οικονομία. Ποιος είναι λοιπόν αυτός ο δείκτης, ο οποίος θα σας επιτρέψουν να αυξήσετε τη χρηματοδότηση;

Δεύτερον, στην Κυβέρνηση κύριε Πρόεδρε, αν σκέφτεται κάποιες συγκεκριμένες παρεμβάσεις, για χρηματοδότηση στην οικονομία και το λέω αυτό, γιατί επί κυβέρνησης του κυρίου Μητσοτάκη είχε ψηφιστεί διάταξη που έδινε στην Αναπτυξιακή Τράπεζα τη δυνατότητα να κάνει απευθείας χορηγήσεις και το τρίτο είναι στην Τράπεζα της Ελλάδος, ποια είναι τελικά η εκτίμηση με τα σημερινά δεδομένα και με όλα αυτά τα οποία έχουν δει το φως της δημοσιότητας για τα μη εξυπηρετούμενα δάνεια και αν θα μπορέσει τελικά αυτό να αποβεί, όχι εις βάρος του Έλληνα φορολογούμενου, αλλά να βελτιώσει και τη δυνατότητα χορήγησης δανείων στην πραγματική οικονομία και να μην προκαλέσει μια υπέρμετρη διόγκωση στο δημόσιο χρέος.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Κατρίνη.

Τον λόγο έχει ο κύριος Νικόλαος Καραθανασόπουλος. Στη συνέχεια θα μιλήσουν ο κύριος Βιλιάρδος, ο κύριος Αλεξιάδης, ο κύριος Κουρουμπλής, ο κύριος Συρμαλένιος, ο κύριος Μπάρκας.

Παρακαλώ πολύ όλους συναδέλφους για την τήρηση του χρόνου για να μπορέσουν και να τοποθετηθούν όλοι με την άνεσή τους, εννοείται, αλλά να απαντήσουν και οι εκπρόσωποι των φορέων.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

 Όντως θα μπορούσε να γίνει μια πολύ πιο ενδιαφέρουσα συζήτηση εάν είχε προετοιμαστεί καλύτερα, αλλά παρόλα αυτά, εγώ θα επιμείνω ότι τουλάχιστον οι εισηγήσεις, οι οποίες παρουσιάστηκαν είτε αποσπασματικά είτε ολοκληρωμένα και από τους εκπροσώπους των τραπεζών, της Ελληνικής Ένωσης Τραπεζών, της Αναπτυξιακής Τράπεζας, αλλά και από τους εκπροσώπους των φορέων, τουλάχιστον μετά να μας σταλούν στα email μας για να μπορέσουμε να τις επεξεργαστούμε καλύτερα.

Τι θα ήθελα να πω. Πρώτον, γενικά οι τράπεζες είναι κερδοσκοπικά ιδρύματα και όχι κοινωφελή ιδρύματα. Να είμαστε «καθαροί». «Ένα το κρατούμενο».

 Δεύτερον. Συγκεντρώνουν πόρους για να χρηματοδοτήσουν και να εξυπηρετήσουν τις ανάγκες του κεφαλαίου, των μονοπωλιακών ομίλων, επί της ουσίας.

 Γι’ αυτό ακριβώς και έχουν και διαφορετική πολιτική, τόσο η επιτόκιακή πολιτική, διαφορετικό ύψος επιτοκίων και διασφαλίσεις για στεγαστικά δάνεια, για δάνεια σε επαγγελματίες ή βιοπαλαιστές αγρότες και διαφορετικά επιτόκια ή έλλειψη διασφαλίσεων και εξασφαλίσεων για μεγάλα επιχειρηματικά δάνεια, αλλά και διαφορετική αντιμετώπιση και όσον αφορά τα μη εξυπηρετούμενα δάνεια.

 Έχουμε διαγραφές δανείων μη εξυπηρετούμενων και έχουμε ζητήσει εδώ και ένα χρόνο περίπου και από το Υπουργείο Οικονομικών και από την Ένωση Τραπεζών και την Τράπεζα της Ελλάδας να μας στείλουν τα στοιχεία, ποια δάνεια διαγράφηκαν, τι δάνεια ήταν αυτά που διαγράφηκαν, τουλάχιστον από το 2013-2014 και μετά, επιχειρηματικά και άλλων κλάδων επιχειρήσεων, επιχειρηματικών, αν υπήρχαν καταναλωτικά δάνεια, στεγαστικά δάνεια, επαγγελματικά δάνεια; Αυτά όμως τα στοιχεία δεν μας έχουν έρθει για να δούμε αν πραγματικά υπάρχει αυτή διαφοροποίηση ότι, τα επιχειρηματικά δάνεια μεγάλων επιχειρηματικών ομίλων διαγράφονται, «κόκκινα» ή αναδιαρθρώνονται με πολύ ευνοϊκούς όρους για τους επιχειρηματικούς ομίλους, ακόμα και με «κούρεμα» των οφειλών, ενώ αντίθετα στα στεγαστικά δάνεια για τους επαγγελματίες επιμηκύνονται οι δόσεις. Άρα, δηλαδή, μετατρέπονται «όμηροι εις το διηνεκές» και δεν μπορούν να απαλλαγούν από το τεράστιο ιδιωτικό χρέος, το οποίο έχουν.

 Τρίτο ζήτημα. Οι τράπεζες στηρίχτηκαν και στηρίζονται από τις κρατικές παρεμβάσεις ανεξάρτητα κυβέρνησης, ανακεφαλαιοποιήσεις τραπεζών, μη αναβαλλόμενους φόρους, πρόγραμμα «Ηρακλής», πρόγραμμα «Γέφυρα» και μια σειρά άλλα τέτοια σχέδια τα οποία εξυπηρετούν τις τράπεζες και από την άλλη μεριά, διευκολύνονται οι τράπεζες να απαλλαγούν από τα μη εξυπηρετούμενα δάνεια και εδώ να πω κάτι, να ανοίξω μια παρένθεση. Εμείς είχαμε τονίσει τόσο για το πρόγραμμα «Ηρακλής», αλλά όσο και για την Bad Bank που προτείνει και η Τράπεζα της Ελλάδος και ο ΣΥΡΙΖΑ και το Κίνημα Αλλαγής και ο κύριος Βαρουφάκης. Το μόνο που θα κάνουν να αυξήσουν το δημόσιο χρέος, αυτές οι μορφές διαχείρισης των «κόκκινων» δανείων και να απαλλάξουν τις τράπεζες από τα «κόκκινα» δάνεια.

Άρα, λοιπόν, το ζήτημα δεν είναι ποιος θα πληρώσει, να πληρώσουν οι φορολογούμενοι μέσω της αύξησης του δημόσιου χρέους και επί της ουσίας, μπορεί οι τράπεζες να έχουν απαλλαγεί και να συνεχίζει αυτή η πορεία απαλλαγής των μη εξυπηρετούμενων δανείων και να βελτιώνονται οι ισολογισμοί τους, όμως το ιδιωτικό χρέος δεν μειώνεται, τόσο όσον αφορά στις τράπεζες, όσον αφορά στην εφορία και στα ασφαλιστικά ταμεία, αντίθετα αυξάνεται.

 Και βεβαίως, η όλη εξέλιξη διαμορφώνει τις προϋποθέσεις να αυξηθούν οι πλειστηριασμοί και σε πρώτη κατοικία, αλλά και στα επαγγελματικά δάνεια και εμείς λέμε καθαρά ότι αυτό που πρέπει να γίνει, να πληρώσουν οι τράπεζες. Αν είναι να πληρώσει το υπερχρεωμένο νοικοκυριό ή ο επαγγελματίας ή ο φορολογούμενος, εμείς λέμε ούτε ο ένας ούτε ο άλλος, να πληρώσουν οι τράπεζες και να «κουρευτούν» γενναία τα «κόκκινα» δάνεια λαϊκών στρωμάτων, στεγαστικά, επαγγελματικά, αγροτικά.

 Και βεβαίως έχουμε και το επόμενο στοιχείο. Το μεγάλο κλείσιμο υποκαταστημάτων. Άρα, μη εξυπηρέτηση αναγκών και ανάγκη του κόσμου να πηγαίνουν χιλιόμετρα, ιδιαίτερα στην επαρχία ή και σε νησιά να αλλάζει ακόμα και νησί για να εξυπηρετηθεί, να μειώνονται πολλοί εργαζόμενοι, πάρα πολλοί. Εδώ θα θέλαμε μια ερώτηση και προς την Ένωση Τραπεζών. Αλήθεια, πώς φαντάζεστε το μέλλον των Τραπεζών, όσον αφορά την απασχόληση στην ψηφιακή εποχή; Ποια θα είναι η εικόνα της απασχόλησης στις Τράπεζες την περίοδο της ψηφιακής εποχής;

Και από αυτή την άποψη, ολοκληρώνοντας την εισαγωγή, μια εκτεταμένης εισαγωγή, θα έρθω και θα συμφωνήσω με αυτό που είπε ο κ. Παπαδημητρίου. Ναι, είναι πρόβλημα η ρευστότητα. Βεβαίως, ο κ. Παπαδημητρίου μπορεί να το έβαλε κυνικά. Εγώ το βάζω ουσιαστικά. Και γιατί το λέω αυτό; Γιατί βεβαίως, υπάρχει πρώτον η αντίφαση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μας εκπλήσσετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Διαφορετική προσέγγιση, αλλά οδηγεί στο ίδιο συμπέρασμα, ότι δεν είναι πρόβλημα η ρευστότητα. Το πρόβλημά τους είναι η βιωσιμότητά τους και να αποφύγουν τη χρεοκοπία. Το να πάρουν κι άλλα δάνεια που θα τους αυξήσουν τα χρέη και τη μη βιωσιμότητα τους δεν έχει καμία μα καμία λογική και δεν αποτελεί και διέξοδο για τους ίδιους.

Άρα, λοιπόν, δεν είναι ζήτημα έκπληξης. Απλώς, τι λέω; Λέω, πρώτον ότι υπάρχει αντίφαση. Χρήματα υπάρχουν και υπερσυσσωρευμένα κεφάλαια και στις τράπεζες και βεβαίως, η αντίφαση είναι ότι ένας παράγοντας, βασικός παράγοντας της κερδοφορίας των τραπεζών είναι η χορήγηση δανείων. Άρα, το να μη δίνουν δάνεια, αναστέλλει αυτόν τον βαθμό κερδοφορίας τους. Όμως, προσέξτε ποιο είναι το πρόβλημα; Το ανέφερε και ο εκπρόσωπος της Ένωσης Τραπεζών, ότι δεν μπορούμε να δώσουμε δάνεια λόγω έλλειψης εγγυήσεων. Δηλαδή, το φάρμακο το οποίο προτείνουν κάποιοι, να δίνονται απλόχερα δάνεια χωρίς εγγυήσεις είναι ταυτόχρονα και φαρμάκι. Γιατί είναι φαρμάκι; Γιατί θα χρειαστεί κάποια στιγμή οι τράπεζες να ανακεφαλαιοποιηθούν για να απαλλαγούν από τη νέα γενιά κόκκινων δανείων. Και η κρίση του 2008 έτσι ξεκίνησε. Οι Τράπεζες, στην πρώτη δεκαετία του εικοστού πρώτου αιώνα έδιναν απλόχερα δάνεια, χωρίς καμία διασφάλιση. Που οδήγησε; Όχι στη σωτηρία των λαϊκών στρωμάτων, ή των επαγγελματιών και των μικρομεσαίων επιχειρήσεων, αλλά αντίθετα, διευκόλυνε την υπερχρέωση τους και δεν απάλλαξε και από τη χρεοκοπία. Από αυτή λοιπόν την άποψη, δεν μπορεί να τετραγωνιστεί ο κύκλος. Το να πάμε, όπως λένε άλλα κόμματα και ο ΣΥΡΙΖΑ ιδιαίτερα, σε εξωτραπεζικούς μηχανισμούς αλλά και ο κ. Παπαδημητρίου το είπε, όπως τα funds. Tα funds τι είναι; Είναι ακόμη πιο κερδοσκοπικά αρπακτικά. Μπορούν να δώσουν δάνεια, αλλά μετά θα σου πάρουν ότι περιουσιακό στοιχείο έχεις και δεν θα σου αφήσουν τίποτα. Ή να πάμε μέσα από δημόσιους φορείς να διοχετευθεί χρήμα χωρίς εξασφαλίσεις και εγγυήσεις. Τι θα γίνει αυτό; Θα αυξήσει το δημόσιο χρέος.

Έτσι λοιπόν, όταν λέμε εμείς, ότι οι Τράπεζες δεν πρόκειται να γίνουν ποτέ σύμμαχοι των πολύ μικρών επιχειρήσεων και των επαγγελματιών και δεν είναι αυτές που θα σώσουν τις πολύ μικρές επιχειρήσεις, ούτε βεβαίως και θα ικανοποιήσουν τις λαϊκές ανάγκες οι Τράπεζες, από αυτή την άποψη λέμε ότι το πρόβλημα δεν είναι ρευστότητα. Γιατί το 25% που είπαν οι εκπρόσωποι των επαγγελματιών ότι θα κλείσουν άμεσα, πρέπει να δούμε ποιος φταίει που θα κλείσουν άμεσα. Και εμείς λέμε καθαρά, πρώτος παράγοντας αιτίας κλεισίματος των μικρών και πολύ μικρών επιχειρήσεων, των επαγγελματιών, των αυτοαπασχολούμενων, είναι ο καπιταλιστικός ανταγωνισμός. Είναι ο μονοπωλιακός ανταγωνισμός. Και διαφορετική πολιτική προμηθειών έχουνε, μια πολύ μικρή επιχείρηση από μια αλυσίδα και από την άλλη μεριά, ο κύκλος, ο τζίρος, ο οποίος μειώνεται γιατί τα λαϊκά στρώματα βλέπουν τα εισοδήματά τους να πέφτουν, συγκεντρώνεται σε αλυσίδες μεγάλων πολυεθνικών, είτε είναι αυτή ένδυση, είτε είναι υπόδηση, ακόμη και στα τρόφιμα και ποτά, μέσα από τις διάφορες αυτές πλατφόρμες. Άρα λοιπόν, ο πρώτος παράγοντας που οδηγεί στο μη βιώσιμο μια πολύ μικρή επιχείρηση είναι ο καπιταλιστικός ανταγωνισμός, ο μονοπωλιακός ανταγωνισμός, άρα το μονοπώλιο.

Ο δεύτερος παράγοντας που οδηγεί στο κλείσιμο τις πολύ μικρές επιχειρήσεις είναι το αστικό κράτος. Διαχρονικά το αστικό κράτος.

Διαφορετική φορολογική πολιτική, διαφορετική ασφαλιστική πολιτική και μια σειρά άλλα μέτρα, απελευθέρωση των λεγόμενων κλειστών επαγγελμάτων και των αγορών. Άρα, λοιπόν, ο δεύτερος παράγοντας είναι το αστικό κράτος, που οδηγεί τις επιχειρήσεις να μην κλείσουν. Γι’ αυτόν ακριβώς το λόγο και όσοι λένε το αντίθετο, ότι απλά και μόνο με μια πρόσβαση στη ρευστότητα θα μπορέσουν να αντιμετωπίσουν τα προβλήματα, είναι σαν να χαϊδεύουν αυτιά και να καλλιεργούν αυταπάτες, όταν ο κίνδυνος είναι προ των πυλών, ο εχθρός έχει μπει ήδη μέσα.

Από αυτή την άποψη, εμείς λέμε, ότι οι επαγγελματίες, οι αυτοαπασχολούμενοι, οι βιοπαλαιστές αγρότες, τα λαϊκά στρώματα, θα μπορέσουν να αποφύγουν τον κίνδυνο χρεοκοπίας μόνο άμα συγκρουστούν με την πολιτική που εξυπηρετεί τα συμφέροντα του κεφαλαίου, των μονοπωλιακών ομίλων, πολιτική, η οποία υλοποιεί το αστικό κράτος και η ΕΕ και ταυτόχρονα, διαμορφώσει μια ευρύτατη κοινωνική συμμαχία συνολικότερων ρήξεων και ανατροπών.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Κυρίες και κύριοι, θα ξεκινήσουμε από την υπερβολικά μεγάλη στήριξη των τραπεζών εκ μέρους των Ελλήνων φορολογουμένων, με τα περίπου 44 δισεκατομμύρια των ανακεφαλαιοποιήσεων, με τα 17 δισεκατομμύρια των αναβαλλομένων φόρων, που έχουν απαξιωθεί μέσω του hive-down και με τα 23, 24 δις των δύο προγραμμάτων «Ηρακλής». Εάν εγγραφούν, βέβαια, στο δημόσιο χρέος, τότε δεν καταλαβαίνει κανείς τι συζητάμε εδώ. Όλοι γνωρίζουμε τη δεινή κατάσταση της οικονομίας μας. Ειδικότερα, όπως έχουμε επανειλημμένα σημειώσει, τα δημοσιονομικά μέτρα που δρομολόγησε ήδη ή δεσμεύτηκε να δαπανήσει η ελληνική κυβέρνηση, για την περίοδο της πανδημίας 2020 έως 2022, με δανεικά φυσικά, είναι μακράν τα υψηλότερα όλων των κρατών της Ευρώπης.

Αναλυτικότερα, σύμφωνα με τους αναθεωρημένους πίνακες που συνέταξε το ΔΝΤ, με κριτήριο τα δημοσιονομικά μέτρα ως προς το ΑΕΠ του 2020, ήταν ύψους 17,5%. Περαιτέρω, εκτός από τα δημοσιονομικά μέτρα που αφορούν τις κρατικές δαπάνες για την πανδημία, συν τα αναβληθέντα έσοδα, η Κυβέρνηση δρομολόγησε επιπλέον μέτρα ενίσχυσης της ρευστότητας, όπως είναι τα δάνεια. Εντούτοις, η ύφεση του 2020 της ελληνικής οικονομίας, ήταν η δεύτερη μεγαλύτερη της ΕΕ, στο 9% μετά τα αναθεωρημένα στοιχεία της ΕΛΣΤΑΤ, από 8,2% προηγουμένως, παρά τις αλχημείες, βέβαια, της ΕΛΣΤΑΤ, όσον αφορά τις προηγούμενες αναθεωρήσεις. Το πώς είναι δυνατόν τώρα, μία χώρα, με το μεγαλύτερο δημόσιο και «κόκκινο» ιδιωτικό χρέος της Ευρώπης, να σπαταλάει τόσα χρήματα με δανεικά, περισσότερα απ’ όλες τις άλλες χώρες, επιπλέον της κάκιστης διαχείρισης της κρίσης, με τα αχρείαστα lockdowns, είναι ασφαλώς ακατανόητη, θυμίζοντας την περίοδο 2004-2009 της ίδιας κυβέρνησης, ή το «λεφτά υπάρχουν» του Γιώργου Παπανδρέου. Στα πλαίσια αυτά, πόσο μάλλον με την ενεργειακή κρίση και με τον πληθωρισμό σε εξέλιξη, ο οποίος δεν θα είναι καθόλου παροδικός, έχει κάποια λογική η συντηρητική στάση των τραπεζών, αν και παραμένει απαράδεκτη, με δεδομένη τη στήριξή τους από τους φορολογουμένους.

Συνεχίζοντας, υπενθυμίζουμε στο θέμα των τραπεζών, πως ο κ. Χατζηνικολάου, σε Επιτροπή της Βουλής την 1/4/2021 εδώ, είχε πει, πως ο μετασχηματισμός hive-down, έχει στόχο να μην δραστηριοποιηθεί ο αναβαλλόμενος φόρος και γίνει η έκδοση νέων μετοχών χωρίς λόγο. Δεν πρέπει να το ξεχνάμε καθόλου αυτό, επιβεβαιώνοντας ουσιαστικά τη παράκαμψη του νόμου Χαρδούβελη του άρθρου 23 του ν.4302/2014. Εύλογα, λοιπόν, αναρωτιόμαστε, αν θα παραγγελθεί εισαγγελική έρευνα, προκειμένου να εξεταστεί εάν θίγεται το συμφέρον του δημοσίου, με δεδομένο το ότι, με το άρθρο 52 του ν.4637/2019, δεν είναι πλέον αυτεπάγγελτη.

Παρά τη στήριξη των τραπεζών από τους φορολογουμένους με τόσα χρήματα, τελικά αφελληνίστηκαν, αφού ακόμη και οι μετοχές τους, που έχουν παραμείνει στο δημόσιο, είναι στην ουσία στην κατοχή του ΤΧΣ των ξένων.

Έχουν μετατραπεί δε, σε κράτος εν κράτει, κυριολεκτικά, μεταξύ άλλων κρίνοντας, από το ότι η Kυβέρνηση τις εκλιπαρεί να δανείσουν την πραγματική οικονομία πολύ συχνά, χωρίς κανένα αποτέλεσμα, όπως και σήμερα άλλωστε.

Γενικότερα τώρα, όσον αφορά το τραπεζικό σύστημα, χρεώνει τις υψηλότερες προμήθειες συγκριτικά με την Ευρωπαϊκή Ένωση, ενώ, έχει επίσης, τα μεγαλύτερα spread, τη μεγαλύτερη, δηλαδή, διαφορά, μεταξύ επιτοκίων, χορηγήσεων και καταθέσεων. Με αποτέλεσμα να μην είναι πια ανταγωνίσιμες οι ελληνικές επιχειρήσεις, πόσο μάλλον, όταν πληρώνουν επιπλέον, το υψηλότερο κόστος ενέργειας στην Ευρώπη, τις ακριβότερες τηλεπικοινωνίες κοκ. Έτσι, βέβαια, οι επιχειρήσεις μας, δεν πληρούν τα κριτήρια δανεισμού, ενώ γίνονται όλο και περισσότερες.

Από την άλλη πλευρά, ο τραπεζικός τομέας είχε, βέβαια, κάποιες περιορισμένες απώλειες – πρέπει να το δει κανείς – συνεχίζοντας, όμως, να λαμβάνει σημαντικό μέρος των εσόδων του από τις προμήθειες. Δηλαδή, 471 εκατομμύρια, σε σύνολο 2,773 δισ. ευρώ εσόδων το πρώτο τρίμηνο του 2021, ενώ τα έσοδά του από τόκους, μειώθηκαν στα 1,834 δις από 1,862 δις, στην ίδια χρονική περίοδο, συγκριτικά με την προηγούμενη. Προφανώς, λόγω του περιορισμένου δανεισμού της πραγματικής οικονομίας, παρά τη μεγάλη αύξηση των καταθέσεων.

Προχωρώ τώρα σε κάποιες ερωτήσεις, προσπαθώντας να μην επαναλάβω αυτά που ήδη έχουν ρωτήσει άλλοι συνάδελφοι.

 Είναι σωστό, αλήθεια, το ότι θα απαιτηθούν 14 ευρώ τραπεζικά κεφάλαια για κάθε 100 ευρώ δάνειο, σε αντίθεση με όλες τις υπόλοιπες χώρες της Ευρωπαϊκής Ένωσης; Εάν ναι, δεν θα περιορίσει σημαντικά το δανεισμό των τραπεζών, ο οποίος θα αφορά μόνο 10.000 έως 20.000 επιχειρήσεις στην Ελλάδα, που πληρούν ταυτόχρονα τα κριτήρια χρηματοδότησης των τραπεζών και του Ταμείου Ανάκαμψης;

Είναι αληθές πως το βασικό πελατολόγιο των συστημικών τραπεζών, όσον αφορά το δανεισμό τους, τους πελάτες τους, είναι μόλις περί τις 2.000 μεγάλες επιχειρήσεις που έχουν καλούς δείκτες λειτουργικών κερδών, σωστή σχέση ιδίων προς ξένα κεφάλαια, καθώς, επίσης, βιώσιμο παραγωγικό μοντέλο;

Ισχύει το ότι από τις εκατό αιτήσεις χρηματοδότησης των μικρομεσαίων επιχειρήσεων, οι ογδόντα δεν εγκρίνονται, επειδή οι εξήντα είναι ζημιογόνες, οι δεκάξι δεν έχουν βιώσιμα σχέδια για το μέλλον και οι τέσσερις αρνητική εικόνα στα καταστήματα των τραπεζών, με τα οποία συνεργάζονται;

Περαιτέρω, δεν είναι απαράδεκτο το ότι από τα δάνεια της πανδημίας, το μεγαλύτερο μέρος τους απορροφήθηκε από τις μεγάλες επιχειρήσεις;

Αλήθεια, πώς εκτιμώνται σήμερα τα «κόκκινα» δάνεια της πανδημίας από την Τράπεζα της Ελλάδος και από τις τράπεζες;

Κλείνοντας, εμείς ως Ελληνική Λύση, εμμένουμε στη λύση της Bad Bank, κατά το παράδειγμα των Ηνωμένων Πολιτειών της δεκαετίας του 1930, ειδικά για τα στεγαστικά.

Θεωρούμε δε, πως ο νέος πτωχευτικός νόμος είναι απαράδεκτος, ενώ τα Προγράμματα Γέφυρα, ακόμη μία έμμεση επιδότηση των τραπεζών, παρά το ότι ωφελούν, φυσικά, τις επιχειρήσεις και τους καταναλωτές, έχοντας την άποψη, πως πρέπει να βρεθεί μια πιο μόνιμη λύση.

Προτείνουμε, επίσης, την παροχή εγγυήσεων για τις μικρομεσαίες επιχειρήσεις, που να μην καταστρατηγείται, όμως, από τις τράπεζες, όπως αυτή που θυμόμαστε του 80% ,που οι τράπεζες απαιτούσαν το μη εγγυημένο 20%, από τις επιχειρήσεις. Εάν δεν δοθούν εγγυήσεις από το κράτος, θα κινδυνεύσουν με χρεοκοπία έως και 700.000 επιχειρήσεις, που απασχολούν περί τα 2 εκατομμύρια Έλληνες. Γεγονός που σημαίνει, πως θα ακολουθήσει ένα δεύτερο κύμα μετανάστευσης των Ελλήνων, που θα καταστρέψει εντελώς την οικονομία μας.

Ένα άλλο θέμα, βέβαια, είναι η χρηματοδότηση του πρωτογενούς μας τομέα, που υποφέρει πάρα πολύ, μετά τα γεγονότα της Αγροτικής Τράπεζας. Έχει πάρα πολύ καλές προοπτικές, έχει τη δυνατότητα να αναπτυχθεί σε μεγάλο βαθμό και θα πρέπει να βοηθηθεί, ειδικά από την Κυβέρνηση.

Τέλος, προτείνουμε μία καλύτερη λειτουργία της Αναπτυξιακής Τράπεζας, ακόμη και με απευθείας δανειοδοτήσεις, αφού πρέπει να υπάρξει ανταγωνισμός για τις τράπεζες, καθώς επίσης, τη βελτίωση της δραστηριοποίησης της Επιτροπής Ανταγωνισμού στον τραπεζικό τομέα, έτσι ώστε να εξασφαλιστεί η σωστή λειτουργία της χρηματοπιστωτικής αγοράς.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ**: Κύριε Πρόεδρε, συγχαρητήρια για την εκλογή σας και εύχομαι να έχετε πάντα τη δύναμη και την υπομονή να διευθύνετε τις συνεδριάσεις της Επιτροπής, όπως το κάνατε μέχρι τώρα. Λέω την υπομονή, διότι πραγματικά χρειάζεται υπομονή να διευθύνεις μια συνεδρίαση για ένα τόσο σημαντικό ζήτημα, στο οποίο από την κυβερνητική παράταξη, από τους 150 περίπου Βουλευτές, (γιατί μερικοί έχουν διαγραφεί ή έχουν αποχωρήσει,) αυτή τη στιγμή στην αίθουσα δεν υπάρχει ούτε ένας Βουλευτής της Νέας Δημοκρατίας και όσοι είναι συνδεδεμένοι έχουν κλειστές και τις οθόνες τους, ενώ από τους βουλευτές του ΣΥΡΙΖΑ, είμαστε τρεις στην αίθουσα και ένας παρακολουθεί με ανοιχτή την οθόνη.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Είναι σε τηλεδιάσκεψη. Είναι αρκετοί συνάδελφοι, αγαπητέ κύριε Αλεξιάδη.

**ΤΡΥΦΩΝ ΑΛΕΞΙΑΔΗΣ**: Εύχομαι να είναι σε τηλεδιάσκεψη, να ακούσουν και να παρέμβουν και να τοποθετηθούν, διότι το ζήτημα είναι πολύ σοβαρό και είναι και θέμα σεβασμού ως προς τους καλεσμένους μας και τους φορείς και όσους ήρθαν εδώ και κάθονται και ακούν τις απόψεις. Είναι θέμα σεβασμού όταν λέμε διάλογο, να ακούμε, να τοποθετούμαστε και να ακούμε και τις απαντήσεις.

Θα θέσω και εγώ ζητήματα και στους εκπροσώπους των φορέων και ελπίζω στην δευτερομιλία τους, να απαντήσουν σε αυτά τα ζητήματα. Πρώτα απ’ όλα, είναι θετικός ο διάλογος που γίνεται σήμερα στην Επιτροπή Οικονομικών Υποθέσεων και όπως έχουμε επαναλάβει πάρα πολλές φορές και μονότονα, θα το ξαναπούμε σήμερα μέχρι να αναγκαστεί το Υπουργείο Οικονομικών να το κάνει, μακάρι το Υπουργείο Οικονομικών, με τα τόσα πολλά επιχειρήματα που έχει, για τα τόσα «τραγικά λάθη» που έκανε ο ΣΥΡΙΖΑ στο τομέα της φορολογίας, μακάρι να πάρει πρωτοβουλία και να οργανώσουμε μια ανάλογη συζήτηση για τα θέματα φορολογικού συστήματος. Μακάρι, να καλέσουμε εδώ και ειδικούς - ένας από αυτούς είναι ο κ. Ράπανος, που θυμάμαι σε Επιτροπή για την αναμόρφωση του φορολογικού συστήματος από τη δεκαετία του ’90 - με ειδική γνώση σε αυτά τα ζητήματα, για να μιλήσουμε για όλα αυτά.

Σε ότι αφορά τη σημερινή διαδικασία και με ευθύνη πιστεύω και του Υπουργείου Οικονομικών, θα έπρεπε να υπάρχει μια καλύτερη προετοιμασία και να έχουμε τουλάχιστον κάποιες γραπτές εισηγήσεις και κάποια δεδομένα και είναι λάθος ότι συζητάμε για ένα πάρα πολύ σοβαρό ζήτημα προφορικά. Δεν νομίζω ότι αυτό βοηθά, ούτε αξιοποιεί την εγκυρότητα, την επαγγελματική πείρα, την επιστημονική επάρκεια των καλεσμένων μας, των εκπροσώπων των φορέων, ούτε εμάς ως κοινοβούλιο. Καλό θα ήταν να υπάρχουν γραπτές εισηγήσεις και να τοποθετηθούμε για όλα αυτά τα ζητήματα.

Με δεδομένο τον σεβασμό στο πρόσωπο όσων είναι στην αίθουσα, αλλά και όσων εκπροσώπων φορέων είναι από τηλεδιάσκεψη, θέλω να πω ότι σέβομαι τις διαφορετικές απόψεις. Γνωρίζω πρόσωπα, γνωρίζω πολιτικές διαδρομές, γνωρίζω πολιτικές απόψεις, είμαι από αυτούς που έχω πει με σαφήνεια ότι δεν υπάρχει απολίτικος τεχνοκράτης. Έχουν λυθεί αυτά φιλοσοφικά, από την αρχαία Ελλάδα. Υπάρχουν πολιτικές απόψεις, υπάρχουν πολιτικές διαφορές, τα σέβομαι αυτά, αλλά σας παρακαλώ, όταν ακούμε σε αυτήν την αίθουσα για κοινωνικό πρόσωπο τραπεζών, φέρτε μας εδώ έστω έναν πελάτη τραπεζών. Επειδή εγώ έχω αποπληρώσει το στεγαστικό μου δάνειο μετά από μεγάλο αγώνα και μετά από μεγάλη ταλαιπωρία, μπορώ να σας φέρω στοιχεία πόσο επιβαρύνθηκα και πόσο ταλαιπωρήθηκα μετά την αποπληρωμή του δανείου. Αυτό όμως είναι προσωπική μου υπόθεση. Δεν μιλάω γι’ αυτό, αλλά όλα καλά στον τομέα των τραπεζών; Αυτή η λογική των πανηγυρισμών κι ότι δεν έχει γίνει κανένα λάθος και όλα είναι τέλεια! Ρωτήστε, λοιπόν, τους πελάτες, τους πολίτες, τις επιχειρήσεις, για τις υπέρογκες χρεώσεις, οι οποίες δυστυχώς εξακολουθούν να ισχύουν και να επιβαρύνουν τους πολίτες και τις επιχειρήσεις. Δεν μπορώ να καταλάβω πως οι υπέρογκες χρεώσεις των τραπεζών, οι οποίες έχουν ενισχυθεί τόσο πολύ από το ελληνικό δημόσιο, βοηθούν την ανταγωνιστικότητα των επιχειρήσεων και βοηθούν την ανάπτυξη. Πως βοηθούν; Ρωτάω, λοιπόν και απαντήστε μας, όπως απαντήστε κάποια στιγμή και για το κλείσιμο καταστημάτων, διότι εγώ στην πλατεία Κρήνης στη Νίκαια που μένω, σε μια λαϊκή περιοχή, όπου δεν έχει και ρευστότητα ο κόσμος και πηγαίνουν οι συνταξιούχοι και οι πολίτες όλη την ώρα με την κάρτα να βγάλουν χρήματα, δεν υπάρχει πλέον τίποτα .

Οι συνταξιούχοι πρέπει να κάνουν χιλιόμετρα για να βρουν ΑΤΜ. Δεν λέω για τα ΑΤΜ που στήνουν άλλες επιχειρήσεις, με πολύ μεγάλες χρεώσεις για να κάνεις ανάληψη. Λέω ότι πρέπει, στοιχειωδώς, οι μεγάλες τουλάχιστον τράπεζες, σε κεντρικά σημεία, να έχουν ένα ΑΤΜ χωρίς υπερβολικές χρεώσεις.

Επίσης, επειδή σωστά μιλήσατε για μείωση κόστους για διάφορους λόγους, καλό είναι να έχουμε μία ενημέρωση από την Ελληνική Ένωση Τραπεζών και την Τράπεζα της Ελλάδος. Αυτή η μείωση κόστους αφορά μόνο τραπεζικά καταστήματα, μείωση αριθμού υπαλλήλων και τα λοιπά; Έχετε κάνει κάτι, σε μείωση κόστους, στις μεγάλες και πολύ μεγάλες αμοιβές στελεχών των τραπεζών; Μακάρι να έχουμε ένα στοιχείο εκεί, για να έχουμε και εμείς να λέμε στον κόσμο και να απαντούμε.

Εμείς, ως κυβέρνηση ΣΥΡΙΖΑ -και ήμουν από αυτούς που συμμετείχα, στη διάρκεια που είχα την ανάλογη ευθύνη- κάναμε ότι ήταν δυνατόν να ενισχυθούν οι ηλεκτρονικές συναλλαγές. Έλεγα από τότε στην Ένωση Ελληνικών Τραπεζών, στην Τράπεζα της Ελλάδος και στους υπόλοιπους, για την ενίσχυση των ηλεκτρονικών συναλλαγών που είναι μια αναγκαιότητα και τεχνολογική και είναι μια αναγκαιότητα και για το Υπουργείο Οικονομικών. Διότι, όσο ενισχύουμε τις ηλεκτρονικές συναλλαγές, μειώνουμε φοροδιαφυγή, διαφθορά, λαθρεμπόριο. Διότι περνάνε όλα μέσω του τραπεζικού συστήματος. Αφού το τραπεζικό σύστημα θα έχει τόσο μεγάλο όφελος, θα πρέπει και αυτό να κάνει κάποιο βήμα. Δεν το βλέπω αυτό το βήμα και βλέπω ακόμα υπερβολικές χρεώσεις.

Άκουσα πάρα πολλά από εσάς. Δεν περίμενα να ακούσω από την Κυβέρνηση, καθώς είναι γνωστές οι απόψεις της γι’ αυτά τα ζητήματα. Δεν άκουσα, όμως, ποια είναι η θέση σας για τα δάνεια των κομμάτων -συγκεκριμένων κομμάτων- για τα δάνεια πολιτικών προσώπων, αν δόθηκαν σωστά, αν αποδόθηκαν ευθύνες, αν παρακολουθείτε ως φορείς που έχετε την ευθύνη τον τομέα αποπληρωμής. Διότι, αν ένας πολίτης έχει πρόβλημα στην αποπληρωμή του δανείου, θα ενεργοποιηθεί ο νόμος που έχουν ψηφίσει και θα έχει πρόβλημα ακόμα και η πρώτη κατοικία του. Πολιτικά πρόσωπα, ορισμένα από τα οποία έχουν τεράστιες αμοιβές, όπως προκύπτει από το πόθεν έσχες, γιατί δεν αποπληρώνουν τις υποχρεώσεις και τα δάνειά τους;

Καταθέτω, κύριε Πρόεδρε, στα Πρακτικά -και παράκληση μέχρι τέλος να υπάρχει απάντηση- ένα σημερινό δημοσίευμα για το σκάνδαλο του Ταχυδρομικού Ταμιευτηρίου. Παράκληση να υπάρξει μία απάντηση. «Σκάνδαλο Ταχυδρομικού Ταμιευτηρίου: Αναίρεση από τον Άρειο Πάγο στην απαλλακτική απόφαση». Να έχουμε και τη γνώμη σας.

Επίσης, «Παράνομο δώρο 700 εκατομμυρίων στις τράπεζες», που αφορά στην Αναπτυξιακή Τράπεζα, την Ένωση Ελληνικών Τραπεζών και διάφορους άλλους. Τα καταθέτω στα Πρακτικά και παράκληση να έχουμε απαντήσεις για αυτά τα ζητήματα.

Είπα για το θέμα των δανείων των κομμάτων, διότι, σύμφωνα με την Έκθεση της Επιτροπής Πισσαρίδη - ορισμένοι από το χώρο σας έχουν συμμετάσχει σε αυτήν την ιστορία της περίφημης Έκθεσης, η οποία ποτέ δεν ήρθε εδώ να συζητηθεί και να μας εξηγήσουν διάφορα πράγματα- όταν μια επιχείρηση δεν μπορεί να ανταπεξέλθει, είναι «επιχείρηση ζόμπι». Όταν ένα πολιτικό πρόσωπο, με τεράστιο δανεισμό ή ένα κόμμα με τεράστιο δανεισμό, δεν μπορεί να αποπληρώσει, τι είναι; Είναι «ζόμπι» ή όχι; Αυτό, όμως, πρέπει να το απαντήσετε σε σχέση με τις μικρομεσαίες επιχειρήσεις.

Και ένα ερώτημα για την Τράπεζα της Ελλάδος. Θα ήθελα η Τράπεζα της Ελλάδος να μου εξηγήσει το εξής. Επειδή μελετώ από τη δεκαετία του ‘80 τις Εκθέσεις της Τραπέζης της Ελλάδος, σχεδόν πάντα -και πολύ καλά έκανε- στο Κεφάλαιο που είχε για το φορολογικό μηχανισμό, διαπίστωνε και διατύπωνε το ότι δυστυχώς δεν υπάρχει ανεξαρτησία του φορολογικού μηχανισμού και τα τότε κόμματα εξουσίας -ΠΑΣΟΚ και Νέα Δημοκρατία, Νέα Δημοκρατία και ΠΑΣΟΚ-παρενέβαιναν στους φορολογικούς μηχανισμούς. Αυτό, πολύ σωστά, έχει αντιγραφεί και από τους θεσμούς, στα διάφορα προαπαιτούμενα εκθέσεων και τα λοιπά.

Εμείς, λοιπόν, κάναμε κινήσεις σε αυτήν την κατεύθυνση, 2015-2019. Και θα ήθελα την άποψη της Τράπεζας της Ελλάδος αν θεωρεί αρκετές αυτές τις κινήσεις που έγιναν το 2015-2019. Για το τι έγινε μετά το 2019, μπορεί να ρωτήσει ο κ. Υπουργός και να τοποθετηθεί για αυτά τα ζητήματα, διότι εμείς έχουμε καταγγείλει επώνυμα και συγκεκριμένα ζητήματα.

Και μία άλλη ερώτηση. Από ό,τι έχετε πει, περίπου 47 δισ. είναι αυτά, τα οποία έχουν έρθει από την Ευρωπαϊκή Κεντρική Τράπεζα για αντιμετώπιση των συνεπειών της πανδημίαςCOVID, για ενίσχυση του τραπεζικού συστήματος. Μπορεί να είναι περισσότερα ή λιγότερα –θα μας πείτε εσείς. Καλό είναι να έχουμε μία εικόνα, πόσα από αυτά πήγαν στους μικρομεσαίους, πόσα σε πολίτες, πόσα έχουν «παρκάρει» σε ομόλογα του ελληνικού δημοσίου ή στην Τράπεζα της Ελλάδος. Διότι, αν μιλούμε για «πλεονάζουσα ρευστότητα» και αυτή η πλεονάζουσα ρευστότητα, τελικά, δεν αφορά στην κοινωνία και τις επιχειρήσεις, τότε κάτι δεν πάει καλά και δεν μπορούμε να κρύβουμε τα προβλήματα κάτω από το χαλί.

Εγώ, παρ’ όλα αυτά, θεωρώ θετικό το ότι έχει ξεκινήσει αυτός ο διάλογος. Μακάρι να συνεχιστεί. Μακάρι, κύριε Πρόεδρε, να πείσετε και άλλους βουλευτές της Νέας Δημοκρατίας να είναι στην αίθουσα.

Εμείς θα είμαστε εδώ. Να μιλήσουν και οι υπόλοιποι βουλευτές του ΣΥΡΙΖΑ και, βεβαίως, να ακούσουμε τις απόψεις και τις απαντήσεις σας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε τον κύριο Αλεξιάδη.

Τον λόγο έχει ο κύριος Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, θα ήθελα να ξεκινήσω με μια καλοπροαίρετη παρατήρηση θεσμικού χαρακτήρα, λέγοντας στους προσκαλεσμένους μας και σε αυτούς που απουσιάζουν, παρότι είχαν κληθεί, ότι το ελληνικό κοινοβούλιο αντλεί την εξουσία του από το λαό, είναι εκλεγμένο το ελληνικό κοινοβούλιο δημοκρατικά, η εξουσία όλων των υπόλοιπων θεσμικών παραγόντων σε αυτή τη χώρα είναι δοτή κυρίως, και οφείλουν να έχουν τον απαιτούμενο σεβασμό. Αν δει κανείς το πώς λειτουργεί το αγγλικό κοινοβούλιο σε αυτά τα ζητήματα, προσέρχονται όλοι με τα φόβου Θεού, ας μου επιτραπεί η έκφραση, στους χώρους του αγγλικού κοινοβουλίου.

Τώρα, θα ήθελα να ξεκινήσω κύριε Υπουργέ, με μια σκέψη μου, που επαναλαμβάνω να την λέω και αφορά την περίπτωση νέων ανθρώπων, γιατί όλοι λέμε, τουλάχιστον στα λόγια, ότι νοιαζόμαστε τα νέα παιδιά. Σήμερα ένας νέος άνθρωπος ή δυο, τρεις νέοι μαζί αν ξεκινήσουν να κάνουν μια μικρή πρωτοβουλία επιχειρηματική από τα προγράμματα τα υφιστάμενα κύριε Υπουργέ, όπως γνωρίζετε καλύτερα από εμένα, δεν υπάρχει πρόγραμμα των 30, των 50, δεν μιλάω για προγράμματα των 500.000, προγράμματα μέχρι 100.000 δηλαδή, επιδοτήσεων, ενισχύσεων σε τέτοιου είδους πρωτοβουλίες σε νέους ανθρώπους.

Όσον αφορά στα υπόλοιπα ζητήματα, κύριε Ράπανε γνωρίζετε πόσο σας εκτιμώ, αλλά σήμερα φοβούμαι ότι επιχειρήσατε να αγιοποιήσετε το τραπεζικό σύστημα. Στην Ελλάδα ζούμε κύριε Ράπανε, ξέρουμε πολύ καλά τι πλήρωσε ο ελληνικός λαός για λάθη και αμαρτίες του τραπεζικού συστήματος. Ξέρουμε για τα θαλασσοδάνεια, δεν τα έδωσα εγώ κύριε Ράπανε, τα θαλασσοδάνεια, τα δισεκατομμύρια, όταν ξέρουμε τι έγινε με το αν αναζητήθηκαν τα χρήματα αυτά. Ξέρουμε πάρα πολύ καλά τι έγινε με τις ανακεφαλαιοποιήσεις.

Ξέρουμε πάρα πολύ καλά κύριε Σταϊκούρα, από την εποχή του πρώην Πρωθυπουργού, του Κώστα Καραμανλή, είχαν δοθεί εγγυήσεις, τις οποίες και μετά η Βουλή είχε επανειλημμένως δώσει, μάλιστα σε μία από αυτές τις περιπτώσεις, αν θυμάμαι καλά στην πρώτη επί Καραμανλή, είχε δεσμευθεί ένα ποσόν ότι θα πήγαινε στην πραγματική οικονομία και θυμάστε τι έγινε μετά και τι ακούστηκε, κυκλοφόρησε ότι ποτέ δεν έφθασαν τέτοια χρήματα στην πραγματική οικονομία.

Πόσες επιχειρήσεις κύριε Ράπανε καταστράφηκαν και πόσες θέσεις εργασίας χάθηκαν και πόσα σπίτια χάθηκαν;

Και εδώ, θα μου επιτρέψετε, απευθύνομαι και στο τραπεζικό σύστημα και στην Κυβέρνηση και σε όλους μας, η χώρα βρίσκεται σε μια δύσκολη κατάσταση σε σχέση με την Τουρκία, αναγκάζεται να αγοράζει συνεχώς όπλα, όμως όταν σ’ ένα άνθρωπο θα του πάρει το σύστημα το σπίτι, γιατί να πάει να πολεμήσει το παιδί του, αν χρειασθεί, κύριε Σταϊκούρα; Και το λέω μετά λόγου γνώσεως αυτό και ας το λάβουν καλά υπόψη, τουλάχιστον για την πρώτη κατοικία.

 Δεν ξέρω. Ας βρούμε λύση όλοι μαζί. Είναι υποχρέωση δική μας, όλων μας. Δεν λέω μόνο της Κυβέρνησης. Να βάλουμε πλάτη κι εμείς για να βρούμε έναν τρόπο να προστατεύσουμε την πρώτη κατοικία. Να βάλει πλάτη και το αμαρτωλό τραπεζικό σύστημα, κ. Ράπανη.

Επιτόκια. Το επιτοκιακό περιθώριο στην Ελλάδα σε σχέση με άλλες χώρες της Ευρώπης είναι 2,4% όταν στην Ευρώπη είναι 1,6%. Γιατί εξακολουθεί να υπάρχει αυτή η απόκλιση μεταξύ καταθέσεων και χορηγήσεων; Και πολύ περισσότερο, η τοκογλυφία στα καταναλωτικά δάνεια. Κύριε Σταϊκούρα και ο Πρωθυπουργός απευθύνθηκε στον τραπεζικό σύστημα για τις περίφημες καταχρηστικές χρεώσεις. Έχετε την εντύπωση κ. Σταϊκούρα ότι έχει κάνει κάτι για το τραπεζικό σύστημα; Φωνή βοώντος εν τη ερήμω. Αυτή η συμπεριφορά του τραπεζικού συστήματος σε ότι αφορά τα θέματα των καταχρηστικών χρεώσεων.

Θα ήθελα επίσης, να ρωτήσω τον εκπρόσωπο της Τράπεζας της Ελλάδος, αν έχει τη δυνατότητα η Τράπεζα της Ελλάδος να παρέμβει στα funds σε ότι αφορά το κούρεμα των δανείων στην προσπάθεια διαπραγμάτευσης μπορεί να κάνει κάποιος με αυτούς. Εγώ, με αυτά που γνωρίζω, πιστεύω, ότι μπορεί, αλλά θα ήθελα μια θέση.

Κύριε Υπουργέ, οι τράπεζες έχουν πάρει, έχουν αυτή τη στιγμή στη διάθεσή τους, αυτά τα τελευταία δύο χρόνια, 31 δισεκατομμύρια περίπου από τις καταθέσεις, 47 δισεκατομμύρια από την Ευρωπαϊκή Κεντρική Τράπεζα και 12 δισεκατομμύρια τα χρήματα του Ταμείου Ανάκαμψης, κοντά στα 90 δισεκατομμύρια. Εγώ, θα ήθελα να μου πει ο κ. Ράπανος, από αυτά τα λεφτά, πόσα πήγαν στην πραγματική οικονομία και πόσα πήγανε σε ομόλογα του Ελληνικού Κράτους. Για να δούμε τελικά αν αυτά τα λόγια, τα ωραία, ότι υποστηρίζεται η πραγματική οικονομία, έχουν καμία αξία.

Και επειδή είχα ακούσει κύριε Σταϊκούρα τον κύριο Ζαββό, πρέπει να το πω, γιατί πρέπει να έχουμε τη γενναιότητα να τα λέμε, ήταν ο πρώτος Υπουργός που άκουσα επί Νέας Δημοκρατίας να κάνει παρατήρηση στο τραπεζικό σύστημα για αυτή τη συμπεριφορά που προανέφερα στην αρχή. Είχε πει τότε ο κύριος Ζαββός, ότι αυτό το προφίλ που έχουν οι τράπεζες για τους πελάτες τους είναι παλιό και πρέπει να αλλάξει. Και επ’ αυτού θα ήθελα μια τοποθέτηση και από τον κύριο Υπουργό, αλλά και από τον κ. Ράπανο. Υπάρχει μία τέτοια λογική;

Επίσης θα ήθελα να ρωτήσω. Αν το τραπεζικό σύστημα είναι αποφασισμένο να συνεργαστεί με την Αναπτυξιακή Τράπεζα. Διότι, κύριε Υπουργέ, αν προχωρήσετε στην έκδοση ενός ομολόγου από την Αναπτυξιακή Τράπεζα σε συνεργασία όμως με τις τράπεζες τις συστημικές, οι οποίες έχουν εικόνα των πελατών τους. Δηλαδή, δεν θεωρώ, ότι οι τράπεζες θεωρούν ότι βιώσιμες είναι μόνο, επιχειρηματικά μιλάω όχι χρηματοπιστωτικά, γιατί είναι άλλο το ένα άλλο το άλλο. Θα ήθελα απ’ τον κ. Ράπανο, εάν οι τράπεζες καταρχάς θεωρούν ικανούς μόνο τους 34.000 αυτούς πελάτες τους, που έχουν χρηματοδοτήσει από τους μικρομεσαίους. Εγώ, θεωρώ, ότι έχουνε πάνω από 200.000 ΑΦΜ επιχειρήσεων που επιχειρηματικά είναι βιώσιμες. Μπορεί να δυσκολεύονται, αλλά πληρώνουν, προσλαμβάνουν ανθρώπους. Δεν είναι όλες οι μικρομεσαίες επιχειρήσεις για να βρεθούν στον Καιάδα.

Άρα, λοιπόν, υπάρχει μια προοπτική να υπάρχει μια συνεργασία μέσα από μια τέτοια διαδικασία αξιοποιώντας την Αναπτυξιακή Τράπεζα; Όχι με εγγυήσεις που θα μπορούσε κάποιος να φέρει αντιστάσεις από τις συστημικές τράπεζες, αλλά να υπάρξει ένα ομόλογο. Να εκδοθεί ένα ομόλογο από την Αναπτυξιακή Τράπεζα και οι τράπεζες να δώσουν ενημέρωση στην Αναπτυξιακή, που δεν έχει τέτοιο οργανωμένο αρχείο λόγω του ότι μια νέα επιχείρηση, για να δούμε πώς θα μπορούσε να διευρυνθεί η υποστήριξη στις μικρομεσαίες επιχειρήσεις, οι οποίες αυτή τη στιγμή δοκιμάζονται και λόγω της κρίσης και οι οποίες είναι αυτό που λέμε πάντα εμείς οι πολιτικοί, «η σπονδυλική στήλη» της Ελληνικής οικονομίας.

 Κύριε Πρόεδρε, αυτές είναι περίπου οι σκέψεις, που ήθελα να καταθέσω και ελπίζω ότι μέσα από αυτή την συζήτηση θα μπορέσει πραγματικά το τραπεζικό σύστημα να αντιληφθεί ότι έχει ευθύνες, κ. Ράπανε.

Αυτό που κάνουνε με τα υποκαταστήματα που κλείνουν και αναγκάζουν μικρούς επιχειρηματίες, εγώ έχω εικόνα από την πατρίδα μου, το λιγότερο που θέλουν να πάνε από μια περιοχή είναι 40 χιλιόμετρα και σε κακό πολλές φορές οδικό δίκτυο, για να λύσουν ζητήματα που έχουν σχέση με την συνεργασία τους με τις τράπεζες.

Αυτό που έγινε με το τραπεζικό σύστημα είναι εξαιρετικά εγκληματικό, ας μου επιτραπεί η έκφραση, διότι είναι 4 τράπεζες. Θα μπορούσε να υπάρξει μια συνεννόηση. Σας λέω π.χ. στον Αστακό της Αιτωλοακαρνανίας, δεν μπορούσε 1 από τις 4 να έχει ένα μικρό υποκατάστημα; Αυτό γίνεται σε όλη την Ελλάδα. Θα πρέπει να το λάβετε πολύ σοβαρά υπόψη σας. Δεν πρέπει όλα να γίνονται προς όφελος των τραπεζών.

Ευχαριστώ, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει, ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κ. Πρόεδρε.

Νομίζω ότι η συζήτηση που γίνεται σήμερα δεν είναι η πρώτη φορά που γίνεται και με εκπροσώπους των τραπεζών. Βεβαίως, προστίθεται άλλη μια συζήτηση αποκαλυπτική σε σχέση με τη χρηματοδότηση των μικρών και μικρομεσαίων επιχειρήσεων από το συστημικό τραπεζικό σύστημα.

 Νομίζω ότι τα στοιχεία είναι αδιάσειστα και αυτά που αναφέρθηκαν εισηγητικά και αυτά που ανέφεραν οι εκπρόσωποι των φορέων διαδικτυακά. Πρόσβαση στον τραπεζικό δανεισμό έχουν μόλις 30.000 επιχειρήσεις και σήμερα επιβεβαιώθηκε ότι από αυτές τις 30.000 επιχειρήσεις, τουλάχιστον το 90% αφορά μεγάλες επιχειρήσεις.

Το ζήτημα είναι όμως να μην μένουμε μόνο στις διαπιστώσεις. Πολύ καλά είπε και ο Καββαθάς, αλλά και άλλοι εκπρόσωποι, ότι εν πάση περιπτώσει αυτές είναι διαπιστώσεις. Θα υπάρξουν λύσεις; Διότι διαφορετικά αν δεν υπάρξουν λύσεις, θα έχουμε δεκάδες χιλιάδες κλειστές επιχειρήσεις από εδώ και στο εξής.

 Και, βεβαίως, είναι φανερό, ότι σε αυτό χρεώνεται η Κυβέρνηση με μία πολιτική επιλογή. Πολιτική επιλογή και μέσω των συγχωνεύσεων, αν θέλετε, που επιδιώκει το τελευταίο διάστημα, αλλά και μέσω της ανύπαρκτης χρηματοδοτικής στήριξης να κλείσουν δεκάδες χιλιάδες μικρές επιχειρήσεις.

Ένα δεύτερο ζήτημα που θέλω να πω, διότι ειπώθηκε και εισηγητικά από τον κ. Ράπανο, ότι μπορεί να έκλεισαν υποκαταστήματα πολλά, αλλά παρέμεινε η εξυπηρέτηση έστω μέσω των ΑΤΜ.

 Και επειδή προέρχομαι από το νησιωτικό χώρο, από τις Κυκλάδες συγκεκριμένα, θέλω να σας πω ότι έχουν κλείσει τα τελευταία χρόνια πάρα πολλά καταστήματα.

Σε μία από τις προηγούμενες συζητήσεις που κάναμε, που αφορούσε και νομοσχέδια για το τραπεζικό σύστημα, ειπώθηκε ότι τα τελευταία χρόνια 40% έχουν μειωθεί τα υποκαταστήματα και 30% οι εργαζόμενοι. Και στα νησιά, ιδιαίτερα σε μικρά νησιά, υπάρχει τεράστιο πρόβλημα πρόσβασης των πολιτών προς τις τράπεζες.

Ξέρετε πολύ καλά ότι μόνο το 2020 έκλεισαν 158 υποκαταστήματα από τις 4 συστημικές τράπεζες. Να πω χαρακτηριστικά το παράδειγμα της Ανάφης. Η Ανάφη είναι ένα νησί με 200 - 300 μόνιμους κατοίκους, αλλά αυτό δεν λέει τίποτα, δεν σημαίνει ότι τους καταδικάζουμε στον αφανισμό.

Στην Ανάφη υπάρχει ή υπήρχε, γιατί ήταν να κλείσει και δεν ξέρω αν έχει προλάβει και έχει κλείσει το υποκατάστημα του Ταχυδρομικού Ταμιευτηρίου, το οποίο εξυπηρετούσε και μία συστημική τράπεζα. Λοιπόν, κλείνουν τράπεζες, κλείνουν υποκαταστήματα των ΕΛΤΑ, καταλαβαίνετε ότι για τους κατοίκους των μικρών νησιών, η πραγματικότητα είναι πάρα πολύ ζοφερή.

Θέλω να πω σε αυτό το σημείο ότι σύμφωνα με μία έρευνα που έχει κάνει η ΟΤΟΕ, με στοιχεία για το 2019, δηλαδή, δεν παίρνει υπόψη ούτε τη συνέχεια που ήταν αρνητική για το 2020 και το 2021, η Ελλάδα -δημοσιεύθηκε το 2020 αυτή η έρευνα- έχει από υποκαταστήματα ανά 100.000 κατοίκους 19,2, ενώ η Ιταλία έχει αντίστοιχα 38,8, η Γαλλία 34,3, η Πορτογαλία 38,2 και η Ισπανία 49,7. Επίσης, στην Ελλάδα, ένας τραπεζικός υπάλληλος αντιστοιχεί σε 292 κατοίκους, ενώ στην ευρωζώνη, ένας τραπεζικός υπάλληλος αντιστοιχεί σε 185 κατοίκους. Αυτή είναι, λοιπόν, η πραγματικότητα του τραπεζικού συστήματος και από εκεί και πέρα, τα συμπεράσματα δικά μας, όλων.

Ένα τρίτο και τελευταίο ζήτημα που θέλω να θέσω, επειδή συμμετέχω και στην Ομάδα Φιλίας με την Κοινοβουλευτική Ομάδα Φιλίας της Κούβας, είναι το εξής. Υπάρχουν δύο συγκεκριμένες καταγγελίες για τον Ιούλιο και τον Αύγουστο, με εμβάσματα που προσπάθησαν μέσω της Εθνικής Τράπεζας να φθάσουν στην Κούβα και δεν έφτασαν ποτέ. Και το ερώτημα είναι, το εξής. Υπάρχει εμπάργκο, την ώρα που η χώρα ψηφίζει στον Ο.Η.Ε. και σε όλα τα διεθνή φόρα, υπέρ της κατάργησης του εμπάργκο; Υπάρχει εμπάργκο από το τραπεζικό σύστημα σε βάρος της Κούβας; Αν υπάρχει μία απάντηση για αυτό το ερώτημα, ας πούμε ειπωθεί.

Σας ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε πολύ, τον κύριο Συρμαλένιο.

Το λόγο έχει ο κύριος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Σας ευχαριστώ πολύ, κύριε Πρόεδρε.

Κύριε Πρόεδρε, συγχαρητήρια για την επανεκλογή σας και ευχαριστώ πολύ την Επιτροπή που με δέχεται στις τάξεις της. Κύριε Πρόεδρε, δυστυχώς, σε δύο επιμέρους ζητήματα θεσμικού ενδιαφέροντος, γινόμαστε αποδέκτες μιας εικόνας, η οποία δεν βοηθά καθόλου το Ελληνικό Κοινοβούλιο και μάλιστα για ένα τόσο σοβαρό ζήτημα που συζητείται σήμερα και αφορά την ραχοκοκαλιά της οικονομίας -όπως πολλοί έχουν χρησιμοποιήσει τον όρο αυτό- τις μικρομεσαίες επιχειρήσεις και τα προβλήματα που αντιμετωπίζουν αυτές λόγω της ελλιπούς χρηματοδότησης από το τραπεζικό σύστημα ή τις καθόλου χρηματοδοτήσεις από το τραπεζικό σύστημα. Νομίζω, λοιπόν, ότι η μη παρουσία της Κοινοβουλευτικής Ομάδας της Νέας Δημοκρατίας, τουλάχιστον κάποιος εκπρόσωπός της εδώ στην αίθουσα, δεν βοηθά καθόλου. Καταλαβαίνω ότι η δυνατότητα που μας δίνετε να παρακολουθήσουμε την Επιτροπή από τον υπολογιστή, οδηγεί ορισμένες ή ορισμένους Βουλευτές, να μην είναι σήμερα στην αίθουσα. Παρόλα αυτά, νομίζω, ότι έπρεπε να είναι εδώ και να τοποθετούνται.

Και το σημαντικότερο από όλα, κύριε Πρόεδρε, είναι το γεγονός, ότι ο Κεντρικός Τραπεζίτης, όπως θέλει ο ίδιος να ονοματίζετε, ο κύριος Στουρνάρας, δεν βρήκε τον χρόνο να έρθει να ενημερώσει την εθνική αντιπροσωπεία για το τι ακριβώς συμβαίνει στο τραπεζικό σύστημα και το πώς σκέφτεται ο ίδιος να διαχειριστεί το πρόβλημα της μη χρηματοδότησης των επιχειρήσεων. Το επιχείρημά του, δηλαδή, αυτό που ακούστηκε εδώ, ότι «τάχα είχε δουλειά με κάποια άλλη συνεδρίαση», δυστυχώς, από την πραγματικότητα καταρρίπτεται και εν τοιαύτη περιπτώσει όταν γίνονται τέτοιου είδους συνεδριάσεις, νομίζω, ότι κυρίαρχο ρόλο έχουν αυτές οι συνεδριάσεις και θα πρέπει όλοι να ακυρώσουμε τα προγράμματά μας και να βρισκόμαστε παρόντες στην συζήτηση της Επιτροπή, παρά να βρισκόμαστε σε κάποια άλλη δευτερευούσης σημασίας δουλειά.

Κύριε Πρόεδρε, νομίζω, ότι η Κυβέρνηση διά στόματος του Υπουργού, αλλά και ενός Βουλευτή, ο οποίος τοποθετήθηκε από την Κοινοβουλευτική Ομάδα της Νέας Δημοκρατίας αλλά και από αυτά που ακούγονται από τον Εκπρόσωπο της Τράπεζας της Ελλάδος και από τον Πρόεδρο της Ένωσης Τραπεζών, συγκλίνει στο επιχείρημα, είναι κοινό μάλλον το επιχείρημα και η στρατηγική και των δύο. Πως θα μπορούσε άλλωστε όταν και οι δύο πλευρές, μάλλον, έχουν ως στόχο μια νεοφιλελεύθερη αντίληψη, μια κακή αντίληψη, για το τι σημαίνει επιχειρείν στη χώρα μας, τι σημαίνει επιχείρηση και ποιους πρέπει να βοηθάμε.

 Το επιχείρημα, λοιπόν, ότι έχουμε στην Ελλάδα πολλές επιχειρήσεις «ζόμπι», υπάρχει, το ενισχύουν με τοποθετήσεις τους οι εκπροσώπου της Τράπεζας της Ελλάδος και οι εκπροσώπου της Ένωσης Ελληνικών Τραπεζών και του Υπουργού, ότι η μεγαλύτερη πλειοψηφία των επιχειρήσεων στη χώρα μας είναι επιχειρήσεις «ζόμπι» και είτε πρέπει να κλείσουν, είτε θα πρέπει να συγχωνευθούν. Αυτό είναι το επιχείρημά σας. Αυτό είναι, το οποίο, λέτε στους ανθρώπους, οι οποίοι με κόπο προσπαθούν να διατηρήσουν τις επιχειρήσεις στην χώρα μας, παρά τις δυσκολίες και της δεκαετούς οικονομικής κρίσης, αλλά και της κρίσης του κορωνοϊού, την οποία περνάμε τα τελευταία δύο χρόνια.

Το γεγονός ότι έρχεται, κύριε Υπουργέ, και να χρησιμοποιήσω μια αγοραία έκφραση, σας βάζει «χέρι» ο Βουλευτής της Νέας Δημοκρατίας σε εσάς, στην Τράπεζα της Ελλάδος και στην Ένωση Ελληνικών Τραπεζών, ότι δεν κάνετε τίποτα για τον νέο Πτωχευτικό Κώδικα και για τη διαχείριση των σπιτιών, γιατί δεν βγάζετε εύκολα στο σφυρί τα σπίτια των Ελλήνων πολιτών. Νομίζω, κύριε Υπουργέ, ότι δείχνει και την τάση και τη θέληση και το πολιτικό σχέδιο, το οποίο υλοποιείτε και το έχετε για το επόμενο διάστημα στο νου σας.

Ξέρετε, κύριε εκπρόσωπε της Τράπεζας της Ελλάδος και κύριε Πρόεδρε της Ένωσης Ελληνικών Τραπεζών αυτό που υπάρχει στην ευρεία συζήτηση, στην κοινωνία, που μάλλον απόντες είστε από αυτό και καλά κάνετε ούτως ή άλλως στο πλαίσιο, στο οποίο ζείτε σας βοηθάει η απουσία σας στην κοινωνική συζήτηση.

**ΒΑΣΙΛΕΙΟΣ ΡΑΠΑΝΟΣ (Πρόεδρος της Ελληνικής Ένωσης Τραπεζών (ΕΕΤ)):** *Ομιλεί εκτός μικρόφωνου.*

**ΚΩΝΣΤΑΝΤΙΝΟΣ ΜΠΑΡΚΑΣ:** Εγώ έχω την ευθύνη των λεγομένων μου, κύριε Πρόεδρε, οπότε εσείς θα με διορθώσετε.

Αυτό που συζητείται ευρεία έξω στους ιδιοκτήτες, στις επιχειρήσεις «ζόμπι», τις οποίες εσείς χαρακτηρίζετε, λένε ότι δεν έχουμε τη δυνατότητα ούτε έξω από τις τράπεζες να περνάμε. Και αυτό αποδεικνύεται από πάρα πολλά πράγματα. Αρχικά από το γεγονός ότι η πλειοψηφία των ελληνικών επιχειρήσεων στη χώρα μας έχουν αδυναμία στο να χρηματοδοτηθούν με κάποια δάνεια από εσάς.

Επίσης, εσείς είστε αυτοί, οι οποίοι, σε συνεργασία με την Κυβέρνηση και το Υπουργείο Ανάπτυξης, φτιάξατε ένα πρόγραμμα, το ΤΕΠΙΧ Ι και ΙΙ, αν δεν κάνω λάθος. Έρχεται ο ίδιος ο Υπουργός Ανάπτυξης και λέει ότι ναι, οι ελληνικές τράπεζες δεν χρηματοδότησαν επιχειρήσεις με το πρόγραμμα ΤΕΠΙΧ Ι και ΙΙ, δεν πήγαν τα χρήματα αυτά στις επιχειρήσεις, οι οποίες, είχαν σοβαρότατο πρόβλημα.

Μάλιστα, ο κύριος Κατρίνης, εύλογα το είπε αυτό, ότι η πλειοψηφία των επιχειρήσεων, των φίλων επιχειρήσεων θα πω εγώ, που πήραν χρήματα από το ΤΕΠΙΧ Ι τα χρησιμοποίησαν ως buffer για να μπορέσουμε να πάρουμε και χρήματα από το ΤΕΠΙΧ ΙΙ. Άρα, έχουμε διπλή τοποθέτηση χρημάτων στις ίδιες επιχειρήσεις από τα δύο προγράμματα και απουσία της ραχοκοκαλιά των επιχειρήσεων στη χώρα από τα δύο αυτά προγράμματα. Δεν τα λέω εγώ αυτά, κύριε Υπουργέ των Οικονομικών, τα λέει ο Υπουργός Ανάπτυξης.

Νομίζω, λοιπόν, ότι το κοινωνικό πρόσωπο, το οποίο λέτε κύριε Πρόεδρε της Ένωσης Ελληνικών Τραπεζών, ότι έχουν οι τράπεζες στη χώρα μας σταματάει στις σχέσεις που αναπτύσσεται με τους ανθρώπους, οι οποίοι έχουν τη δυνατότητα να μπαίνουν τελικά στα τραπεζικά ιδρύματα της χώρας και να έχουν πρόσβαση στη δανειοδότηση από εσάς.

Αν θέλετε, όντως να αναπτύξετε ένα κοινωνικό πρόσωπο, κύριε Πρόεδρε της Ένωσης Ελληνικών Τραπεζών, θα πρέπει να μας απαντήσετε, γιατί αποφασίσατε έτσι σύντομα και γρήγορα να κλείσετε τόσα καταστήματα σε όλη τη χώρα και μάλιστα, αναγκάζοντας εργαζόμενους και εργαζόμενες από τα καταστήματα αυτά, είτε να μπουν στα προγράμματα εθελούσιας εξόδου από την εργασία τους, όπως εσείς τους κάνατε τις προτάσεις, είτε -και συνέβη αυτό- να πάρουν μεταθέσεις από την επαρχία στην Αθήνα, βιαίως, χωρίς να αξιολογήσετε την οικογενειακή, οικονομική, ψυχολογική και όποια άλλη κατάσταση, εφόσον θέλετε να αναφέρεστε στο κοινωνικό πρόσωπο, το οποίο έχετε, χωρίς να λάβετε καθόλου υπόψη σας αυτά τα ζητήματα;

Θέλω να επανέλθω σε ένα ερώτημα, το οποίο πολύ σωστά τοποθέτησε ο συνάδελφος πριν. Κύριε Πρόεδρε και κύριε Εκπρόσωπε της Τράπεζας της Ελλάδος βλέπω ότι είστε πάρα πολύ καλοί στο να διαχειρίζεστε και να αναπτύσσετε σχέδια για τη διαχείριση των κόκκινων δανείων της μικρομεσαίας επιχείρησης και της οικογένεια στη χώρα.

Κύριε Πρόεδρε, θα ήθελα να μας πείτε, τι θα κάνατε μετά τα δάνεια των κομμάτων στη χώρα μας; Γνωρίζω ότι στη διετία της Προεδρίας του κ. Μητσοτάκη έχει αυξηθεί το χρέος του δανείου της Νέας Δημοκρατίας κατά πάρα πολλά εκατομμύρια. Κάνετε κάτι γι’ αυτό;

Επίσης, τι θα κάνετε, κύριε Πρόεδρε για τα δάνεια των πολιτικών εκπροσώπων, των εκλεγμένων βουλευτών, Προέδρων κομμάτων κ.λπ. Έχετε στόχο να τους πάρετε την πρώτη κατοικία ή όπως προκύπτει από τα πόθεν έσχες, τα οποία είναι στη διάθεσή σας, αν μπείτε στο ίντερνετ μπορείτε να τα βρείτε εύκολα, θα προβείτε σε ενέργειες στο να εκποιήσουν κάποια από τα σπίτια ή τα οικόπεδα τα οποία έχουν, για να μπορέσουν να είναι και αυτοί καλοί στην αποπληρωμή των δανείων του;

Αυτές είναι οι ερωτήσεις, κύριε Πρόεδρε και ευχαριστώ πάρα πολύ για τον χρόνο που μου δώσατε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστώ κύριε Μπάρκα και ευχαριστώ πολύ για τα ευγενικά σας λόγια, όσον αφορά στην επανεκλογή μου.

Όσον αφορά στους συναδέλφους βουλευτές που δεν βρίσκονται στην αίθουσα, αυτή τη στιγμή παρακολουθούν τη συνεδρίαση εννέα συνάδελφοι της Νέας Δημοκρατίας, οπότε δεν πιστεύω ότι υπάρχει κάποιο πρόβλημα.

Το λόγο έχει ο κ. Μαλλιαρόπουλος.

**ΔΗΜΗΤΡΙΟΣ ΜΑΛΛΙΑΡΟΠΟΥΛΟΣ (Διευθυντής Οικονομικής Ανάλυσης και Μελετών της Τράπεζας της Ελλάδος – ΤτΕ):** Ευχαριστώ, κύριε Πρόεδρε, υπήρξαν πολλές ερωτήσεις θα προσπαθήσω να απαντήσω σε σχεδόν όλες.

Ο κ. Παπαδημητρίου ρώτησε, ποια είναι τα ποσοστά των απορρίψεων δανείων μικρών εταιρειών από τις τράπεζες. Το Ευρωσύστημα κάνει μία έρευνα, η οποία είναι κάθε εξάμηνο, το λεγόμενο SAFE, στο οποίο ρωτάμε μικρές επιχειρήσεις για το εάν έχουν δανειστεί, αν έχουν κάνει αίτηση για δάνεια από τράπεζες, αν απορρίφθηκαν, αν εγκρίθηκαν κ.λπ..

 Σύμφωνα με αυτή τη μελέτη λοιπόν, που γίνεται κάθε εξάμηνο, στο διάστημα Οκτωβρίου του 2020 έως το Μάρτιο 2021, το ποσοστό απόρριψης, το οποίο δηλώνουν οι επιχειρήσεις, οι μικρές επιχειρήσεις επαναλαμβάνω, είναι 12% και αυτό έχει πέσει από τα 20% το προηγούμενο εξάμηνο.

Άρα, όταν λέμε ότι απορρίπτονται αιτήσεις, δεν είναι και κανένα τρομακτικό ποσοστό.

Όσον αφορά το ερώτημα της κυρίας Αχτσιόγλου.

Υπάρχει μια υπερβάλλουσα ρευστότητα των τραπεζών, πράγματι οι τράπεζες έχουν πάρει ρευστότητα από την Ευρωπαϊκή Κεντρική Τράπεζα από την αρχή της πανδημίας, διότι η Ευρωπαϊκή Κεντρική Τράπεζα έχει κάνει αποδεκτά πλέον τα ελληνικά ομόλογα ως ενέχυρα και δεν τα χρησιμοποιεί μόνο για αγορές στο πρόγραμμα της πανδημίας, αλλά επίσης οι τράπεζες μπορούν να καταθέτουν τα ενέχυρα αυτά για να πάρουν ρευστότητα.

Έχει, λοιπόν, ενισχυθεί η ρευστότητα το ερώτημα είναι, γιατί δεν δανείζουν ισόποσα οι τράπεζες. Πρέπει να λάβουμε υπόψη μας ότι η εξαίρεση αυτή έχει γίνει μόνο λόγω πανδημίας. Μόνο λόγω πανδημίας γίνονται αποδεκτά τα ελληνικά ομόλογα ως ενέχυρα, ενώ είναι κάτω από την επενδυτική βαθμίδα και δεν θα γινόντουσαν δεκτά κανονικά, αυτό ισχύει μέχρι τον Ιούνιο του 2022.

Άρα, καταλαβαίνετε ότι οι τράπεζες παίρνουν μεν ρευστότητα σήμερα, αλλά βραχυπρόθεσμη ρευστότητα, την οποία δεν γνωρίζουν αν θα μπορούν να την έχουν και μετά τον Ιούνιο του 2022. Δεν έχει παρθεί ακόμα η απόφαση από το Ευρωσύστημα. Άρα, το ερώτημα τού εάν μπορούν οι τράπεζες αυτήν τη ρευστότητα να τη διοχετεύσουν σε μακροχρόνια δάνεια, νομίζω απαντάται από μόνο του. Δεν μπορούν να χρησιμοποιήσουν τη ρευστότητα αυτή χωρίς να γνωρίζουν αν θα την κρατήσουν για μεγάλο διάστημα σε δάνεια, τα οποία θα είναι μακροχρόνια. Αυτή είναι η απάντησή μου στο γιατί οι τράπεζες χρησιμοποιούν τη ρευστότητα αυτή απλά ως ένα «μαξιλάρι» ρευστότητας αυτήν τη στιγμή και δεν τη διοχετεύουν στην οικονομία. Υπάρχει μια αβεβαιότητα ως προς το εάν θα συνεχίσουν να γίνονται αποδεκτά τα ομόλογα του Ελληνικού Δημοσίου στο μέλλον. Ελπίζω ότι σύντομα αυτή η αβεβαιότητα θα αρθεί.

Άκουσα, επίσης, ότι αποδεχόμαστε την ύπαρξη προβλημάτων. Νομίζω, όλοι αποδεχτήκαμε την ύπαρξη προβλημάτων, αλλά δεν έχουμε καμία πρόταση. Η δική μας πρόταση ήταν σαφής, ότι το πρόβλημα της χαμηλής δανειοδότησης των μικρομεσαίων επιχειρήσεων έχει να κάνει με το ασφάλιστρο πιστωτικού κινδύνου. Υπενθυμίζω ότι μέχρι πριν από ένα - δύο χρόνια το ποσοστό των «κόκκινων» δανείων σε μικρές επιχειρήσεις ήταν 60%. Άρα, όταν κάθε δεύτερος επιχειρηματίας έχει «σκάσει» το δάνειο του, ζητάμε από μία τράπεζα σήμερα να του δώσει ένα δάνειο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Μήπως έχετε τα στοιχεία του 2016, πόσα ήταν τα «κόκκινα» στις μικρομεσαίες επιχειρήσεις;

**ΔΗΜΗΤΡΙΟΣ ΜΑΛΛΙΑΡΟΠΟΥΛΟΣ (Διευθυντής Οικονομικής Ανάλυσης και Μελετών της Τραπέζης της Ελλάδος)**: Ήταν, νομίζω, πάνω από 60%. Αυτήν τη στιγμή, στις μικρομεσαίες επιχειρήσεις τα «κόκκινα» δάνεια είναι 51% ενώ κατά μέσο όρο είναι 20%. Η κυρία Αχτσιόγλου, επίσης, είπε ότι οι επιχειρήσεις ζητάνε δάνεια. Όσο αφορά το αν υπάρχει ζήτηση δανείων, αν υπάρχει μεγάλη ζήτηση δάνειων από μικρές επιχειρήσεις. Στην ίδια μελέτη της Ευρωπαϊκής Κεντρικής Τράπεζας, η ζήτηση δανείων μειώνεται το εξάμηνο Οκτώβριος 2020 με Μάρτιος του 2021, από 49% των επιχειρήσεων που ζήτησαν δάνεια από τράπεζες, σε 31%. Άρα, αυτό που είπαμε πριν, ότι υπάρχει μια μεγάλη αύξηση της ρευστότητας στην οικονομία, σημαίνει επίσης ότι λιγότερες εταιρείες ζήτησαν δάνεια.

Ο κύριος Κατρίνης ρώτησε, μειώνονται τα «κόκκινα» δάνεια γιατί δεν ανεβαίνει η πιστωτική επέκταση; Παραμένουν τα «κόκκινα» δάνεια πάλι ψηλά. Έχουμε 20% «κόκκινα» δάνεια σε σχέση με την Ευρωζώνη, που έχει 2%-2,5%. Άρα η επιβάρυνση ακόμη είναι μεγάλη. Επίσης, δεν έχουν εξαφανιστεί τα «κόκκινα» δάνεια από την οικονομία. Έχουν εξαφανιστεί μόνο από τους ισολογισμούς των τραπεζών. Ο κίνδυνος είναι ακόμη εκεί. Κάποιος τα διαχειρίζεται. Δηλαδή, δεν έχει μειωθεί ο αριθμός των δανειοληπτών, οι οποίοι δεν μπόρεσαν να εξυπηρετήσουν τις υποχρεώσεις τους. Άρα, ο κίνδυνος παραμένει εκεί και αυτό κρατάει τα ασφάλιστρα κινδύνου υψηλά.

Επίσης, να σημειώσω ότι το ποσοστό δανειοδότησης αυξήθηκε το 2021 σε σχέση με το 2020. Το ποσοστό των μικρών εταιρειών οι οποίες πήραν δάνεια, σαν ποσοστό όλου του δανεισμού του επιχειρηματικού τομέα, ήταν 41% το 2021, έναντι 37,5% το 2020. Άρα, ναι, υπάρχει ακόμη υποχρηματοδότηση σε σχέση με την προσφορά των εταιρειών αυτών στην οικονομία σε όρους παραγωγής, αλλά και απασχόλησης, πολύ σωστά, αλλά έχουμε κάνει κάποια πρόοδο και μάλιστα μέσα σε μια χρονιά της πανδημίας.

Πρέπει να σημειώσω εδώ, ότι είναι η πρώτη φορά στην ιστορία νομίζω παγκοσμίως, που παρατηρούμε μια τεράστια αύξηση τραπεζικής χρηματοδότησης σε μία χρονιά κρίσης. Συνήθως αυτό που βλέπουμε -και ο κύριος Υπουργός το ξέρει πολύ καλά, έχει κάνει επίσης έρευνα πάνω σε τραπεζικά-υπάρχει μία μεγάλη συσχέτιση της οικονομίας με τον τραπεζικό δανεισμό, όταν οι οικονομίες πάνε σε ύφεση ο τραπεζικός δανεισμός μειώνεται σημαντικά και αυτό που είδαμε σε αυτή τη χώρα ήταν ακριβώς το αντίθετο.

Ο κύριος Καραθανασόπουλος ρώτησε αν γίνονται διαγραφές. Ναι γίνονται μεγάλες διαγραφές δανείων. Ο πρώτος παράγοντας της μείωσης των κόκκινων δανείων αυτή τη στιγμή, βέβαια, είναι οι μεταφορές, η πώληση των δανείων στα funds, ο δεύτερος μεγαλύτερος παράγοντας που ίσως αφορά το 50% της μείωσης, είναι οι διαγραφές δανείων. Οι τράπεζες πράγματι διαγράφουν δάνεια, τα οποία τα έχουν κόκκινα για πολλά χρόνια και δεν έχουν καμία πιθανότητα να εισπράξουν.

Ο κύριος Βιλιάρδος ρώτησε για τα spreads των επιτοκίων. Τα spreads των επιτοκίων είναι υψηλό, ψηλότερο από τις άλλες χώρες στην Ευρωζώνη, επειδή ο πιστωτικός κίνδυνος είναι υψηλός, αν αναβαθμιστεί η χώρα πάρει μεγαλύτερο raking, πιστεύω ότι θα μειωθεί και το spread γιατί τα spreads στον κόσμο των επιχειρήσεων και στον τραπεζικό τομέα, ακολουθούν τα spreads της χώρας, ο κίνδυνος της χώρας και μετά ο κίνδυνος της επιχείρησης.

Ρώτησε, επίσης, αν ισχύει ότι για κάθε 100 ευρώ, τα οποία δίνονται σαν δάνεια, οι τράπεζες χρειάζονται 15 ευρώ ίδια κεφάλαια. Ναι χρειάζονται περίπου τόσα και αυτό δεν είναι διαφορετικό από άλλες χώρες της ζώνης του ευρώ. Για κάθε νέο δάνειο, χρειάζονται οι τράπεζες νέα κεφάλαια και αυτή τη στιγμή ναι μεν η κεφαλαιακή επάρκεια είναι επαρκής είναι πάνω από το ελάχιστο που ζητάνε οι επόπτες, αλλά είμαστε κάτω από το μέσο όρο των τραπεζών της Ευρωζώνης. Και υπάρχουν επίσης και ανάγκες, οι οποίες έρχονται λόγω της Βασιλείας 3 που χρειάζεται οι τράπεζες να αυξήσουν τα κεφάλαιά τους και γι’ αυτούς τους λόγους. Άρα, ένας λόγος γιατί δεν μπορεί να υπάρξει τεράστιος δανεισμός μεγάλος δανεισμός προς επιχειρήσεις είναι επίσης ο περιορισμός από τη μεριά των ιδίων κεφαλαίων.

 Έχουν κάνει οι τράπεζες σημαντικά βήματα το τελευταίο διάστημα να αποκτήσουν νέα κεφάλαια. Ναι έχουν γίνει βήματα, είναι στη σωστή κατεύθυνση, αυτό πρέπει να συνεχιστεί και πρέπει να συνεχιστεί όσο η αγορά είναι πρόθυμη να παρέχει αυτά τα κεφάλαια, γιατί μπορεί και το κλίμα στα χρηματιστήρια και στις αγορές ομολόγων να αλλάξει κάποια στιγμή, άρα, τώρα είναι ένα παράθυρο ευκαιρίας για τις τράπεζες να αυξήσουν τα κεφάλαιά τους.

Ο κύριος Αλεξιάδης ρώτησε για τη χρηματοδότηση από το Ευρωσύστημα. Ναι ισχύει δεν είναι κανένα μυστικό, το βγάζουμε και εμείς στους ισολογισμούς της Τραπέζης της Ελλάδος, 47 δισεκατομμύρια ευρώ έχουν πάρει οι τράπεζες από την αρχή της πανδημίας μέχρι σήμερα από το Ευρωσύστημα ως δάνεια. Από αυτά τα 47 δισεκατομμύρια τα 37 είναι κατατεθειμένα στην Τράπεζα της Ελλάδος. Βέβαια, δύο δισεκατομμύρια είναι υποχρεωτικά διαθέσιμα, το υπόλοιπο είναι ένα μαξιλάρι ρευστότητας. Όπως εξήγησα πριν, είναι δύσκολο να φανταστούμε ότι μπορεί εύκολα να μετατραπεί σε δάνεια μακροχρόνια, διότι υπάρχει αβεβαιότητα για το μέχρι πότε θα ισχύει αυτή η χρηματοδότηση.

Στον κύριο Μπάρκα απλά μια ερώτηση, να αντιτείνω. Είπε γιατί δεν παίρνουν δάνεια οι μικρές επιχειρήσεις. Το ερώτημα μου είναι, αυτές οι επιχειρήσεις, οι οποίες μιλάτε εσείς στη γειτονιά, στην οποία ζείτε γιατί δεν ξέρω που ζείτε, εσείς είπατε ξέρετε που ζούμε εμείς. Ερώτηση, έχουν φορολογική ενημερότητα;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Ράπανος.

**ΒΑΣΙΛΕΙΟΣ ΡΑΠΑΝΟΣ (Πρόεδρος της Ελληνικής Ένωσης Τραπεζών (ΕΕΤ)):** Ευχαριστώ κύριε Πρόεδρε. Οι ερωτήσεις είναι τόσο πολλές, θα προσπαθήσω να ενοποιήσω τα ερωτήματα και να απαντήσω.

Πρώτον, θέλω να υπενθυμίσω στα αξιότιμα μέλη της Επιτροπής, ότι οι τρεις ανακεφαλαιοποιήσεις των τραπεζών που έχουν γίνει, δεν προέρχονται από λάθη των τραπεζών. Ούτε η πρώτη μικρή, ούτε η δεύτερη, ούτε η τρίτη του 2015, δεν προήλθε από λάθη των τραπεζών. Ήταν οι οικονομικές εξελίξεις στη χώρα, που οδήγησαν σε κατάρρευση στο τραπεζικό σύστημα. Και επειδή μιλάμε για τραπεζίτες-τραπεζίτες, εκείνοι που έχασαν τα λεφτά τους, τις αποταμιεύσεις τους, ήταν τα ασφαλιστικά ταμεία από τη μία πλευρά και δεκάδες χιλιάδες μικροεπενδυτές. Άρα, όταν μιλάμε για τραπεζίτες και μεγαλομετόχους, να δούμε ότι η συντριπτική πλειοψηφία των μετόχων, η συντριπτική, ασφαλιστικά ταμεία και γενικότερα, μικροί επενδυτές. Επομένως, οι άνθρωποι αυτοί έχασαν την αξία των μετοχών που είχαν, όχι λόγω λάθους των τραπεζών. Μην ξεχνάμε ότι το 2009 το ποσοστό των μη εξυπηρετούμενων δανείων στην Ελλάδα, ήταν γύρω στο 4% με 4,5%. Περίπου όσο στην υπόλοιπη Ευρώπη και εκτοξεύθηκε λόγω της κρίσης.

Ρευστότητα που δεν τη διοχετεύουμε. Θέλουμε να διοχετεύσουμε ρευστότητα, για να κερδίσουν και περισσότερα. Είπε ο κ. Καραθανασόπουλος, ότι είμαστε κερδοσκοπικά ιδρύματα. Βεβαίως, οι τράπεζες επιζητούν την κερδοφορία, δεν υπάρχει αμφιβολία, μέσα στα πλαίσια που επιτάσσουν οι νόμοι, οι κανονισμοί της ελληνικής πολιτείας και της Ευρωπαϊκής Ένωσης. Αλλά, για να δώσουμε τα δάνεια, πρέπει να πληρούνται κάποιες προϋποθέσεις. Εγώ θα ήθελα να ρωτήσω στους εκπροσώπους των φορέων που μίλησαν, αν μία επιχείρηση παρέχει προϊόντα σε κάποια επιχείρηση και δεν τον πληρώνει, θα συνεχίσει να δίνει προϊόντα; Γιατί οι τράπεζες θα πρέπει να συνεχίσουν να χρηματοδοτούν επιχειρήσεις, οντότητες, που δεν μπορούν να πληρώσουν τα δάνεια τους;

Και πρέπει να σας πω, ότι στη διάρκεια της κρίσης και ιδιαίτερα τα τελευταία χρόνια, έχουμε κάνει χιλιάδες, δεκάδες χιλιάδες ρυθμίσεις μικρών δανείων επιχειρήσεων και νοικοκυριών και έχουμε διαγράψει σημαντικά ποσά. Στα νοικοκυριά για τα στεγαστικά δάνεια, όταν κάποιος δεν μπορούσε να αποπληρώσει το δάνειο, να του κάνουμε ρύθμιση, επιμήκυνση των δόσεων και διαγραφή κεφαλαίου. Χιλιάδες, εκατομμύρια διαγραφές έγιναν και για μικρές επιχειρήσεις και για νοικοκυριά. Μου λέτε ευαισθησία. Πείτε μου, τα τελευταία χρόνια έχουμε βγάλει ένα σπίτι, πρώτη κατοικία ευάλωτου νοικοκυριού σε πλειστηριασμό; Ούτε ένα. Δείτε τι έγινε στις άλλες χώρες. Δείτε τι έγινε στην Ισπανία, που δεν είχε την κρίση που είχαμε εμείς. Πείτε μου αν έχει γίνει, κατά λάθος, ένας ευάλωτος πολίτης αυτή τη στιγμή, να του βγάλαμε το σπίτι σε πλειστηριασμό. Δεν είναι κοινωνική ευαισθησία;

Μιλάμε για τα καταστήματα. Κεφαλαιακή επάρκεια. Βεβαίως και χρειαζόμαστε περισσότερα κεφάλαια. Μάλιστα, μία τράπεζα που έχω την τιμή να προεδρεύω, βγήκαμε πριν λίγους μήνες και είπαμε αυξάνουμε το μετοχικό μας κεφάλαιο, για να μπορέσουμε να χρηματοδοτήσουμε την οικονομία. Διότι, η οποιαδήποτε αύξηση δανειοδότησης, απαιτεί και κάποιους δείκτες κεφαλαιακής επάρκειας να ικανοποιούνται. Το ίδιο έκαναν και όλες οι άλλες τράπεζες. Αύξησαν τα μετοχικά τους κεφάλαια, για να μπορέσουν να μειώσουν τα κόκκινα και επομένως, να εξυπηρετήσουν την κοινωνία.

Για τις μικρομεσαίες. Αναφέρθηκαν οι εκπρόσωποι των φορέων, ότι έχουμε μεγάλο αριθμό μικρών επιχειρήσεων, όπως και στις άλλες χώρες. Ναι, παρακαλώ, όμως σας ανέφερα κάποια στοιχεία, τα οποία δείχνουν ότι η παραγωγικότητα, η αποτελεσματικότητα των ελληνικών επιχειρήσεων των πολύ μικρών, είναι πολύ χαμηλή στην Ευρωπαϊκή Ένωση. Θέλουμε να δώσουμε δάνεια.

 Μειώθηκε η ζήτηση. Σε έναν μεγάλο βαθμό στις μικρές επιχειρήσεις οφείλεται στα προγράμματα της Kυβέρνησης. Οι προκαταβολές που μοιράσατε, κ. Υπουργέ, έδωσαν ρευστότητα σε χιλιάδες επιχειρήσεις που δεν ήρθαν να δανειστούν από τις τράπεζες. Αυτό είναι μια πραγματικότητα για τις πολύ μικρές επιχειρήσεις.

Πώς θα μεγαλώσουν οι επιχειρήσεις. Έχουν αποφασιστεί κάποια μέτρα – κίνητρα, αλλά, νομίζω επιδίωξη όλων μας και των τραπεζών είναι να βοηθήσουμε αυτές τις επιχειρήσεις να μεγαλώσουν για να διασφαλίσουν απασχόληση, για να γίνουν πιο εξωστρεφείς. Σας ανέφερα στοιχεία ότι το 5,6% των επιχειρήσεων κάνουν εξαγωγές. Να βρούμε τρόπους -και εμείς οι τράπεζες είμαστε πάντα διαθέσιμοι- να συζητήσουμε τρόπους να γίνουν πιο εξωστρεφείς οι επιχειρήσεις μας.

Επιτόκια. Κοιτάξτε η Ελλάδα δεν είναι Γερμανία. Ο πιστωτικός κίνδυνος της χώρας έχει μειωθεί σημαντικά, αλλά είναι ακόμα μεγάλος. Επομένως, η πολιτική επιτοκίων που ακολουθούμε εξαρτάται απολύτως από την πιστοληπτική θέση της χώρας. Είμαστε στην Ελλάδα, δεν μπορούμε να ξεφύγουμε από αυτό και γι΄αυτόν ακριβώς το λόγο η τιμολόγηση είναι πιο μεγάλη. Αν μπούμε σε επενδυτική βαθμίδα -ελπίζω σύντομα να μπούμε- τότε θα μειωθεί το κόστος δανεισμού και αυτό θα μεταφερθεί στις επιχειρήσεις.

Ο κ. Αλεξιάδης αναφέρθηκε σε ένα ευαίσθητο θέμα, στις αμοιβές των στελεχών. Εκεί πρέπει να πω ότι μιλάτε για το 1%, διότι το 99% αμείβονται με μισθούς συλλογικών συμβάσεων. Για το 1% που έχουν υψηλές αποδοχές πρέπει να σας πω, κ. Αλεξιάδη, ότι, δυστυχώς, λόγω των ορίων που υπάρχουν δεν μπορούμε να προσελκύσουμε ανθρώπους από το εξωτερικό. Διότι, από τη μία είναι χαμηλές, σε σύγκριση με το εξωτερικό, οι αποδοχές και το δεύτερο είναι η πολύ υψηλή φορολόγηση. Από τις 40.000 ευρώ και πάνω πάει 50%, με αποτέλεσμα ο άλλος να σου λέει, γιατί να αφήσω την Ολλανδία, τη Γαλλία, τη Γερμανία. Ιδιαίτερα στελέχη στους χώρους πληροφορικής. Πρέπει να σας πω ότι ακόμα και χαμηλόβαθμα στελέχη στο χώρο των νέων τεχνολογιών τα χάνουμε συνεχώς, πάνε σε άλλες ιδιωτικές επιχειρήσεις κ.λπ.. Είναι λυπηρό διότι θέλουμε και υπάρχουν άνθρωποι που θέλουν να έρθουν στην Ελλάδα, σε υψηλές θέσεις, σε ξένα τραπεζικά ιδρύματα κ.λπ.. Δυστυχώς, γι΄αυτές τις συνθήκες δεν έρχονται. Και γι΄αυτό που είπατε, σας είπα, είναι σωστό ότι 1% - αν είναι 1%- παίρνουν πολύ υψηλότερες αποδοχές, αλλά θα σας αναφέρω ένα παράδειγμα. Όταν σε μια τράπεζα κάποιος έπαιρνε 16.000 το μήνα και έφυγε, έλεγαν μα με 16.000 φεύγει; Περιζήτητος. Του έδωσαν 20.000 - 25.000 και σε πολύ καλύτερες συνθήκες. Μιλάω για τα υψηλόβαθμα στελέχη. Υπάρχει ένα πρόβλημα εκεί.

Αριθμός των καταστημάτων. Κοιτάξτε, έκλεισαν πολλά καταστήματα γιατί έγιναν συγχωνεύσεις τραπεζών. Μην το ξεχνάμε ότι η τελευταία μεγάλη συγχώνευση του 2013 ήταν η Εμπορική Τράπεζα με την ALPHA, που το 95% των καταστημάτων μας ήταν δίπλα το ένα στο άλλο. Να κρατήσουμε δύο καταστήματα; Ασφαλώς τα κλείσαμε.

Δεύτερον, έχει παρατηρηθεί και ιδιαίτερα μετά την πανδημία ότι ο αριθμός των ατόμων που προσέρχεται για συναλλαγές στα καταστήματα έχει μειωθεί δραματικά. Μόνο πελάτες από 50 - 60 χρονών και πάνω έρχονται πλέον σε τραπεζικό κατάστημα. Δεν απολύσαμε ούτε έναν υπάλληλο στην περίοδο της κρίσης.

Θέλω να πω ότι εξ αυτού του λόγου έπρεπε να μειώσουμε και το προσωπικό. Δεν απολύσαμε μέσα στην κρίση, στη δεκαετή κρίση, ούτε έναν υπάλληλο.

Πάντα ζητούσαμε με ένα συναινετικό τρόπο να βρεθεί μια λύση. Αναφερθήκατε, κύριε Μπάρκα, στο ότι υποχρεώσαμε υπαλλήλους να πάνε στην επαρχία, να τους απολύαμε; Το εναλλακτικό ποιο θα ήταν; Σας λέω ότι έκλεισε το κατάστημα, να απολύσουμε τους υπαλλήλους; Είπαμε, όχι δεν απολύουμε, αλλά σου δίνουμε τη δυνατότητα να έρθεις να δουλέψεις αλλού.

Το θέμα των υπερβολικών χρεώσεων, έχει συζητηθεί κατ’ εξοχήν στη Βουλή. Έχουμε δώσει στοιχεία που έχουν αναρτηθεί νομίζω και στην ιστοσελίδα της Βουλής, που δείχνει ότι οι χρεώσεις που κάνουμε στην Ελλάδα κατά μέσο όρο είναι χαμηλότερες απ’ ότι στις υπόλοιπες χώρες της ΕΕ.

 Κλείνοντας, κύριε Πρόεδρε, θέλω να διαβεβαιώσω την Επιτροπή για κάτι πάρα πολύ απλό. Προσωπικά, είχα παρουσία εδώ από το 2009 και ποτέ δεν αγιοποίησα τράπεζες. Ποτέ δεν είπα ότι δεν έκαναν λάθη, δεν έκαναν αστοχίες, αλλά αυτό που υπέφεραν οι μέτοχοι των τραπεζών, γενικά οι τράπεζες, δεν προήλθε από λάθη των τραπεζών όπως τη μεγάλη κρίση του 2007 – 2008 στις υπόλοιπες χώρες. Σε όλη αυτή την περίοδο προσπαθήσαμε, όπως σας είπα και μέσα από τις τραπεζικές μας εργασίες αλλά και με τη γενικότερη παρουσία μας, να κρατήσουμε μια επαφή με τον κόσμο και να βοηθήσουμε τον κόσμο.

 Αναφέρθηκε ένα σημαντικό θέμα από τους εκπροσώπους των παραγωγικών τάξεων, ο εγγραμματισμός και να ενημερώνουμε τους επιχειρηματίες, ιδιαίτερα τους μικρούς και τους καταναλωτές για τα τραπεζικά προϊόντα, έχουν δίκιο. Εκεί πρέπει, και το παραδέχομαι εγώ ως Πρόεδρος της Ένωσης, ότι πρέπει η Ένωση να κάνει μια πολύ πιο μεγάλη προσπάθεια για να ενημερώνουμε τους μαθητές, τα σχολεία και τους πελάτες μας στις μικρές επιχειρήσεις και να συνεργαστούμε μαζί να δούμε πώς μπορούμε να το κάνουμε, ώστε να ενημερωθούν καλύτερα και να έχουν καλύτερη επίγνωση του τι υπογράφουν, τι συμβάσεις υπογράφουν και τέτοια. Εκεί είναι κάτι στο οποίο δεν έχουμε κάνει τα βήματα που έπρεπε να κάνουμε. Θέλω να είμαι απολύτως ειλικρινής, πρέπει να το κάνουμε.

 Απευθύνομαι προς τον κύριο Υπουργό ότι είμαστε ανοικτοί να βρούμε νέους τρόπους, με τη συνδρομή της πολιτείας, με τη συνεργασία και πραγματικά να βοηθήσουμε τις μικρές επιχειρήσεις να επιβιώσουν. Δεν είμαι οπαδός του σοκ therapy. Πιστεύω ότι πρέπει να βρούμε το κατάλληλο μεταβατικό στάδιο και τα κατάλληλα εργαλεία, για να γίνει η μετάβαση από τη μία κατάσταση στην άλλη ομαλά. Οι όποιες αλλαγές γίνουν. Κύριε Πρόεδρε, σας ευχαριστώ θερμά για την πρόσκληση και ειλικρινά θεωρώ τη συζήτηση πολύ δημιουργική και να επανέλθουμε σε σύντομο χρονικό διάστημα, για να σας ενημερώσουμε τι έχουμε κάνει. Πιστεύω αυτή η ανταλλαγή θα είναι πολύ χρήσιμη για όλους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε και εμείς, κύριε Ράπανε. Προφανώς, είναι πολύ ενδιαφέρουσα η συζήτηση. Το γεγονός ότι είμαστε ήδη τέσσερις ώρες εδώ και συζητάμε αυτά τα θέματα, δείχνει το πολύ μεγάλο ενδιαφέρον του ζητήματος της ρευστότητας των τραπεζών. Είναι μια πρωτοβουλία του Υπουργείου Οικονομικών, την οποία η Επιτροπή μας αγκάλιασε αμέσως και διεύρυνε τους εκπροσώπους των φορέων.

Το λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Κύριε Πρόεδρε, πραγματικά ήταν μια καλή συζήτηση, αλλά για να έχει αποτέλεσμα αυτή η συζήτηση που έγινε στην επιτροπή Οικονομικών Υποθέσεων, εγώ θα έλεγα ότι θα πρέπει να βάλουμε έναν στόχο και να τον βάλουμε από κοινού τράπεζες, παραγωγικοί φορείς και κυβέρνηση, ότι ένα χρόνο μετά πρέπει να έχουμε τουλάχιστον 100.000 επιχειρήσεις μικρομεσαίες, μικρές και πολύ μικρές, οι οποίες να μπορούν να δανειοδοτηθούν από το τραπεζικό σύστημα. Ταυτόχρονα να βρούμε εργαλεία, τα οποία δεν θα είναι στο τραπεζικό σύστημα, όπως είναι οι φορείς μικροπιστώσεων, έτσι ώστε πραγματικά να δώσουμε την ευκαιρία επιβίωσης σε ένα μεγάλο αριθμό επιχειρήσεων, οι οποίες εκ των πραγμάτων φαίνεται ότι είναι αποκλεισμένες από τις τράπεζες.

Με αυτές τις σκέψεις σας ευχαριστώ πολύ για τον χρόνο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κύριο κ. Καββαθά.

Η κυρία Αθηνά Χατζηπέτρου, Πρόεδρος της Ελληνικής Αναπτυξιακής Τράπεζας έχει το λόγο.

**ΑΘΗΝΑ ΧΑΤΖΗΠΕΤΡΟΥ (Πρόεδρος και Διευθύνων Σύμβουλος της Ελληνικής Αναπτυξιακής Τράπεζας):** Κύριε Πρόεδρε, ξεκινάω με τον μέσο όρο των δανείων στα προγράμματα, στα οποία έχει συμμετοχή η Αναπτυξιακή Τράπεζα. Μέσος όρος δανείου Ταμείου Επιχειρηματικότητας ήταν 110.000 ευρώ με πλαφόν τις 500.000 ευρώ, για το Ταμείο Επιχειρηματικότητας 2 μιλάω. Τώρα επειδή ακούστηκε αν χρησιμοποιήθηκε αυτή η εκταμίευση ως εξασφάλιση, υπενθυμίζω ο αριθμός των κοινών ΑΦΜ μεταξύ των προγραμμάτων δεν υπερέβαινε τις 3.000 σε σύνολο 34.000 ΑΦΜ, τα οποία συμμετείχαν στα δύο προγράμματα.

Μέσος όρος δανείου του εγγυοδοτικού στο χαρτοφυλάκιο των μικρομεσαίων επιχειρήσεων ήταν 250.000 ευρώ, χωρίς να υπάρχει πλαφόν, ενώ ο μέσος όρος στο εγγυοδοτικών των μεγάλων επιχειρήσεων, στο μεγάλο χαρτοφυλάκιο δηλαδή, ήταν 3,8 εκατομμύρια ευρώ και είναι 450 οι επιχειρήσεις, οι οποίες συμμετείχαν.

Στο Ταμείο Δυτικής Μακεδονίας το δάνειο έχει πλαφόν, η εγγυοδοσία δηλαδή, είναι για δάνεια που είναι μικρότερα ή ίσα των 50.000 ευρώ. Διευκρινιστικά το αναφέρω.

Να αναφερθώ επίσης σε κάποια θέματα που εγώ θεωρώ πάρα πολύ θετικά με την στόχευση και με το ρόλο που μπορούν να παίξουν όλοι οι φορείς στην εκπαίδευση και στην στόχευση των προϊόντων. Εμείς στην Αναπτυξιακή Τράπεζα έχουμε προχωρήσει σε δημιουργία πολύ καλής εικόνας για την ανάλυση δεδομένων, προκειμένου για τη χάραξη στοχευμένων προϊόντων και έχουμε δημιουργήσει ένα business intelligence σχήμα, αρκετά εκτενές. Έχουμε προσφάτως προχωρήσει σε μία βάση δεδομένων σε συνεργασία με τη γαλλική αναπτυξιακή τράπεζα, την Banque Publique D'Investissement που μπορούμε να χρησιμοποιηθεί αυτή η βάση δεδομένων για τη δημιουργία συσχετίσεων μεταξύ ερευνητικών σχημάτων, μικρών επιχειρήσεων, επενδυτικών σχημάτων, τόσο της Ελλάδας όσο και του εξωτερικού. Συμμετέχουμε, δηλαδή, μέσα από το InnoAgoraσε μία μεγάλη βάση δεδομένων της Γαλλικής Αναπτυξιακής Τράπεζας που λέγεται Euroquity.

Τέλος θέλω να αναφερθώ στο κομμάτι των επόμενων βημάτων που αφορά την εκπαίδευση μέσα από συνεργασίες που έχουμε με το Δημόκριτο, με το Πολυτεχνείο, με τους παραγωγικούς φορείς και με το ΣΕΒ και με τους ΣΒΕ, προχωράμε στην Πελοπόννησο -αναφέρθηκε πριν ο κ. Μπρατάκος σε θέματα με το ΕΒΕΑ- έχουμε συνεργασία με το ΤΜΕΔΕ και προχωράμε σε αυτή την κατεύθυνση με την πρωτογενή παραγωγή, όπως είναι ο αγροτικός τομέας.

Στοχεύουμε στην χάραξη μικρότερων, λιγότερο οριζόντιων αλλά στοχευμένων προγραμμάτων.

Τέλος, θέλω να αναφερθώ στο κομμάτι της καινοτομίας. Η καινοτομία, σε συνεργασία με το Elevate Greece. Έχουμε προχωρήσει σε έναν διαγωνισμό, όπου οι δύο νικητές θα έχουν το ρόλο του proof of concept, δηλαδή τη δημιουργία ενός προϊόντος και όχι απλά το έπαθλο για μία επιχειρηματική πρόταση, για μία πλατφόρμα, ή για μια πρόταση καινοτομίας. Τα δύο κομμάτια που στοχεύουμε είναι καινοτομία και περιβάλλον. Εάν υπάρχει κάτι περισσότερο, παραμένω στη διάθεση σας.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τη κυρία Χατζηπέτρου.

Θα δώσω το λόγο στον Υπουργό Οικονομικών κ. Χρήστο Σταϊκούρα, για να συνοψίσει τα όσα συζητήσαμε σήμερα και να δώσει τις απαντήσεις που εκείνος κρίνει σκόπιμες.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ κύριε Πρόεδρε.

Θα ξεκινήσω ευχαριστώντας όλους. Το ελληνικό τραπεζικό σύστημα, τον επόπτη και τους φορείς, για την εξαιρετική σημερινή συζήτηση. Πολύ παραγωγική, πολύ ρεαλιστική από πλευράς τους. Θα διακρίνω τα κόμματα της Αντιπολίτευσης. Θα εξηγήσω γιατί. Αλλά και για τη σταθερή συμμετοχή τους και τη συμβολή τους στα προβλήματα τα οποία είναι υπαρκτά και χρειάζονται αντιμετώπιση.

Επιβεβαιώνεται από τα λεχθέντα των φορέων και του τραπεζικού συστήματος, με την ευρύτερη έννοια, ότι η Κυβέρνηση έχει ενεργήσει έγκαιρα και μεθοδικά για τη στήριξη της ρευστότητας. Γιατί αυτό είναι το θέμα της συζήτησής μας και θα επανέλθω και σε αυτό για την αντιπολίτευση. Αποδεικνύεται, ότι εμείς δεν κάνουμε επικοινωνιακή διαχείριση του ζητήματος, αλλά ουσιαστικές παρεμβάσεις, σε βάθος συζητήσεις και αναλαμβάνουμε δράσεις. Απεδείχθη και σήμερα, ότι οι φορείς της αγοράς είναι πιο υπεύθυνοι από τα κόμματα της Αντιπολίτευσης.

Κύριε Καββαθά, κάνατε μια τρομερή τοποθέτηση στη δευτερολογία σας, που δείχνει το ρεαλισμό των φορέων της αγοράς, σε σχέση με την αντιπολίτευση. Συνειδητοποιήσατε τι είπε ο κ. Καββαθάς; Είπε να βάλουμε ένα στόχο. Σε ένα χρόνο από σήμερα να υπάρχει η δυνατότητα να χρηματοδοτηθούν από το τραπεζικό σύστημα 100.000 επιχειρήσεις. Το λέει ο εκπρόσωπος της αγοράς. Και ακούω από την αντιπολίτευση, επί μήνες, να λένε, πού είναι όλες οι άλλες επιχειρήσεις που δεν χρηματοδοτήθηκαν, θεωρώντας ,ότι είναι εφικτό ξαφνικά να χρηματοδοτηθούν όλες οι επιχειρήσεις. Οι ίδιοι οι φορείς της αγοράς μιλούν με ρεαλισμό. Σας έχουν προσπεράσει τα κόμματα της αντιπολίτευσης, γιατί μιλούν με ρεαλισμό και σύνεση. Άρα ναι, είναι ένας εφικτός στόχος και θα ήθελα να είναι πιο τολμηρός και πιο φιλόδοξος. Κι εμείς τουλάχιστον, κύριε Πρόεδρε, δεσμευόμαστε ότι θα κινηθούμε προς αυτή την κατεύθυνση. Αλλά αυτό σημαίνει ρεαλισμός και υπευθυνότητα από τους φορείς της αγοράς. Το επαναλαμβάνω. Είπε ο Πρόεδρος, στόχος 100.000 επιχειρήσεις σε ένα χρόνο από σήμερα. Και ακούω διαρκώς από την αντιπολίτευση να λένε, πού είναι οι 700.000 επιχειρήσεις που δεν έχουν δανειοδοτηθεί από τις τράπεζες σήμερα. Πρώτη παρατήρηση αυτή.

Δεύτερη παρατήρηση. Κύριε Αλεξιάδη, καλά, επαναλαμβάνετε τα γνωστά επιχειρήματα σε κάθε ομιλία σας. Πόσοι είναι στην αίθουσα, πόσοι δεν είναι, ανάλογα με το πότε μιλάτε, κοιτάτε εκείνη την ώρα ποιοι είναι στην αίθουσα. Αλλά, εγώ αντιλαμβάνομαι, όπως είπατε και στην ομιλία σας, στη τοποθέτηση σας, 10,17 λεπτά, ότι το θέμα είναι ιδιαίτερα σημαντικό. Τη λέξη ρευστότητα όμως δεν την είπατε. 10,17 λεπτά σας παρατήρησα. Μιλήσατε για οτιδήποτε εκτός από το θέμα της συζήτησης. Το θέμα της συζήτησης είναι η παροχή ρευστότητας στην πραγματική οικονομία εκ μέρους των Τραπεζικών Ιδρυμάτων και δεν μιλήσατε ούτε ένα δευτερόλεπτο από τα 10,17. Πιάσατε όλα τα άλλα θέματα, εκτός της συζήτησης, διότι, πολύ απλά, υπάρχει γύμνια επιχειρημάτων.

Άκουσα την κυρία Αχτσιόγλου να λέει, ότι είμαι παρατηρητής και σχολιαστής. Μίλησε εννιάμισι λεπτά και δεν είπε τίποτα. Εννιάμισι λεπτά και μία πρόταση δεν είχε. Αυτός είναι ο ορισμός του σχολιαστή. Εγώ θα πω τι είπα, θα τα επαναλάβω, διότι άργησε να έρθει και έφυγε λίγο νωρίτερα, κύριε Αλεξιάδη, νομίζω.

Αλήθεια, τη συζήτηση αυτή πόσες φορές την κάνατε επί τέσσερα χρόνια, εσείς που δείχνετε και κόπτεστε για τη ρευστότητα στην οικονομία; Πόσες φορές προκαλέσατε τέτοια συζήτηση στη Βουλή; Έχω έρθει ή δεν έχω έρθει και έχω προκαλέσει τρεις – τέσσερις συζητήσεις, κύριε Πρόεδρε, μέχρι τώρα, ευρύτερα για το τραπεζικό σύστημα, πότε για το ιδιωτικό χρέος, πότε για την Τράπεζα Πειραιώς; Κάναμε εδώ διεξοδική συζήτηση. Αυτή η Κυβέρνηση δεν έχει να κρύψει απολύτως τίποτα.

Ανοίξατε άλλα κεφάλαια σήμερα ξανά. Ανοίξατε κεφάλαια υποκαταστημάτων τραπεζών. Είναι ευθύνη των τραπεζών και έδωσαν απαντήσεις. Αυτό που δεν είπαν, όμως, οι τράπεζες - προφανώς, δεν θέλω να τις προκαλέσω για να κάνουμε ένα νέο γύρο τοποθετήσεων από πλευράς τους - αν δεν με απατά η μνήμη μου, είναι και αποτέλεσμα της ανακεφαλαιοποίησης του 2015. Υπάρχουν υποχρεώσεις του τραπεζικού συστήματος για συρρίκνωση των εργασιών από την αχρείαστη ανακεφαλαιοποίηση του 2015. Και ρωτάτε σήμερα εσείς, γιατί κλείνουν υποκαταστήματα τραπεζών; Είναι ή δεν είναι έτσι, ότι είναι απόρροια, μεταξύ άλλων, και της αναγκαιότητας μείωσης της φυσικής παρουσίας στο εξωτερικό και υποκαταστημάτων στο εσωτερικό; Ας μην ξεχνιόμαστε σ’ αυτή την αίθουσα.

Άκουσα για το θέμα των ρυθμίσεων. Κύριε Πρόεδρε, θα ήθελα, όπως έχουμε καθιερώσει με την προηγούμενη ηγεσία της Ελληνικής Ένωσης Τραπεζών και το κάναμε αυτό συστηματικά, να δημοσιοποιείτε παρακαλώ - και εγώ ως Υπουργείο Οικονομικών - κάθε μήνα, πόσες είναι οι ρυθμίσεις που γίνονται και που γίνονται. Το έκανα με διαφάνεια και μάλιστα, είχαμε έναν εξαιρετικό διάλογο στη Βουλή με τον εκπρόσωπο του Κινήματος Αλλαγής γι’ αυτά τα θέματα.

Έχω ενημερωθεί ότι 541.066 δάνεια ύψους 30,55 δισεκατομμυρίων ευρώ, έχουν ρυθμιστεί την τελευταία διετία. Και μάλιστα, έδινα στη δημοσιότητα - γιατί ήθελα να ψάξω σε βάθος κάποια θέματα - και συγκεκριμένες περιπτώσεις πολιτών, που έγιναν σημαντικές ρυθμίσεις χρέους, μεταξύ άλλων και κουρέματα. Θυμάμαι κτηνοτρόφους στη Νάξο. Θυμάμαι περιπτώσεις, που ζητούσα από τις τράπεζες και από τους διαχειριστές δανείων - και από τους διαχειριστές δανείων, δίνω πολύ μεγάλη σημασία εκεί - να δίνουν στοιχεία. Αυτά τα στοιχεία είναι στη διάθεσή σας. Αυτά τα στοιχεία κάθε μήνα τα δημοσιοποιούμε. Και πάνω σε αυτά τα στοιχεία με τον κ. Κατρίνη, έχουμε κάνει αρκετά σοβαρές συζητήσεις στο παρελθόν.

Άκουσα - εκτός θέματος, φυσικά - για την προστασία της πρώτης κατοικίας. Οφείλω να απαντήσω, αν και θέλω πάντα να τοποθετούμε επί του πυρήνα του ζητήματος που συζητάμε. Δεν ξεχνάμε ποιοι κατήργησαν την προστασία της πρώτης κατοικίας το Φεβρουάριο του 2019, οριζόντια. Συνεπώς, επειδή δεν φημίζεστε για την αξιοπιστία σας, αλλά μάλλον για τις αυταπάτες σας, θα σας θυμίσω μια αυταπάτη, ότι δήθεν προστατεύατε την πρώτη κατοικία. Την καταργήσατε οριζόντια. Και αφού με προκαλείτε θα το επαναλάβω.

Κάνατε ένα σχήμα μεταγενέστερα – παράκληση, κύριε Πρόεδρε, να έχουν το λόγο μετά οι τράπεζες εάν είμαι αληθής σε αυτό - για να βοηθήσετε μέχρι το τέλος του 2019, μόνο όσους είχαν κόκκινα δάνεια μέχρι το τέλος του 2018 και υπό συγκεκριμένα περιουσιακά και εισοδηματικά κριτήρια. Και μπήκαν 7.000 σε όλο αυτό το σχήμα, μετά την επέκτασή του επί ένα χρόνο από τη σημερινή Κυβέρνηση. Αυτή ήταν η προστασία. Μόνο για τα κόκκινα δάνεια μέχρι το 2018, μόνο για συγκεκριμένη περίμετρο - πολύ μικρότερη από αυτή που λέγατε όταν ήσασταν κυβέρνηση - και με 2.000 άτομα να έχουν κάνει χρήση αυτής πλατφόρμας μέχρι το τέλος του 2019. Και μετά το επεκτείναμε εμείς, για να βοηθήσουμε περισσότερους. Και ναι, στο νόμο, τον οποίο ψηφίσαμε, υπάρχουν προβλέψεις για την πρώτη κατοικία και όσο γίνεται ρύθμιση του δανείου και στη συνέχεια, αν κάτι δεν πάει καλά και υπάρχει πτώχευση. Και στη μία περίπτωση και στην άλλη περίπτωση, υπάρχουν συγκεκριμένες προβλέψεις, σε αντιδιαστολή με το τι έκανε η κυβέρνηση του ΣΥΡΙΖΑ, που κατήργησε οριζόντια την προστασία της πρώτης κατοικίας το Φεβρουάριο του 2019.

Άκουσα, άλλο θέμα τώρα, τον κ. Κουρουμπλή να λέει για τα 28 δισεκατομμύρια ευρώ του 2008 και να λέει «μα, δόθηκαν τόσες εγγυήσεις τότε», τα έχουμε μπερδέψει. Είκοσι οκτώ δισεκατομμύρια ευρώ ήταν τρεις πυλώνες, ο πρώτος πυλώνας ήταν προνομιούχες μετοχές, πέντε δισεκατομμύρια ευρώ. Ο δεύτερος πυλώνας ήταν εγγυήσεις δεκαπέντε δισεκατομμύρια ευρώ, εγγυήσεις του ελληνικού δημοσίου για έκδοση ομολόγων από τις τράπεζες. Ο τρίτος πυλώνας ήταν έκδοση από τον ΟΔΔΗΧ ομολόγων του ελληνικού δημοσίου ύψους οκτώ δισεκατομμυρίων ευρώ για να δοθούν στα πιστωτικά ιδρύματα. Αυτά ήταν τα 28 δις. Λέει ο κ. Κουρουμπλής, κακώς το έκανε αυτό τότε η κυβέρνηση. Μεταξύ των τριών πυλώνων, ποιος είναι δεύτερος; Οι εγγυήσεις του ελληνικού δημοσίου, που ο κ. Κουρουμπλής ασκεί κριτική στην κυβέρνηση την τότε, αλλά την υπηρέτησε και τότε, και λέει «κακώς δόθηκαν οι εγγυήσεις των 15 δις». Το 2015 αυτός ο πυλώνας έσωσε την τότε κυβέρνηση. Ξέρετε πόσα έγιναν οι εγγυήσεις; Ογδόντα πέντε δισεκατομμύρια ευρώ. Με την περήφανη διαπραγμάτευση του πρώτου εξαμήνου του 2015, ο δεύτερος πυλώνας του πακέτου των 28 δις από τα 15 δις πήγε στα 85 για να σώσει την υπερήφανη διαπραγμάτευση του κυρίου Βαρουφάκη, που ήλθε σήμερα να μιλήσει κιόλας για αυτό το θέμα. Επαναλαμβάνω, τα 15 δις κ. Κουρουμπλή, έγιναν 85 το καλοκαίρι του 2015, μετά την υπερήφανη διαπραγμάτευση της τότε περιόδου.

 Ο κ. Μπάρκας, κατάλαβα ότι έφυγε, είπε ότι, εγώ, οι τραπεζίτες έχουμε ίδια άποψη και μίλησα για ζόμπι, δεν έχω δει στην ομιλία μου να έχω πει τη λέξη ζόμπι και ότι έχω μια ταύτιση απόψεων. Κοιτάω λίγο το κινητό μου και από την τοποθέτηση μου ξέρετε τι έχει βγει προς τα έξω; «Μήνυμα Σταϊκούρα στις τράπεζες για περισσότερη ρευστότητα», «τα χρηματοπιστωτικά ιδρύματα να συμβάλουν περισσότερο στην πραγματική οικονομία», που κατάλαβε ότι υπάρχει σύμπτωση απόψεων; Ναι, προσπαθούμε να μιλήσουμε την κοινή λογική. Δεν συμφωνούμε σε όλα, αλλά προσπαθούμε να μιλήσουμε φορείς της αγοράς, και τους ευχαριστώ και πάλι, το τραπεζικό σύστημα, ο επόπτης και η ελληνική κυβέρνηση με την φωνή της λογικής και αυτό πράττουμε. Άρα, αυτά που είπε ο κ. Μπάρκας ούτε υπήρχαν στην τοποθέτησή μου ούτε έχουν βγει προς τα έξω κατ’ αυτόν τον τρόπο.

Εννοείται ότι συμβουλές από αυτούς που οδήγησαν τη χώρα στην τρίτη αχρείαστη ανακεφαλαιοποίηση και πάλι δεν θα δεχθώ. Δεν γίνονται αποδεκτές από την Ελληνική Κυβέρνηση, μιλάω για αρχηγό πολιτικού κόμματος, ήδη η μείωση των κόκκινων δανείων έχει ορατό, θετικό αποτέλεσμα στα δημόσια οικονομικά. Ένα επιχείρημα θα σας πω, μπορώ να σας πω πολλά, μείωση κόκκινων δανείων, τι σημαίνει; Είναι μεταξύ των παραγόντων που κρατούν χαμηλό το κόστος δανεισμού για την ελληνική δημοκρατία. Χαμηλό κόστος δανεισμού για την ελληνική δημοκρατία, τι σημαίνει; Μείωση του δημοσίου χρέους γιατί η εξυπηρέτηση είναι χαμηλότερη. Ήδη, συνεπώς, η σημαντική συρρίκνωση των κόκκινων δανείων μέσω του «Ηρακλή» έχει επιφέρει πολλά θετικά αποτελέσματα και για τα δημόσια οικονομικά της χώρας. Το πρόγραμμα «Ηρακλής» και η επέκταση αυτού έχουν συμφωνηθεί και εγκριθεί με τους θεσμούς, το Eurogroup, τον SSM, την Ευρωπαϊκή Κεντρική Τράπεζα, την Ευρωπαϊκή Επιτροπή, την Ευρωπαϊκή Αρχή Ανταγωνισμού με τους όρους που σήμερα υφίστανται και τα χαρακτηριστικά του.

Άκουσα τη μόνη παρατήρηση για τον Πρόεδρο, τον κ. Χατζηθεοδοσίου, έχουμε κάνει ένα πλαίσιο ρυθμίσεων οφειλών.

**ΤΡΥΦΩΝΑΣ ΑΛΕΞΙΑΔΗΣ:** Ομιλεί εκτός μικροφώνου.

**ΧΡΗΣΤΟΣ ΣΤΑΪΚΟΥΡΑΣ(Υπουργός Οικονομικών):** Είχατε 10 λεπτά και ήσασταν εκτός θέματος. Δεν σας φταίω εγώ, δεν σας φταίω εγώ που ήσασταν εκτός θέματος επί δέκα λεπτά.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Συγγνώμη, παρακαλώ πολύ, παρακαλώ.

**ΒΟΥΛΕΥΤΕΣ:** Ομιλούν εκτός μικροφώνου.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):**  Παρακαλώ, παρακαλώ πολύ κύριοι συνάδελφοι. Κύριε Αλεξιάδη, κύριοι συνάδελφοι σας παρακαλώ.

**ΒΟΥΛΕΥΤΕΣ:** Ομιλούν εκτός μικροφώνου.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):**  Μισό λεπτό, πρέπει να είμαστε δίκαιοι, ο Υπουργός έχει ακούσει όλους τους ομιλητές εδώ και πολλές ώρες, οφείλει και νομίζω σε αυτό συμφωνούμε όλοι, να τοποθετηθεί επ’ αυτών. Αυτό κάνει.

**ΒΟΥΛΕΥΤΕΣ:** Ομιλούν εκτός μικροφώνου.

**ΜΙΧΑΗΛ ΚΑΤΡΙΝΗΣ:** Έχετε δίκιο, αλλά οΥπουργός κάνει το λάθος για το οποίο κατηγορεί τους συναδέλφους, ότι ήταν εκτός θέματος και απαντά σε εκτός θέματος.

**ΧΡΗΣΤΟΣ ΣΤΑΪΚΟΥΡΑΣ(Υπουργός Οικονομικών):** Προφανώς, δενθα απαντήσω;

**ΜΙΧΑΗΛ ΚΑΤΡΙΝΗΣ:** Να μη μιλήσουμε για το θέμα της συζήτησης;

 **ΧΡΗΣΤΟΥ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, μίλησα 22 λεπτά μόνο για το θέμα. Άκουσα τοποθετήσεις εδώ με μεγάλη υπέρβαση του χρόνου, κατά 50%, χωρίς καν τη λέξη μέσα «ρευστότητα». Δεν μπορώ να αφήσω αναπάντητα ερωτήματα, γιατί θα φανεί ότι η Κυβέρνηση φοβάται ή δεν έχει απαντήσεις.

Και δύο τελευταίες παρατηρήσεις και κλείνω, για να αποδείξω για πολλοστή φορά ότι η Αντιπολίτευση δεν έχει να πει τίποτα. Ο κ. Χατζηθεοδοσίου αναφέρθηκε πράγματι σε μία συστηματική επιδίωξη φορέων του κλάδου να υπάρχουν πολύ πιο γενναίες ρυθμίσεις ή πολλά άλλα θέματα που αφορούν το χρέος, το ιδιωτικό χρέος. Εμείς έχουμε τοποθετηθεί. Έχουμε τοποθετηθεί μέσα από το πακέτο των 72 δόσεων για τις οφειλές μέσα στην πανδημία, μέσα από την αναβίωση παλαιότερων ρυθμίσεων, 100 και 120 δόσεων, μέσα από την βελτίωση των όρων και του ποσοστού αποπληρωμής των επιστρεπτέων προκαταβολών.

Και επειδή άκουσα να λέει κάποιος συνάδελφος εάν τις επιστρεπτέες προκαταβολές θα τις δίναμε μέσα από τραπεζικό σύστημα δεν θα κατέληγαν ποτέ στον πολίτη, μα προφανώς μιλάμε για δύο διαφορετικά εργαλεία.

Θα μπορούσε ποτέ το τραπεζικό σύστημα να δώσει σε 600.000 επιχειρήσεις επιστρεπτέα προκαταβολή που το κράτος έρχεται και λέει τις περισσότερες από αυτές «μην μου τα δώσεις πίσω»; Μα μετά θα χρειάζονταν ανακεφαλαιοποίηση και θα έρχονταν οι Έλληνες φορολογούμενοι πάλι να κάνουν ανακεφαλαιοποίηση.

Άκουσα από τον κύριο Καββαθά να λέει για 100.000 του χρόνου και εμείς δώσαμε επιστρεπτέα προκαταβολή σε 600 χιλιάδες επιχειρήσεις. Θα μπορούσε ποτέ η επιστρεπτέα προκαταβολή, το επαναλαμβάνω, να δοθεί μέσω του τραπεζικού συστήματος; Δεν υπήρχε περίπτωση. Δεν υπήρχε περίπτωση, γιατί αν δίνονταν και πράγματι χορηγούνταν θα είχαμε μια νέα γενιά «κόκκινων δανείων».

 Άρα, δόθηκαν από την ελληνική πολιτεία εξαιτίας της κρίσης με συγκεκριμένα χαρακτηριστικά και προσπαθήσαμε ειδικά τελευταία φορά στην ΔΕΘ να διευκολύνουμε ακόμα περισσότερο επιχειρήσεις να μην αποπληρώσουν, που σημαίνει για να το συνδυάσουμε αυτό που είπε ο κ. Ράπανος προηγουμένως ότι ένα κομμάτι επιχειρήσεων δεν θέλει να «μπλέξει» και με το τραπεζικό σύστημα, διότι ενισχύθηκε σημαντικά με ρευστότητα από την ελληνική πολιτεία. Χαρακτηριστικό παράδειγμα, 36 δισεκατομμύρια ευρώ αυξημένες οι καταθέσεις την τελευταία διετία.

Προφανώς, είναι εν μέρει και λόγω της μειωμένης κατανάλωσης την προηγούμενη διετία, αλλά πώς εξηγείτε τις αυξημένες καταθέσεις και μέσα στους μήνες του 2021 που λειτουργεί κανονικά η οικονομία και έχουμε αύξηση της κατανάλωσης; Άρα, η πολιτεία ενίσχυσε σημαντικά νοικοκυριά και επιχειρήσεις.

Και τελευταία παρατήρηση, πάλι με τον κ. Καββαθά. Κύριε Καββαθά στην πρωτολογία σας, που επίσης ήταν εξαιρετικά υπεύθυνη είπατε κάτι, είπατε ότι ο καθένας μας πρέπει να αναλάβει τις ευθύνες του. Και είπατε τι ευθύνες πρέπει να αναλάβει η πολιτεία, τι οι τράπεζες και τι οι επιχειρήσεις. Συμφωνώ απολύτως μαζί σας.

Εγώ συνεπώς, που κατά την κ. Αχτσιόγλου ήμουνα παρατηρητής και σχολιαστής, αλλά η αντιπολίτευση δεν είπε ούτε μία πρόταση, κανένας δεν έγραψε εδώ πέρα καμία πρόταση από την Αντιπολίτευση, μίλησα για το τι κάναμε, επιστρεπτέα προκαταβολή, «Γέφυρα Ι», «Γέφυρα ΙΙ», χρηματοδοτικά εργαλεία της Αναπτυξιακής Τράπεζας. Δεν μίλησα καν για τα άλλα εργαλεία από τα ενοίκια μέχρι τις πάγιες δαπάνες.

 Μίλησα για το ταμείο ανάκαμψης και τα 12,7 δις.

 Μίλησα για το τι κάνουμε στο Υπουργείο Οικονομικών για να ενισχύσουμε μέσω του Ταμείου Ανάκαμψης το χρηματοπιστωτικό σύστημα.

 Μίλησα για την παροχή κινήτρων, για τη μεγέθυνση των επιχειρήσεων.

 Μίλησα για την παροχή των μικροπιστώσεων και πού βρισκόμαστε.

 Μίλησα για το νέο θεσμικό πλαίσιο, για την ενιαία ρύθμιση οφειλών σε νοικοκυριά και επιχειρήσεις.

 Μίλησα για το παρατηρητήριο ρευστότητας.

 Μίλησα για το συμβούλιο ρευστότητας.

 Μίλησα για τις επιστολές που έστειλα στο τραπεζικό σύστημα.

 Μίλησα για τις απανωτές συναντήσεις που είχαμε κάνει με φορείς και με το τραπεζικό σύστημα.

 Μίλησα για όλα αυτά και στο τέλος είπα και τι ζητάμε από τις τράπεζες και θεωρούμε ότι είναι εφικτό να πράξουμε.

Αυτά, δεν δείχνουν κάποιον παρατηρητή.

Άρα, για να συνοψίσω τις σκέψεις, όπως τις κατέγραψε διαγώνια, ο κύριος Καββαθάς.

Ναι, κύριε Πρόεδρε, είναι ευθύνη της ελληνικής πολιτείας, να βοηθήσει να αυξηθεί η περίμετρος των δυνητικών δανειοληπτών.

Πως θα γίνει αυτό;

Με κίνητρα για συγχωνεύσεις, ή μάλλον καλύτερα, για εξαγορές μικρού μεγέθους και συνεργασίες. Άρα, να μεγαλώσει το μέγεθος των επιχειρήσεων.

Μίλησαν αρκετοί εδώ γι’ αυτό.

Η ρύθμιση των οφειλών, για να μπορέσουν οι επιχειρήσεις και τα νοικοκυριά, να μπουν σε μία κανονικότητα και να έχουν πάλι χαρακτηριστικά δανειοδότησης.

Προώθηση των μικροπιστώσεων, για να υπάρξουν και εναλλακτικά κανάλια χρηματοδότησης.

Με χαρά άκουσα ότι εκτός των δύο φορέων που ήδη έχουν κάνει αίτηση στην Τράπεζα της Ελλάδος, προθυμοποιείται και το ΕΒΕΑ, να υποβάλει πρόταση. Άρα, τρίτος φορέας που δρομολογεί συγκεκριμένες πρωτοβουλίες, για να ενισχυθεί η ρευστότητα. Αλλά, είναι και ευθύνη της πολιτείας, άλλη μία ενότητα, να ενισχύσουμε τη χρηματοδότηση της οικονομίας, μέσα από την εμπροσθοβαρή αξιοποίηση των πόρων του Ταμείου Ανάκαμψης και των επιχορηγήσεων και των δανείων. Αυτή είναι η ευθύνη μας και νομίζω ότι μέχρι σήμερα έχουμε αναλάβει τις ευθύνες μας, σε μια πολύ δύσκολη συγκυρία και για τη χώρα και για την Ευρώπη και για όλο τον κόσμο.

Ποια είναι η ευθύνη των τραπεζών. Η ευθύνη των τραπεζών, είναι, από τη στιγμή που εμείς με την οικονομική μας πολιτική, βοηθάμε και το ενεργητικό και το παθητικό τους και κάνουμε όλες αυτές τις πολιτικές για να διευρύνουμε την περίμετρο των δυνητικών δανειοληπτών, ευθύνη των τραπεζών, όπως είπα και στην πρωτολογία μου, είναι να αναβαθμίσουν τα συστήματά τους, έτσι ώστε να μπορέσουμε να κάνουμε καλύτερη αξιολόγηση των επενδυτικών σχεδίων και να διευρύνουν και αυτοί από την πλευρά τους την περίμετρο των δυνητικών δανειοληπτών.

Το επαναλαμβάνω, «να αναβαθμίσουν το σύστημα συλλογής πληροφορίας και δεδομένων, ποσοτικών και ποιοτικών, προκειμένου να είναι σε θέση να αναλύουν σε μεγαλύτερο βάθος τις ελληνικές επιχειρήσεις, να εντοπίζουν περισσότερες βιώσιμες επιχειρήσεις και να τιμολογούν τον πιστωτικό κίνδυνο με μεγαλύτερη ακρίβεια». Να η ευθύνη των τραπεζών. Και είναι ευθύνη των τραπεζών να διευρύνουν την περίμετρο τους και υπάρχει και μία ευθύνη, στις επιχειρήσεις και τους φορείς. Χαίρομαι, κύριε Πρόεδρε, που την αναγνωρίσατε δημόσια. Τα Επιμελητήρια πρέπει να ενημερώσουν τα μέλη τους, να κάνουν καλύτερες συμβουλευτικές για τους νέους τομείς της ψηφιακής μετάβασης, της πράσινης οικονομίας, να βοηθήσουμε στην ενίσχυση του αλφαβητισμού και άρα, να μειώσουμε το ποσοστό του αναλφαβητισμού.

Άρα και τα Επιμελητήρια, έχουν μια πολύ μεγάλη ευθύνη.

Συμπερασματικά, θεωρώ, ότι ήταν μια πάρα πολύ χρήσιμη συνάντηση. Όπως ξέρετε, την προκάλεσα, γιατί ήξερα πώς θα εξελιχθεί. Ήξερα ότι θα φανεί ότι τα κόμματα της αντιπολίτευσης, εύκολα μιλούν για ρευστότητα, αλλά δεν τοποθετούνται επί της ουσίας, γιατί πολύ απλά δεν έχουν επιχειρήματα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ, τον κύριο Υπουργό.

**ΚΛΕΩΝ ΓΡΗΓΟΡΙΑΔΗΣ:** Θα ήθελα μου επιτρέψετε μια και απουσιάζει ο πρόεδρος της κοινοβουλευτικής μας ομάδας, να πω στον Υπουργό, ότι τρεις ερωτήσεις του έκανε αρχηγός κοινοβουλευτικής ομάδας και στις τρεις ερωτήσεις, δεν απάντησε τίποτα, αντ’ αυτού, όπως συνηθίζει, τον συκοφάντησε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε συνάδελφε, σας παρακαλώ πολύ.

**ΚΛΕΩΝ ΓΡΗΓΟΡΙΑΔΗΣ:** Τρεις ερωτήσεις ήταν, κύριε Πρόεδρε. Θα εγγραφεί τελικά στο δημόσιο χρέος μας, τα 13 συν 10 δις;

Μας είπαν ότι δεν έχουμε επιχειρήματα, τόση ώρα το λέει ο Υπουργός. Κύριε Υπουργέ, «δεν γίνεται, πετάτε την μπάλα στην εξέδρα».

Σας ευχαριστώ και με συγχωρείται πολύ, κύριε Πρόεδρε.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας παρακαλώ πολύ, δε γίνεται να συζητήσουμε έτσι, σας παρακαλώ πολύ.

Η διαδικασία η οποία ακολουθείται, είναι συγκεκριμένη και τη γνωρίζετε, πολύ καλά. Τοποθετηθήκατε, τοποθετήθηκαν οι φορείς και απάντησαν οι εκπρόσωποι των φορέων στα ερωτήματα.

Ναι, είναι γεγονός ότι μίλησε 20 λεπτά ο κύριος Υπουργός, αλλά πολλοί εξ ημών, πολλοί εξ ημών είχατε την άνεση του χρόνου να αναπτύξετε τα επιχειρήματά σας. Ας κρατήσουμε, κύριε συνάδελφε, την ουσία της συζήτησης και εγώ, πιστεύω, ότι έγινε μια πολύ ενδιαφέρουσα συζήτηση.

Ευχαριστώ θερμά όλους εσάς που είσαστε εδώ, εννοείτε τον κύριο Υπουργό και τους συνεργάτες του και βεβαίως, τους εκπροσώπους των τραπεζών και των φορέων που έμειναν μαζί μας πολλές ώρες, σχεδόν πέντε ώρες και είναι, βέβαιο, ότι θα επαναλάβουμε την συζήτηση, γιατί είναι πραγματικά εξαιρετικά ενδιαφέρουσα.

Καλό σας απόγευμα, ευχαριστούμε πάρα πολύ.

Στο σημείο αυτό ο Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βρυζίδου Παρασκευή, Κούβελας Δημήτριος, Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κεφαλογιάννης Ιωάννης, Μπούγας Ιωάννης, Αλεξιάδης Τρύφων, Κουρουμπλής Παναγιώτης, Μπάρκας Κωνσταντίνος, Συρμαλένιος Νικόλαος, Κατρίνης Μιχαήλ, Βιλιάρδος Βασίλειος, Γρηγοριάδης Κλέων και Λογιάδης Γεώργιος.

Τέλος και περί ώρα 16.45΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**